Sinamale' bridge: tourist attraction akah vaane\nސިނަމާލެ ބްރިޖް: ރާއްޖޭގެ ޓޫރިސްޓް އެޓްރެކްޝަނަކަށް ވާނެ\nސިނަމާލެ ބްރިޖުގައި ހުންނައިރު މާލެ ފެންނަ ގޮތް: ބްރިޖު ހުޅުވާނީ މިރޭ- ފޮޓޯ: ސިނަމާލެ ބްރިޖް\nއިންޑިއާގެ އާގަރާ އަށް ދެވިއްޖެނަމަ ތާޖުމަހަލްގައި ސެލްފީއެއް ނަގާލަން ބޭނުންވާނެ އެވެ. އަދި މެލޭޝިއާ އަށް ދެވިއްޖެނަމަ ޓުއިންޓަވަރަށް އަރައި ނޫނީ އެތަނުގެ ބުޑުގައި ހުރެގެން، އެ ބިނާ އަރާ ގޮތަށް ނަގާ ފޮޓޯ އިންސްޓަގުރާމުގައި ތަތް ނުލައި ނުވާނެ އެވެ. މިއީ ކޮންމެހެންވެސް ކުރާނެ ކަންތަކެވެ. އެކަމަކު ރާއްޖޭގައި މިހާތަކަށް އެ ފަދަ "އައިކަން" ބިނާއެއް ނެވެތެ. ނަމަވެސް މިރޭ ހުޅުވާ "ސިނަމާލެ" ބްރިޖާއެކު، މި ތަން ވެގެންދާނީ މި ފަދަ ޝައުގުކުރުވާނެ ތަނަކަށެވެ. އެކަން ވަނީ ޓޫރިޒަމްގައި މަސައްކަތް ކުރާ މީހުން ވެސް ފާހަގަ ކުރެ އެވެ.\n"ރާއްޖޭގައި މިފަދަ ބްރިޖެއް އަދި ނެތް. އެހެންވެ ހަމަ ގައިމުވެސް މިއީ ރާއްޖެ ޑެސްޓިނޭޝަނެއްގެ ގޮތުގައި އެޓްރެކްޓް ކުރަންވެސް ލިބޭނެ ރަނގަޅު ތަނަކަށް ވާނެ. ރާއްޖެ އަންނަ މީހުން މިތަނުގައި ހުރެ ފޮޓޯ ނަގާލައި ބަލާލަން ބޭނުންވާނެ،" ރާއްޖެ ޕްރޮމޯޓް ކުރާ، މޯލްޑިވްސް މާކެޓިން އެންޑް ޕީއާރު ކޯޕަރޭޝަން (އެމްއެމްޕީއާރުސީ) ގެ އެކްޓިން މެނޭޖިން ޑިރެކްޓަރު ހާރިސް މުހައްމަދު "އަވަސް" އަށް ވިދާޅުވި އެވެ.\nބްރިޖު މަތިން ފެންނަ ހިތްގައިމު ވިއު\nރާއްޖެއަކީ ދުނިޔޭގެ ގިނަ ގައުމުތަކާ އަޅާ ބަލާއިރު ވައިގެ ސަރަހައްދު ސާފު ގައުމެވެ. އެހެންވެ، މި ބްރިޖު މަތީގައި ފޮޓޯ ނަގާލަން ބޭނުންވާ މީހުންގެ އަދަދު ގިނަވާނެ ކަމަށް ބެލެވެ އެވެ. ދެން އޮތީ ބްރިޖު މަތީގައި ހުންނައިރު ދުރުން ފެންނަން ރީތި މަންޒަރު ތަކެވެ. ހެނދުނުގެ އިރު އަރައިގެން އަންނަ ވަގުތާއި އިރުއޮއްސޭ ވަގުތު ބްރިޖު ވިއު ފެންނާނީ މުޅިން ތަފާތު މަންޒަތު ތަކެވެ. ތަފާތު ކުލަ ތަނެވެ. ގެސްޓުން އެންމެ ބޮޑަށް ފޮޓޯ ނަގަން ޝައުގުވެރިވާ ވަގުތެވެ. މި ދެ ވަގުތަކީ ވެސް ބްރިޖުން ފެންނަ މަންޒަރު އެންމެ ރީތިކޮށް ފެންނާނެ ދެ ގަޑިއަށް ވާނެ އެވެ. އަދި ގާދޫކޮލުން ވަންނަ އަންނަ އުޅަނދު ފަހަރާއި ވެލާނާ އެއާޕޯޓަށް ޖައްސަން އަންނަ ބޯޓު ފަހަރު ތިރި ކުރަމުންދާއި ވެސް މި ބްރިޖުގެ ރީތިކަން ފެނިގެން ދާނެ އެވެ. މިއީ ބްރިޖު އެޓްރެކްޝަނަކަށް ވެގެންދާނެ ސަބަބެކެވެ.\nރާއްޖޭގައި މިފަދަ ބްރިޖެއް އަދި ނެތް. އެހެންވެ ހަމަ ގައިމުވެސް މިއީ ރާއްޖެ ޑެސްޓިނޭޝަނެއްގެ ގޮތުގައި އެޓްރެކްޓް ކުރަންވެސް ލިބޭނެ ރަނގަޅު ތަނަކަށް ވާނެ. ރާއްޖެ އަންނަ މީހުން މިތަނުގައި ހުރެ ފޮޓޯ ނަގާލައި ބަލާލަން ބޭނުންވާނެ\nހާރިސް މުހައްމަދު | އެމްއެމްޕީއާރުސީގެ އެކްޓިން އެމްޑީ\nމާލޭގެ ހޮޓާތަކަށް ބޮޑު ފަސޭހައެއް!\nމާލެއަކީ ޓޫރިސްޓު ބޮޑެތި ހޮޓާތައް ހިންގާ ސިޓީ އެކެވެ. ނަމަވެސް މިހާރު މި ހޮޓާތަކަށް އަންނަ މަތީ ފަންތީގެ ޓޫރިސްޓުންނާއި އާއްމު އެހެން ޓޫރިސްޓުންނަށްވެސް ހޮޓަލާ ހަމައަށް އަންނަން ބޮޑެތި ތަކުލީފުތަކެއް އުފުލަން ޖެހެ އެވެ. ސަބަބަކީ މާލޭގެ ބަނދަރުގެ ދަތިކަން ބޮޑުވުމެވެ. އެއް ނަންބަރު ފާލަން ސަރަހައްދު "ރަސްމީ" ފަރާތްތަކަށް ހުސްކޮށްފައި އޮންނައިރު އާއްމުކޮށް ޓޫރިސްޓުން މާލެ ފައިބަން ޖެހެނީ ބޭންކް އޮފް ސިލޯން ކައިރިންނެވެ. އެ ސަރަހައްދަށް ފައިބާ ޓޫރިސްޓުން އެތަނުން ނުކުމެގެން، ވެހިކަލާއި ހަމަ އަށް އަންނަން ބޮޑެތި ދަތިތަކެއް ހުރެ އެވެ. ނަމަވެސް ބްރިޖުގެ ސަބަބުން ހޮޓެލް ޖެން ފަދަ ހޮޓާތަކަށް ބޮޑު ލުޔެއް ލިބިގެންދާނެ އެވެ.\nހޮޓެލް ޖެންގެ، މާކެޓިން އެންޑް ކޮމިއުނިކޭޝަން މެނޭޖަރު ނީނާ މުހައްމަދު "އަވަސް" އަށް ވިދާޅުވީ ބްރިޖުގެ ސަބަބުން އެ ހޮޓަލުގެ ކްރޫބިޒަންސް ބޮޑުތަން އިތުރު ވެގެންދާނެ ކަމަށް އުންމީދު ކުރެވޭ ކަމަށެވެ\nއޭނާ ވިދާޅުވީ ބްރިޖު ހުޅުވުމާއެކު، އެ ކުންފުނިން ކަނޑުމަގުން ޓޫރިސްޓުން އުފުލުމުގެ ހިދުމަތް 90 ޕަސެންޓް ހުއްޓާލާނެ ކަމަށެވެ.\nކަނޑު މަގުން [ފްލައިޓްތަކުގެ] ކްރޫއިން އުފުލުމަކީ ގިނަ މައްސަލަތަކެއް ކުރިމަތިވާ ކަމެއް. ކަނޑުމަގުން އުފުލީމަ އިންޝުއަރެންސްގެ ޗާޖު ވަރަށް ބޮޑުވޭ. މިހެންވެ، ވަރަށް ގިނަ ކްރޫ ބިޒްނަސް ގެއްލޭ .ނަމަވެސް ބްރިޖުގެ ސަބަބުން މިކަމަށް ހައްލު ލިބިގެން ދާނެ\nނީނާ މުހައްމަދު | ހޮޓެލް ޖެންގެ، މާކެޓިން އެންޑް ކޮމިއުނިކޭޝަން މެނޭޖަރު\n"ހަރަދުގެ ގޮތުން ބަލާނަމަވެސް ވަރަށް އެކްސްޕެންސިވް ކަމެއް މިއީ. އެހެންވެ އަޅުގަނޑުމެން ވަަރަށް ލުކްފޯއަޑް ކުރިކަމެއް ބްރިޖަކީ. އެހެންވެ ބްރިޖު ހުޅުވުމުން އަޅުގަނޑުމެން ފޭސްބުކް ޕޭޖުގައިވެސް ފާހަގަ ކުރާނަން،" ނީނާ ވިދާޅުވި އެވެ. "އަޅުގަނޑުމެން ގަބޫލުކުރާ ގޮތުގައި ބްރިޖު ވެގެންދާނީ ރާއްޖޭގެ ޓޫރިސްޓު އެޓްރެކްޝަނަކަށް."\nބްރިޖު ހުޅުވުން ވެގެންދާނީ މުޅިރާއްޖެ އަށް ވެސް ލިބިގެންދާނެ ކުރިއެރުމަކަށެވެ. ހާއްސަކޮށް ރާއްޖޭގެ އިކޮނޮމީގެ މައި ތަނބު ޓޫރިޒަމަށް އަންނަ ކޮންމެ ޝައުގުވެރިކަމެއްގެ ފައިދާ މުޅި ގައުމަށްވެސް ނުކޮށެއް ނުދާނެ އެވެ.\nއެމްއެމްޕީއާރްސީ ސިނަ މާލެ ބްރިޖް ޓޫރިޒަމް


WLT ah sarukaarun faisaa dhakkaa, halaas kohfi\nޑަބްލިއުއެލްޓީއަށް ސަރުކާރުން ފައިސާ ދައްކައިފި\nރައީސް ސޯލިހާއި ގާސިމް: ޑަބްލިއެލްޓީއަށް ވަނީ ފައިސާ ދައްކާފަ - ފޮޓޯ: ރައީސް އޮފީސް\nވިލާ ކުންފުނީގެ ހިއްސާ އޮންނަ ވޯލްޑް ލިންކް ޓްރެވަލްސް (ޑަބްލިއުއެލްޓީ)އަށް ރަށްތަކެއް ހަވާލު ނުކުރި މައްސަލާގައި ބަދަލުގެ ގޮތުގައި 130 މިލިއަން ރުފިޔާ ސަރުކާރުން މިއަދު ދައްކައިފި އެވެ.\nބަންޑާރަ ނައިބު އޮފީހުގެ ކޮމިއުނިކޭޝަން ޑިރެކްޓަރު ހުސައިން ހަސަން މައުލޫމާތު ދެއްވި ގޮތުގައި 130 މިލިއަން ރުފިޔާ މިއަދު ދައްކާފައިވާއިރު އެ އަދަދަކީ ވިލާ އިން ދައުލަތަށް ދައްކަންޖެހޭ ޓެކްސްތަކާއި ދަރަނިތަކަށް ކެނޑުމަށް ފަހު އެއްބަސްވި އަދަދެވެ.\nމިދިޔަ މާޗް މަހުގެ ތެރޭގައި ސުޕްރީމް ކޯޓުން ހުކުމް ކުރީ ބަދަލުގެ ގޮތުގައި ޑަބްލިއެލްޓީއަށް 200 މިލިއަނަށް ވުރެ ގިނަ ރުފިޔާ ނަގައިދިނުމަށެވެ. އެހާ ބޮޑު ބަދަލެއް ދޭން ޖެހުމުން ސަރުކާރުން ވިލާ ކުންފުންޏާއެކު މަޝްވަރާތަކަށް ދިޔަ އެވެ.\nއެންމެ ފަހުން ރައީސް އިބްރާހިމް މުހައްމަދު ސޯލިހު ބޭއްވެވި ނޫސްވެރިންގެ ބައްދަލުވުމުގައި ސަރުކާރުން ޑަބްލިއެލްޓީއަށް ފައިސާ ދެއްކުމަށް އެއްބަސްވެފައިވާކަން ހާމަ ކުރައްވާފައިވެ އެވެ. ބަދަލުގެ ގޮތުގައި 130 މިލިއަން ޑޮލަރު ދޭން ސަރުކާރާއި ވިލާ ކުންފުނިން އެއްބަސްވީ ކޯޓު ބޭރުން ކުރިއަށް ގެންދިޔަ މަޝްވަރާތަކުގައި ކަމަށް ވެސް ރައީސް ވިދާޅުވި އެވެ.\nޑަބްލިއުއެލްޓީއިން ކޯޓަށް ދިޔައީ ސަރުކާރު ހިއްސާވާ ކުންފުނިތަކެއް ގުޅިގެން އުފެއްދި އެއާޕޯޓް އިންވެސްޓްމަންޓް މޯލްޑިވްސް (އެއިމްސް)އިން ޑަބްލިއުއެލްޓީއަށް ތިން ރަށެއް 2007 ވަނަ އަހަރު ދިނުމަށް ނިންމުމަށްފަހު ވެސް އެ ރަށްތައް ދޫނުކުރި މައްސަލާގަ އެވެ. އޭގެ ބަދަލުގެ ގޮތުގައި އެ ކުންފުނިން ދައުވާކުރީ 112 މިލިއަން ޑޮލަރު ހޯދުމަށެވެ.\nނަމަވެސް އެ އަދަދު ބަދަލުގެ ގޮތުގައި ސުޕްރީމް ކޯޓުން ނަގައިނުދިނެވެ. ސުޕްރީމް ކޯޓުން ޑަބްލިއުއެލްޓީއަށް ދޭން އަމުރުކުރި 200 މިލިއަން ރުފިޔާއަކީ ފައިނޭންސް ކޯސްޓްގެ ގޮތުގެ ބަދަލުގެ ހޯދަން އެދުނު އަދަދެވެ. ސުޕްރީމް ކޯޓުގެ ހުކުމްގައި ބުނީ އެ އަދަދަކީ ޑަބްލިއުއެލްޓީގެ ފަރާތުން ވިލާ ކުންފުނީގެ ކްރެޑިޓް ފެސިލިޓީއެއްގެ ދަށުން ނެގި ލޯނެއް، އިންޓްރެސްޓާއެކު އަރާފައިވާ މިންވަރުކަން އޮޑިޓް ރިޕޯޓުން ސާފުވާ ކަމަށެވެ.\nރައީސް އިބްރާހިމް މުހައްމަދު ސޯލިހު ސުޕްރީމް ކޯޓް ގާސިމް އިބްރާހިމް + އެޓާނީ ޖެނެރަލް ވިލާ ގްރޫޕް\nޑަބްލިއުއެލްޓީއަށް 13 މިލިއަން ޑޮލަރު ދޭން ސުޕްރީމް ކޯޓުން ހުކުމްކޮށްފި\nވިލާއާ ކާޑެއްދޫ ހަވާލު ކުރުމެއް ނުހިނގާ


ވާށޭ މަށާ އެކީ-2 – Esfiya\nލޯންޗުން ރަށަށް ފޭބި އިރު ރައިހާގެ ކައިރިއަށް ފާލަމުގައި ހުރި ޒުވާން އަންހެންކުއްޖަކު އާދެއެވެ. އެކުއްޖާ ސަލާމަށް އަތްދިއްކޮށްލުމަށްފަހު ހިތްހެޔޮ ހިނިތުންވުމެއް ރައްދުކުރިއެވެ.\n” ނިޝާ.. އަޅުގަނޑު މީ ސްޕެޝަލް ނީޑްސް ސެންޓަރ ގެ މެނޭޖަރގެ އެސިސްޓެންޓް.” އޭނާގެ ކުޑަ ތަޢާރަފެއް ހާމަކުރިއެވެ.\nޓެކްސީގައި ނިޝާ ރައިހާ ގޮވައިގެން ދިޔައީ ހާއްސަ އެހީއަށް ބޭނުންވާ މީހުންގެ މަރުކަޒު ކައިރީގައި ހުރި ހޮޓެލް އަކަށެވެ. އަދި އެކޮމެޑޭޝަން ހަމަޖެހިފައިވަނީ މި ހޮޓެލް ގައި ކަމަށް ބުނުމަށްފަހު ހަވީރު ހަތަރެއް ޖަހަންވާއިރަށް މަރުކަޒަށް އައުމަށް ބުނުމަށްފަހު ނިޝާ ދިޔައެވެ.\nރައިހާ އަށްް ކަނޑަ އެޅިފައިވާ ކޮޓަރިއަށް ދެވުމާއެކު ރޫމް ސަރވިސް ގެ މުވައްޒަފަކު ކޮޓަރީގެ އެއްކަނެއްގައި ފޮށި ބަހައްޓައިދިނެވެ. އެމީހުންނަށް ޝުކުރު އަދާކުރުމަށްފަހު ދޮރުލައްޕާލަމުން މުޅިކޮޓަރިއަށް ނަޒަރެއްދިނެވެ. އާދައިގެ ވަރަކަށް ބޮޑު މި ކޮޓަރީގައި ހުރިހާ ފަރނީޗަރ އެއްހެންވަނީ ހަމަ ކުރެވިފައެވެ. ކުއީން ސައިޒް އެނދަކާއި ޑްރެސިންގް ޓޭބަލް އަދި އަލަމާރިއެއް ހުއްޓެވެ. ކުޑަ ދޮރާ ވީފަރާތުގައި ދެމީންގެ ޖާގައިގެ ސޯފާއެއްގެ އިތުރުން ކޮފީ ޓޭބަލް އެއް ބަހައްޓާފަައި ހުއްޓެވެ. ރައިހާ ހަމައެކަނި ގަޔާނުވީ ކޮޓަރީގައި ބޭނުން ކުރެވިފައި ހުރި ކުލައެވެ. މުޅި ކޮޓަރި ޒީނަތްތެރި ކުރެވިފައިވަނީ ގަދަ ދަނބު ކުލައާއި ކަޅުކުލަ ބޭނުންކުރެވިގެންނެވެ.\nގެނައި ހެދުންތަށް އަލަމާރިއަށް ލުމަށްފަހު ރީތިވާ ސާމާނުތައް ޑްރެސިންގް ޓޭބަލް ގައި ބަހައްޓާލިއެވެ. ވަރުބަލިވެފައި ހުރުމާއެކު ފެންވަރައިގެން އައިސް އެނދުގައި އޮށޯވެލިތާ ގިނަ އިރުތަކެއްނުވެ ރައިހާއަށް ނިދުނެވެ.\nގަޑިން ހަތަރެއް ޖަހަންވީ އިރު ރައިހާ ހުރީ މަރުކަޒުގެ ގޭޓު ކައިރިއެވެ. ނިޝާ ދީފައި އޮތް ފާސް ކަރުގައި އަޅާލުމަށްފަހު ލައިގެން ހުރި ހެދުމުގައި އަތް ހިންގާލިއެވެ. ހުދު ހިމަ ރޮނގުތަކެެއް ދެމިފައިވާ ކަޅު އަތްދިގު ގަމީސް ޓޮޕް އަކާއި އާދައިގެ ވަރަކަށް ފުޅާ ސްލެކް ޕޭންޓްސް ގައި ހުރި އިރު އިސްތަށިގަނޑު ވަނީ ކަޅު ޝޯލް އަކުން ނިވާކުރެވިފެވެ. މޫނުމަތީގައި ފަނޑު މޭކަޕެއް ކުރެވިފާވާއިރު ރައިހާ އާއި ނުހަނު ގުޅެއެވެ. ފުންނޭވަޔަކާއެކު ގޭޓުން އެތެރެއަށް ހިނގައިގަތް އިރު ވަޒީފާގެ ފުރަތަމަ ދުވަސް ދާނޭގޮތް ހިތުތެރޭގައި ކުރެހެމުން ދިޔައެވެ.\n“ވަދޭ..” ދޮރުގައި ޓަކިޖަހާލުމަށްފަހު އެތެރެއަށް ވަދެގެން އައީ ރައިހާ އެވެ. އޭރު މޭޒު ދޮށުގައި ބަލާބެލުމަށް ފަންސާހަށްވުރެ މައްޗަށް ގޮސްފައިވާ އަންހެނަކު އިނެވެ.\n“ވަރަށް އުފާވެއްޖެ ރައިހާ އާ ބައްދަލުވީމަ. އަޅުގަނޑު މީ މިމަރުކަޒުގެ މެނޭޖަރ.ފާތުމް.” ސަލާމަށް އަތް ދިއްކޮށްލަމުން ކައިރީގައި ހުރި ގޮނޑީގައި އިށީނުމަށް އިޝާރާތް ކޮށްލިއެވެ.\n“އެކޮމެޑޭޝަންގެ ކަންކަން ހިތްހަމަޖެހޭތަ؟” ނިޝާ ކައިރީ ދެމީހުންނަށް ސައިގެނައުމަށް ބުނުމަށްފަހު ފާތުމް ސުވާލު ކުރިއެވެ. ” ލައްބަ. ހުރިހާ ކަމެއްވެސް ރަނގަޅު. ވަރަށް ހިންހަމަ ޖެހުނު މި ތަނާ ކައިރިން އެކޮމެޑޭޝަން ހަމަޖެހުނީމަ.. އަޅުގަނޑަށް ވީވަރަކުން އެންމެ ފުރިހަމައަށް މަސައްކަތްތައް ކުރިއަށް ގެންދެވޭތޯ ބަލާނަން. ސައި ޖޯޑުން އެތިފޮދެއް ބޯލަމުން ރައިހާ ޖަވާބުދިނެވެ.\n” ވަރަށް އުފާވެއްޖެ ރައިހާ ތިހެން ބުނީމަ. ހަޤީޤަތުގައި ރައިހާ މިކޮޅަށް ގެނެވުނީ މިތަނުގެ ސައިކޮލޮޖިސްޓެއް ވަކިވުމުން. އިރާދަ ކުރެއްވިއްޔާ ރައިހާ ދިޔުމުގެ ކުރިން އިތުރު މުވައްޒަފަކު ހަމަޖެހޭނެ ކަމަށް މިބަލަނީ.\n” އެކިހިނެއްވީތޯ ވަކިވީ؟” އެސުވާލުގެ ޖަވާބު ނުހޯދާ ރައިހާ ހިތްހަމައެއް ނުޖެހުނެވެ.\n” ރީޒަންގަ ބުނެފައި އޮތީ ކުރަން ޖެހޭ މަސައްކަތް މާ ބުރައީ ކަމަށް.. ރައިހާވެސް މިތާނގަ މަސައްކަތް ކުރަންފެށީމަ އަސްލު ވިސްނޭނެ މަސައްކަތުގައި ހުރި ގޮންޖެހުން. ކޮންމެ ކޮންމެ މީހަކަށް މި ކަހަލަ ތަނެއްގައި މަސައްކަތް ކުރުމަކީ ފަސޭހަ ކަމަކަށް ނުވާނެ. މިތަނަށް ގިނަ ބަލިމީހުން ގެނެވެނީވެސް ހާލަތު މާބޮޑަށް ގޯސް ވުމުން. އަޅުގަނޑުމެން މިތާނގައި މި ޑީލް ކުރަނީ ހަމަ އެކަނި ބޭހެއް ދިނުމަކުން ރަނގަޅު ކުރެވޭނެ ބަލިތަކެއް ނޫން. އެކި ޕޭޝަންޓްސް ޓްރީޓް ކުރަން ބޭނުން ކުރާ މެތޮޑް ވެސް ތަފާތުވާނެ. މެންޓަލް ޑިސްއޯރޑާސް އަކީ އެއަށްވުރެ ކޮމްޕްލިކޭޓެޑް ޑިސީސް އެއް.” ފާތުމް އޭނާގެ ލޮލުގައި އަޅާފައި އޮތް އައިނު މޭޒުގައި ބާވައިލުމަށްފަހު އަނެއްކާވެސް ރައިހާ އާ ކުރިމަތިލިއެވެ.\n” ގިނަ މީހުން މިތާނގައި ވަޒީފާ އަދާ ކުރަނީ ލިބޭ ރުފިޔާގެ ބޭނުމުގަ. އެއްވެސް ކަހަލަ ޕެޝަން އެއް ގިނަ ފަރާތްތަކުގެ ކިބައިގާ ނުހުރޭ. އަނެކާގެ އިހުސާސްތައް ދެނެގަނެ އެހީތެރިކަމުގެ އަތެއްދިއްކޮށްލަން ކެރެނީ މަދުބަޔަކަށް. ހަޤީޤަތުގައި އެއީ ކަންނޭނގެ މިތަނުގެ ބަލިމީހުން ބޭނުންވާ އެއްޗަކީ.. ހިތްހެޔޮ ކަމަކީވެސް ފަރުވާއެއް….\nކެބިން އިން ނިކުންއިރު ފާތުމް ދެއްކި ވާހަކަތައް ރައިހާގެ ވިސްނުމުގައި ދަތުރު ކުރަމުން ދިޔައެވެ. އޭނާގެ ހުރިހާ ވާހަކަތަކެއްވެސް ހިތުގެ ފުންމިނުން ޤަބޫލު ކުރެވުނެވެ.\nރައިހާ ސިޑިން ފޭބި އިރު އޭނާ އަށް ފެނުނީ މުޅިން އާމަންޒަރެކެވެ. މަރުކަޒުގެ ހުސްބިމުގައި ހާއްސަ އެހީއަށް ބޭނުންވާ އެތައްބަޔަކު ތަފާތު ކުޅިވަރުތަކުގައި ހަރަކާތް ތެރިވަމުން ދިޔައިރު މުޅި މާހައުލު ވަނީ އަޑު ގަދަވެފައެވެ.\n“މިއީ ކޮންމެ ދުވަހަކުވެސް އަޅުގަނޑުމެން ކުރިއަށް ގެންދާ ހަރަކާތެއް. ހަވީރު ގަޑީގައި ޕޭޝަންޓްސް ލައްވާ ކުޅިވަރުތައް ކުޅެ ހެލިފެލިވުމަށް ފުރުސަތުދެން. ” ރައިހާގެ ކައިރިއަށް އައިސް ހުއްޓިލީ ނިޝާއެވެ. “މިއޮތީ ފައިލް… މީގަ ހުންނާނެ ރައިހާ ޓްރީޓް ކުރަންޖެހޭ ހުރިހާ ބަލިމީހުންނާއި އެމީހުންގެ މަޢުލޫމާތު.” ނިޝާ ރައިހާއަށް ފައިލް ދިއްކޮށްލިއެވެ.\nނިޝާ އަށް ޝުކުރު އަދާ ކުރުމަށްފަހު ރައިހާ ފައިލްގެ ގަނޑުތައް ބަލަމުން ކުރިއަށް ހިނގައިގަތީ އޭނާގެ މަސައްކަތް ކުރިއަށް ގެންދާނެ ގޮތް ރާވައިލަމުންނެވެ. ނަމަވެސް ކުރިއަށް އެޅުނު ދެތިން ފިޔަވަޅު މަތަވީ ކުއްލިއަކަށް ހަރު އެއްޗެއްގައި ބޯ ޖެހުމުންނެވެ. ވީތަދުން ނިއްކުރީގައި އަތް އުނގުޅަމުން ކުރިމަތި ބަލައިލީ ޖެހުނީ ކޯއްޗެއްގަތޯ ޔަޤީންކުރުމަށެވެ. އޭރު ރައިހާގެ ގައިގާ ޖެހޭހައި ގާތުގައި ހުރީ އޭނާއަށް ވުރެ އިސްކޮޅުން ދިގު ފިރިހެނެކެވެ. ރައިހާ އާއި ދިމާ ބަލަހައްޓައިގެން ހުރި އިރު އެދެލޮލުން އަލިފާން ކަނި ބުރާފަދައެވެ.\n“ސޮ.ސޮރީ…” އަޅައަޅައިގަންނަމުން ރައިހާއަށް ބުނެވުނެވެ. ނަމަވެސް ރައިހާގެ ބަސް ފުރިހަމަވީ ހެނެެއް ހީނުވެ ފަހަތަށް އެނބުރުމަށްފަހު އޭނާ ހިނގައިގަތީ ހުސްބިމުގައި އިށީންނަން ހަދާފައި ހުރި ގޮނޑިތަކާ ދިމާއަށެވެ.\nރައިހާ އަށް ފުންކޮށް އޭނާއަށް ނަޒަރު ހިންގާލެވުނެވެ. ބަލާބެލުމަށް އުމުރުން ވާނީ ރައިހާ އާއި ދާދި އެއްވަރެކެވެ. މުޅި މީހާ ހިކިގެންގޮސް އަނަރޫފަ ވެފައިވާއިރު ދެލޯ ވަނީ ވަޅުވަދެފައެވެ. އިށީންދެލައިގެން އިންއިރު އޭނާގެ ނަޒަރު ވަނީ އެއްދިމާޔަކަށް ހުއްޓިފައެވެ. މޫނުމަތިން ރައިހާ އަށް ފެނުނީ ނަގައިގަންނަން އުނދަގޫ އަސަރުތަކެކެވެ. ގިނަބަޔަކު ކުޅުމުގައި ހަރަކާތް ތެރިވަމުން ދިޔަނަމަވެސް އެކަމަށް އެއްވެސް ޝައުޤުވެރިކަމެއް ނެތްކަން އޭނާގެ އަމަލުތަކުން ފާޅުވެއެވެ. އެކި މީހުން ދުވެ،ހީސަމާސާ ކުރަމުން ދިޔައިރު ރައިހާގެ ޝައުޤުވެރިކަން ހުއްޓިފައިވީ އެ ހުރިހާކަމަކުން އެއްފަރާތުގައި އިން ޒުވާނާއަށެވެ.\nHi readers..here is the second part of the story.. hope u guys will like it . I know this part is short..will try to make part3a bit longer .feel free to comment ur views. Haveasafe day😊\nލޯބި February 19, 2019\nހިތުގެ މިލްކުވެރިޔާ (ތޭވިސްވަނަ ބައި)\nހިތާމަ ދީނީ ލޯބި August 30, 2017\nއެހެނަސް ހަމަ ލޯތްބޭ ވެވެނީ (ތޭރަވަނަބައި)


Eagles aa evvaruve TC undhagoo haalathakah | Mihaaru\n10 ޖުލައި 2017 - 06:445comments\nޓީސީ މި ވަގުތު ލީގުގެ ހަ ވަނައިގައި އޮތީ 12 މެޗުން 16 ޕޮއިންޓާ އެކު އެވެ. އީގަލްސް މިރޭގެ މެޗުން ހޯދި ޕޮއިންޓާ އެކު ވަނީ ލީގުގެ ތިން ވަނަ އަށް ޖެހިލައިފަ އެވެ. ތިން ވަަނައިގައި އޮތް އީގަލްސް އާއި ހަތަރު ވަނައިގައި އޮތް ގްރީން ސްޓްރީޓްސް އަށް ލިބިފައިވަނީ 12 މެޗުން 21 ޕޮއިންޓެވެ. އީގަލްސް އަށް ކުރި ލިބެނީ ފައިދާ ލަނޑުންނެވެ.\nޓީސީ އަށް ދެން ގަދަ ހަތަރެއްގެ ޖާގައެއް ލިބޭނީ ކުރިއަށް އޮތް ދެ މެޗުން ބޮޑު ތަފާތަކުން އެ ޓީމުން މޮޅުވެ، އީގަލްސް އާއި ވިކްޓަރީ އަދި ގްރީން ސްޓްރީޓްސް ކުޅޭ މެޗުތަކުގެ ނަތީޖާ ނުކުންނަ ގޮތަކުންނެވެ.\nމެޗު ފަށައިގެން ދެ ޓީމުގެ ފަރާތުން އަވަސް ކުޅުމެއް ފެނިގެން ދިޔައިރު ދެ ޓީމުން ވެސް ދިޔައީ ފުރަތަމަ މިނިޓުން ފެށިގެން އެޓޭކް ގިނަ ކުރުމަށް މަސައްކަތް ކުރަމުންނެވެ.\nމެޗުގައި ލަނޑު ޖަހަން ފުރަތަމަ ފުރުސަތު ލިބުނީ އީގަލްސް އަށެވެ. އެގޮތުން މެޗުގެ 19 ވަނަ މިނިޓްގައި ލިބުނު ކޯނަރަކުން އޭރިއާ ތެރެއިން އީގަލްސްގެ އަހުމަދު ރިޒުވާން (ރިޒޭ) ފޮނުވާލި ބޯޅަ ގޯލާ ސީދާވާގޮތެއްނުވި އެވެ.\nއޭގެ ހަަތަރު މިނިޓް ފަހުން ޓީސީ އަށް ލިބުނު ކޯނަރަކުން މުހައްމަދު ސާމިރު ނަަގައިދިން ބޯޅަ އެ ޓީމުގެ އަބްދުﷲ ހަނީފް (ބެންޖޯ) ބޮލުން ފޮނުވާލި ބޯޅަ ދިޔައީ އަރިމަތިން ބޭރަށެވެ.\nފުރަތަމަ ހާފްގައި އީގަލްސްގެ އެންމެ ނުރައްކާތެރި ހަމަލާ ފޮނުވާލި އެ ޓީމުގެ މިޑްފީލްޑަރު އަހުމަދު ނާޝިދު (ނައްޓޭ) އެވެ. އޭރިއާ ރޮނގުކައިރިން ނައްޓޭ ފޮނުވާލި ބާރު ޝޮޓް ޓީސީގެ ނޭޕާލް ކީޕަރު ކިރަން ޝެމްޝޮން ވަނީ މަތަކޮށްފަ އެވެ.\nއޭގެ މިނިޓެއް ފަހުން ޓީސީގެ ސެއިން ވިންސެންޓް ފޯވާޑް ކޮނޭލިއަސް ސްޓެވާޓް ކުޅުންތެރިއަކު ކައިިރިން ނައްޓާފައި ތިރިތިރިން ފޮނުވާލި ޝޮޓް ދިޔައީ ދަނޑިކައިރިން ބޭރަށެވެ.\nދެ ވަނަ ހާފް ފަށައިގެން ފުރަތަމަ ހަމަލާ އުފެއްދީ ވެސް އީގަލްސް އިންނެވެ. މި ގޮތުން މެޗުގެ 49 ވަނަ މިނިޓްގައި ޓީސީ ކުޅުންތެރިއަކު ކައިރިން ނައްޓާފައި އޭރިއާ ބޭރުން ރިޒޭ ޖެހި ބޯޅަ ދިޔައީ ހުރަސް ދަނޑިމަތިންނެވެ.\nމި ހާފްގައި ޓިސީގެ ފުރަތަމަ ހަމަލާ އުފެއްދީ ނާއިޒު ހަސަން (ދާދު) އެވެ. އޭރިއާ ބޭރުން ދާދު ފޮނުވާލި ބޯޅައިގައި ބާރެއް ނެތުމުން އީގަލްސްގެ ސްރީލަންކާ ކީޕަރު ސުޖަން ޕެރޭރާ ވަނީ ފަސޭހަ ކަމާ އެކު މަތަކޮށްފަ އެވެ.\nޓީސީ އާއި އީގަލްސް މިރޭ ކުޅުނު މެޗުގެ ތެރެއިން.-- ފޮޓޯ: ހުސެއިން ވަހީދު/ މިހާރު\nމެޗުގެ 65 ވަނަ މިނިޓްގައި އީގަލްސްގެ ޒުވާން ފޯވާޑް އިބްރާހިމް ނާއިމް އަށް ރަނގަޅު ފުރުސަތެއް ލިބުނެވެ. އޭރިއާ ތެރެއިން ރިޒޭ ކުޅުންތެރިއަކު ކައިރިން ނައްޓާފައި ދިން ބޯޅަ ނާއިމް ފަަޔަށް ރަނގަޅަށް އަރާ ގޮތްނުވުމުން ދިޔައީ ބޭރަށެވެ.\nޓީސީން މެޗުގެ ފަހު 20 މިނިޓް ތެރޭ ބަދަލުތަކާ އެކު ޓީމުގެ އެޓޭކް ވަރުގަދަ ކުރި އެވެ. އަދި އަވަސް ކުޅުން ތަކާއެކު އީގަލްސް އަށް ޕްރެޝަރު ބޮޑުކޮށް ލަނޑު ޖަހަން ފުރުސަތު ވެސް ތަނަވަސްކުރި އެވެ.\nމެޗުގެ 88 ވަނަ މިނިޓްގައި ސްޓެވާޓް ބޮލުން ފޮނުވާލި ބޯޅަ ހުރަސް ދަނޑިމަތިން ދިޔައިރު، އޭގެ މިނިޓެއް ފަހުން ބަދަލު ކުޅުންތެރިއެއްގެ ގޮތުގައި ކުޅެން ނުކުތް އިބްރާހިމް މަހުދީ (ފޭދޫ އިއްބެ) އޭރިއާ ތެރެއިން ފޮނުވާލި ބޯޅަ ގޯލުގެ ރޮނގުމަތިން މަތަކުރީ އީގަލްސްގެ ޑިފެންޑަރުންނެވެ.\nމެޗުގެ އިތުރު ވަގުތުގައި ޓީސީ މޮޅުކޮށްދޭން ރަނުގެ ދެ ފުރުސަތެއް އެ ޓީމުގެ ސްޓެވާޓައި ފޭދޫ އިއްބެ އަށް ލިބުނެވެ. އޭރިއާ ތެރެއިން ހުސްކޮށް ވަދެ ސްޓެވާޓް ފޮނުވާލި ބޯޅަ ކީޕަރު ސުޖަން މަތަކުރިއިރު، ހުސްކޮށްހުރެ ފޭދޫ އިއްބެ ފޮނުވާލި ބޯޅަ ގޯލާ ސީދާވާގޮތެއްނުވި އެވެ.\nމެޗަށް ފަހު ޓީސީގެ ކޯޗު މުހައްމަދު ނިޒާމް (ނިޒާމްބެ) ބުނީ ދިމާވި ހަމައެކަނި މައްސަލަ އަކީ ލަނޑެއް ނުޖެހުން ކަމަށެވެ.\n"ހަގީގަތުގައި އީގަލްސް ކަހަލަ އޮގަނައިޒް ޓީމަކާ ދެކޮޅަށް ކުޅޭއިރު ޑިފެންސަށް ވެސް ވިސްނަން ވާނެ. އެކަމަކު ފަހު ވަގުތު އެއްކޮށް އެޓޭކަށް ބަދަލުކޮށްލައިގެން މޮޅުވެވޭނެހާ ފުރުސަތު ލިބުނު. އެކަމަކު ގޯލެއް ނުޖެހި ދިއުމުން އެ ކަން ހާސިލްނުވީ،" ނިޒާމްބެ ބުންޏެވެ.\nއޭނާ ބުނީ އެންމެ ފަހު ވަގުތާ ޖެހެންދެން ވެސް ގަދަ ހަތަރަކަށް ވަނުމަށް މަސައްކަތް ކުރާނެ ކަމަށެވެ.\n"ދެން ވަރަށް ހަނި ފުރުސަތެއް މިއޮތީ އެއީ ގްރީން ސްޓްރީޓްސް އާއި ވިކްޓަރީ އަތުން ޕޮއިންޓް ތަކެއް ގެއްލިގެން. ޓީސީ އަކީ އެއްވެސް ވަގުތަކު ހިތްވަރު އެލުވާލާނެ ކުޅުންތެރިން ތިބި ޓީމެއް ނޫން. ފަހު ވަގުތާ ހަމައަށް ހިތްވަރު ކުރާނަން،" ނިޒާމްބެ ބުންޏެވެ.\nއީގަލްސްގެ ކޯޗު އިހުސާން އަބްދުލް ގަނީ (ސާންތީ) ބުނީ މިރޭ އެ ޓީމު ސަލާމަތްވީ ނަސީބުގެ އެހީވެސް ލިބިގެން ކަމަށެވެ.\n"ހަގީގަތުގައި މި މެޗުން އަޅުގަނޑުމެން ސަލާމަތްވުމުގައި ނަސީބުގެ އެހީ ވަރަށް ބޮޑަށް ލިބުނު. އެއީ ފަހު ވަގުތު ސުޖަން އެ ކުރި މޮޅު ސޭވަށް ބަލާލުމުން ވެސް އެނގޭ. ދެން މިއަދު އަޅުގަނޑުމެންގެ ފަހަތް ވަރަށް ރަނގަޅަށް އޮތީ. އަނެއްކާ މެޗުގެ މޮޅު ކުޅުންތެރިއާގެ މަގާމު ހޯދި މުޖޭ (މުޖުތާޒް) އާއި ސުޖަން ފާހަގަ ކުރަން،" ސާންތީ ބުންޏެވެ.\nއޭނާ ބުނީ ލިބުނު ފުރުސަތުތަކާ ބަލާ މި މެޗުން މޮޅެއް ލިބުމުގެ ފުރުސަތު އޮތް ކަމަށެވެ.\nއިތުރު ލިޔުންތައް ކްލަބް އީގަލްސް ޓީސީ ސްޕޯޓްސް މާލޭ ލީގް 2017


ފުލުހުންނާއި ހއ. ތަކަންދޫ ކައުންސިލް ގުޅިގެން ހިންގި ކަސްރަތު ޕްރޮގްރާމް ނިންމާލައިފި\nއަންގާރަ ،5 ޑިސެމްބަރ 2017 / 11:33\nހއ. އިހަވަންދޫ ޕޮލިސް ސްޓޭޝަނާއި ހއ. ތަކަންދޫ ކައުންސިލް ގުޅިގެން ހިންގި ކަސްރަތު ޕްރޮގްރާމް ނިންމާލައިފިއެވެ.\nމިދިޔަ ނޮވެމްބަރު މަހުގެ 1 ން 30 އަށް ހއ. ތަކަންދޫގައި ހިންގި މި ކަސްރަތު ޕްރޮގްރާމް ނިންމުމުގެ ގޮތުން ތަކަންދޫ ޕްރީ ސްކޫލުގައި ބޭއްވި ރަސްމިއްޔާތު ޝަރަފްވެރިކޮށްދެއްވައި ބައިވެރިންނަށް ހަނދާނީ ލިޔުން ބައްސަވާ ދެއްވީ ހއ. އަތޮޅު ކޮމާންޑަރު ޕޮލިސް ޗީފް ސްޓޭޝަން އިންސްޕެކްޓަރ އަޙްމަދު ނަސީމްއެވެ.\nތަކަންދޫގެ އަންހެން ކަނބަލުންނަށް އަމާޒުކޮށްގެން ހިންގި މި ކަސްރަތު ޕްރޮގްރާމުގައި ވަނީ ކަސްރަތު ކުރަންވީ ރަނގަޅު ގޮތްތައް ކިޔައިދީ، ދުޅަހެޔޮ ސިއްޙަތެއްގައި ހުރުމަށް ކަސްރަތު ކުރުމުގެ މުހިންމުކަމާއި ރަނގަޅު ކާނާއާ ބެހޭގޮތުން ބައިވެރިންނަށް މަޢުލޫމާތު ދީފައެވެ. އަދި ކަސްރަތު ޕްރޮގްރާމުގެ ތެރެއިން މޫދު ކަސްރަތު ކުލާސްތަކެއްވެސް ކުރިއަށް ގެންގޮސްފައިވެއެވެ.\nއެއް މަސްދުވަހުގެ މުއްދަތަށް ހިންގި މި ކަސްރަތު ޕްރޮގްރާމުގައި 21 ފަރާތަކުން ބައިވެރިވެފައިވާއިރު ކަސްރަތު ޕްރޮގްރާމް ކުރިއަށް ގެންގޮސްފައިވަނީ ހއ. ދިއްދޫގައި މަސައްކަތްކުރާ ފުލުހަކާއި ހއ. އިހަވަންދޫ ޕޮލިސް ސްޓޭޝަނުގައި މަސައްކަތްކުރާ ފުލުހުންނެވެ.


Shaahee aailaa ah faadu vidhaalhuvi King Salman ge kokko dhen Saudi ah vadainugannavaane | Mihaaru\nސައުދީ ރަސްގެފާން ސަލްމާން (ކ) އާއި ވަލީ އަހުދު މުހައްމަދު. --ފޮޓޯ:އޭޕީ\nޝާހީ އާއިލާ އަށް ފާޑުވިދާޅުވި ސަލްމާންގެ ކޮއްކޮ ދެން ސައުދީއަކަށް ވަޑައިނުގަންނަވާނެ\n09 ސެޕްޓެމްބަރ 2018 - 17:43\nލަންޑަން (ސެޕްޓެމްބަރު 9) - ޔަމަނުގައި ހިނގާ ހަނގުރާމައިގެ ޒިންމާ މުޅި ސައުދީ ޝާހީ އާއިލާގެ ބޮލުގައި ނޭޅުވޭނެ ކަމަށާއި އެކަމުގެ ޒިންމާ އުފުއްލަވަން ޖެހިވަޑައިގަންނަވާނީ ރަސްގެފާން ސަލްމާން އާއި ވަލީ އަހުދު މުހައްމަދު ބިން ސަލްމާން ކަމަށް ވިދާޅުވި ސައުދީ ޕްރިންސް އަހުމަދު ބިން އަބްދުލް އަޒީޒް ދެން ސައުދީ އަށް ވަޑައިނުގަންނަވާނެ ކަމަށް ބައެއް ރިޕޯޓްތައް ބުނެފި އެވެ.\nޕްރިންސް އަހުމަދު ދިރިއުޅުއްވަނީ ލަންޑަނުގަ އެވެ. ޔަމަނުގެ ހަނގުރާމައިގެ ޒިންމާ ރަސްގެފާނާއި ވަލީ އަހުދު އުފުއްލަވަން ޖެހޭނެ ކަމަށް ޕްރިންސް އަހުމަދު ވިދާޅުވީ ލަންޑަނުގައި ސައުދީ ޝާހީ އާއިލާއާ ދެކޮޅަށް ބަޔަކު ކުރި އިހްތިޖާޖެއްގައި ކުރި ސުވާލެއްގެ ޖަވާބުގަ އެވެ.\nއެ ވީޑިއޯ އާއްމުވުމާ ގުޅިގެން ޕްރިންސް އަހުމަދު ނެރުއްވި ބަޔާނުގައި ވިދާޅުވެފައި ވަނީ އޭނާ ވިދާޅުވި ެެއެއްޗެއްގެ މާނަ އޮޅުވާލާފައިވާ ކަމަށެވެ. އަދި އޭނާ ވިދާޅުވެފައި ވަނީ ސައުދީ ސަރުކާރުން ކުރާ ކަންކަމުގެ ޒިންމާ އުފުއްލަވަން ޖެހޭނީ ރަސްގެފާނާއި ވަލީ އަހުދު ކަމަށެވެ.\nޕްރިންސް އަހުމަދު ވަނީ ކުރީގެ ރަސްގެފާން އަބްދުﷲގެ ރަސްކަމުގައި 2012 ވަނަ އަހަރު ސައުދީގެ ދާޚިލީ ވަޒީރުކަން ކުރައްވައިފަ އެވެ. އޭނާގެ ބަދަލުގައި ފަހުން އެ މަގާމު ވަނީ ޕްރިންސް މުހައްމަދު ބިން ނާއިފަށް ދީފަ އެވެ.\nކޮރަޕްޝަނާ ދެކޮޅަށް ކަމަށް ބުނެ ވަލީ އަހުދު މުހައްމަދު ފެއްޓެވި ޕްރޮގްރާމެއްގައި މދިިޔަ އަހަރުގެ ނޮވެމްބަރު މަހު ވަނީ ޝާހީ އާއިލާގެ ގިނަ ބަޔަކު ހައްޔަރުކޮށްފަ އެވެ. އޭގެ ތެރޭން ގިނަ މީހުން ދޫކޮށްލީ އެ މީހުންގެ މުދަލުން ބޮޑު ބައެއް ސަރުކާރަށް ދޫކޮށްލަން ނުވަތަ ގިނަ އަދަދެއްގެ ފައިސާ ސަރުކާރަށް ދައްކަން އެއްބަސްވުމުންނެވެ. ހައްޔަރު ކުރި މީހުންގެ ތެރޭގައި މަޝްހޫރު ބިލިއަނަރު ވަލީދު ބިން ތަލާލް ވެސް ހިމެނެ އެވެ.\nއިތުރު ލިޔުންތައް ސައޫދީ އަރަބިއްޔާ ސަލްމާން ރަސްގެފާނު


Goathi vikkun kuriyah gendhan ACC in vanee hudhdha dheefai: Muizzu | Mihaaru\nގޯތި ވިއްކުން ކުރިއަށް ގެންދަން އޭސީސީން ވަނީ ހުއްދަދީފައި: މުއިއްޒު\n09 އޮކްޓޯބަރ 2018 - 14:56 41 comments\nހުޅުމާލޭގެ ދެ ވަނަ ފިޔަވަހިން 400 ގޯތި ވިއްކުމައިގެން ކުރިއަށް ދާން އެންޓި ކޮރަޕްޝަން ކޮމިޝަން (އޭސީސީ) ން ހުއްދަ ދީފައިވާ ކަމަށް ހައުސިން މިނިސްޓަރު ޑރ. މުހައްމަދު މުއިއްޒު ވިދާޅުވެއްޖެ އެވެ.\nގޯތި ގަންނަން ބޭނުންވާ މީހުންގެ ފޯމް ބަލައިގަތުން މިއަދު ހަވީރު4އިން ފެށިގެން އާދިއްތަ ދުވަހުގެ ނިޔަލަށް ކުރިއަށް ގެންދިއުމަށް ހައުސިން މިނިސްޓްރީން ވަނީ ނިންމައިފަ އެވެ. މީގެ ކުރިން ނިންމާފައި އޮތީ އަންނަ ބުރާސްފަތި ދުވަހުގެ ނިޔަލަށް ފޯމު ބަލައިގަތުން ކުރިއަށް ގެންދިއުމަށެވެ.\nގޯއްޗެއްގެ އަގު ހަތަރު ލައްކަ ރުފިޔާއަށް ހަމަޖައްސައިގެން ކުރިއަށް ގެންދަން ހައުސިން މިނިސްޓްރީން ނިންމާފައި ވިޔަސް އެކަން މަޑުޖައްސައިލަން އޭސީސީން އެންގި އެވެ. އަދި ހުޅުމާލޭގެ ބިމަކީ ހައުސިން ޑިވެލޮޕްމަންޓް ކޯޕަރޭޝަން (އެޗްޑީސީ) ގެ މިލްކަކަށް ވެފައި، ހައުސިން މިނިސްޓްރީއަށް އެ ގޮތަށް ގޯތި ވިއްކިދާނެތޯ، ގިނަ ބައެއްގެ ހިތުގައި ސުވާލު އުފެދި، އެ މިނިސްޓްރީއަށް ފާޑު ކިޔުން ވަރަށް ބޮޑަށް އަމާޒުވި އެވެ.\nހައުސިން މިނިސްޓްރީގައި މިއަދު ބޭއްވި ނޫސްވެރިންގެ ބައްދަލުވުމުގައި މުއިއްޒު ވިދާޅުވީ، އެޗްޑީސީގެ ބިމެއްގެ ގޮތުގައި އޮތް ހުޅުމާލެއިން ގޯތި ދިނުމުގެ މަސައްކަތް ސަރުކާރުން ކުރަނީ އެކަން ކުރަން އޮންނަ އުސޫލުން ކަމަށެވެ. އެގޮތުން، މުއިއްޒުގެ އިތުރުން ފިނޭންސް މިނިސްޓަރު އަހުމަދު މުނައްވަރާއި އިކޮނޮމިކް ޔޫތު ކައުންސިލުން އެޗްޑީސީގެ ވެރިންނާ މަޝްވަރާ ކުރެއްވި ކަމަށް އޭނާ ވިދާޅުވި އެވެ.\nމުއިއްޒު ވިދާޅުވި ގޮތުގައި ހުޅުމާލޭ ދެވަނަ ފިޔަވަހިން ގޯތި ވިއްކުމުގެ ހުއްދަ އެޗްޑީސީގެ ބޯޑުން ދިނުމާ ގުޅިގެން، ވިއްކާ އަގު ކަނޑައެޅީ ރައީސް އޮފީހުގެ އިކޮނޮމިކް ކައުންސިލުންނެވެ.\nއެ ކައުންސިލުން ނިންމީ އަކަފޫޓެއް 300ރ. އާއި 400ރ. އާ ދެމެދުގެ އަގެކެވެ. ހައުސިން މިނިސްޓްރީން ނިންމާފައިވަނީ 1000 އަކަފޫޓުގެ 400 ގޯތި، އަކަފޫޓެއް 400ރ. ގެ ރޭޓުން ވިއްކާ ގޮތަށެވެ. މީގެ ކުރިން ހުޅުމާލޭ ދެވަނަ ފިޔަވަހިން ވިއްކި ގޯތިތަކުގެ އަގު އުޅުނީ އަކަފޫޓެއް 3000ރ. އަށް ވުރެ މަތީގަ އެވެ.\nމިނިސްޓަރު ވިދާޅުވީ ގޯތި ވިއްކުން ކުރިއަށް ގެންދަން ހުއްދަ ދިނުމާ ގުޅިގެން، ހައުސިން މިނިސްޓްރީގެ ދައުރަކީ އިޖުތިމާއީ ބޯހިޔާވަހި ކަމުގެ ދަށުން ގޯތި ލިބޭ މީހުން ކަނޑައެޅުން ކަމަށެވެ. އަދި ގޯތިތައް ވިއްކުމުގެ މަސައްކަތް ކުރާނީ އެޗްޑީސީން ކަމަށް ވެސް މިނިސްޓަރު ވިދާޅުވި އެވެ.\n"އެޗްޑީސީން އެގްރީމަންޓުގައި ސޮއި ކުރާނީ. އެޗްޑީސީ އަށް ފައިސާ ވެސް ލިބޭނީ. ހައުސިން މިނިސްޓްރީއަކަށް ނޫން ޑައުން ޕޭމަންޓު ދައްކާނީ. މަހުން މަހަށް ދައްކާ އެއްޗެއް ވެސް ދައްކާނީ އެޗްޑީސީއަށް،" ހައުސިން މިނިސްޓަރު މުއިއްޒު ވިދާޅުވި އެވެ.\nމިނިސްޓަރު ވިދާޅުވީ، ސަރުކާރުން ގޯތިތައް ވިއްކުމުގެ މަސައްކަތް ކުރުމަށާއި ބޯހިޔާވަހިކަން ބޭނުންވާ މީހުން ކަނޑައަޅާނީ ދެފުށް ފެންނަ ގޮތަކަށް އޭސީސީން ވަނީ އަންގައިފަ އެވެ. އެހެންވެ، ގޯތިތައް ދޫކުރާނީ ޝަރުތުތައް ފުރިހަމަވާ މީހުންނަށް އިސްކަން ދީގެން ކަމަށް މުއިއްޒު ވިދާޅުވި އެވެ.\n"ޝަރުތު ހަމަވާ އެންމެން ހަމަވާ ގޮތަށް، އެންމެންނަށް އެންމެ މަތީ މާކްސް 100 މާކްސް ލިބޭނެ. (މާކްސް) ލިބިގެން އެ ހުރިހާ އެންމެން ދާނީ ގުރުއަތުލުމަކަށް. ގުރުއަތުލައިގެން 400 މީހަކު ހޮވޭނީ. އެހެންވީމާ މިއަށް ވުރެ ހަމަހަމަ އިންސާފުވެރި ގޮތެއް މިކަމުގައި ނޯންނާނެ،" މުއިއްޒު ވިދާޅުވި އެވެ.\nއޭނާ ވިދާޅުވީ ގުރުއަތުލުމުގެ ރަސްމިއްޔާތު ދަރުބާރުގޭގައި ބާއްވާއިރު، އެ ކަން ކުރިއަށް ދާ ގޮތް ލައިވްކޮށް ގެނެސްދޭން ބޭނުންވާ މީޑިއާތަކަށް އެ ފުރުސަތު ވެސް އޮންނާނެ ކަމަށެވެ.\nއަދި ވިދާޅުވީ ގޯތި ލިބޭ 400 މީހުންގެ ތެރެއިން ބައެއް މީހުން އުނިވާ ނަމަ، ދެން ގޯތި ލިބޭ ގޮތަށް ނަންބަރު ތަރުތީބުން ރިޒާވް ލިސްޓަކާ އެކު އިތުރު 100 ނަންބަރު ނަގާނެ ކަމަށެވެ.\n"އޭރުން ވާނެ ގޮތަކީ 400 މީހުންގެ ލިސްޓުގެ ތެރެއިން އެއްވެސް ސަބަބަކާ ހުރެ ލިސްޓުން އުނިވާ ނަމަ، އެ ހުސްވާ ގޮޅިއަށް ރިޒާވް ލިސްޓުގައި ނަންބަރު ލިބުނު ތަރުތީބުން ލިބޭނެ އެމީހަކަށް،" މުއިއްޒު ވިދާޅުވި އެވެ.\nސަރުކާރު ބަދަލުވުމުގެ މަރުހަލާ ކުރިއަށް ދާއިރު، ކުއްލިއަކަށް ކުރިއަށް ގެންދިޔައީ ކީއްވެތޯ "މިހާރު"ން ކުރި ސުވާލުގެ ޖަވާބުގައި މުއިއްޒު ވިދާޅުވީ ގޯތި ވިއްކުމަށް މީގެ ކުރިން ވެސް ނިންމާފައި ވާނެ ކަމަށެވެ. އަދި ރިޔާސީ އިންތިހާބުގެ ކުރިން އެކަން ކުރަން ބޭނުން ނުވީ ކަމަށް އޭނާ ވިދާޅުވި އެވެ.\n"ރައީސް ޔާމީން ނޫޅުއްވާ ވޯޓަށްޓަކައި ރައްޔިތުންގެ ވިންދާ ގުޅުން ހުރި މުހިންމު ކަންކަން ވޯޓާ ކުޅެން. އެއަށްވުރެ އިހްލާސްތެރި ބޭފުޅެއް ރައީސް ޔާމީނަކީ. އެމަނިކުފާނު ނިންމެވީ ވޯޓަށް ފަހު އެކަން ކުރައްވަން. އެހެންވީމަ ކުރިން ވެސް ނިންމި ގޮތަށް ކުރިއަށް ގެންދަނީ،" މުއިއްޒު ވިދާޅުވި އެވެ.\nމުއިއްޒު ވިދާޅުވި ގޮތުގައި ރައްޔިތުންނާ ގުޅުން ހުރި ކަމެއްގައި ސަރުކާރާ މެދު ބަދުނާމް އުފެއްދޭ ގޮތަށް ވާހަކަ ދެއްކުމަކީ ވަރަށް ޒިންމާދާރުކަން ކުޑަ ވަރަށް ދަށު ދަރަޖައިގެ ކަމެކެވެ. ބޯހިޔަވަހިކަމަކީ ރައްޔިތުންނާ އެންމެ ބޮޑަށް ގުޅިފައި އޮންނަ ކަންކަން ކަމަށްވާއިރު، އެކަން ހައްލު ކުރައްވަން ރައީސް އަބްދުﷲ ޔާމީން ކުރައްވާ މަސައްކަތްޕުޅަށް ހުރަސް އެޅުއްވުމަކީ އޮތް ހައްގެއް ނޫން ކަމަށް އޭނާ ވިދާޅުވި އެވެ.\nގޯތި ގަންނަން ބޭނުންވާ މީހުންގެ ފޯމް ބަލައިގަތުން މިއަދު ހަވީރު4އިން ފެށިގެން އާދިއްތަ ދުވަހުގެ ނިޔަލަށް ކުރިއަށް ގެންދިއުމަށް ހައުސިން މިނިސްޓްރީން ވަނީ ނިންމައިފަ އެވެ. މީގެ ކުރިން ނިންމާފައި އޮތީ އަންނަ ބުރާސްފަތި ދުވަހުގެ ނިޔަލަށް ފޯމް ބަލައިގަތުން ކުރިއަށް ގެންދިއުމަށެވެ.\nއިތުރު ލިޔުންތައް ހުޅުމާލެ އެޗްޑީސީ ކުރީގެ މިނިސްޓަރު ޑރ. މުހައްމަދު މުއިއްޒު ބޯހިޔާވަހިކަން ހައުސިން މިނިސްޓަރު ހުޅުމާލޭ ދެ ވަނަ ފިޔަވަހި ހައުސިން މިނިސްޓްރީ


AFC Cup group stage match thah eh dhandehgai | Mihaaru\nއޭއެފްސީ ކަޕް ގްރޫޕް ސްޓޭޖުގައި ބަޝުންދުރާގެ ކޮލިންދްރެސް (ކ) ޓީސީގެ ސާދު ކައިރިން ބޯޅަ ހިފައިގެންދަނީ.-- ފޮޓޯ: ޑާކާޓްޓްރިބިއުން\nކޮވިޑް-19ގެ ސަބަބުން މެދުކަނޑާލާފައިވާ އޭއެފްސީ ކަޕްގެ މެޗުތައް އޮކްޓޫބަރުގައި އަލުން ފަށާއިރު، ރާއްޖޭގެ ދެ ކްލަބް ހިމެނޭ ދެކުނު އޭޝިއާގެ ޓީމުތަކުގެ ގްރޫޕްގެ މެޗުތައް އެއް ދަނޑެއްގައި ކުޅޭ ގޮތަށް ހަމަޖެހިއްޖެ އެވެ.\nއޭއެފްސީން މިދިޔަ މަހު ވީޑިއޯ ކޮންފަރެންސްކޮށް ކްލަބްތަކާ އެކު ބޭއްވި ބައްދަލުވުމުގައި ހުށަހެޅި ދެ ޕްރޮޕޯސަލަކީ ކުރިން ކުޅޭ ގޮތަށް ހޯމް އެންޑް އަވޭ އުސޫލުކުން ކުރިއަށް ދިއުން ނޫނީ އެއް ގައުމަކަށް ހުރިހާ ޓީމުތަކެއް ގޮސްގެން އެއް ދަނޑެއްގައި ގްރޫޕް ސްޓޭޖު ހުރިހާ މެޗެއް ކުޅޭ ގޮތަށެވެ. މިހާރު އޭއެފްސީން ނިންމާފައިވަނީ އެއް ދަނޑެއްގައި ގްރޫޕް ސްޓޭޖުގެ މެޗުތައް ކުޅޭ ގޮތަށް ކުރިއަށްދާށެވެ. އެ ގޮތުން ޓެންޓޭޓިވް ޝެޑިއުލެއް ވެސް ވަނީ އެކުލަވާލައިފަ އެވެ.\nމިހާރު އޭއެފްސީން ނިންމާފައި އޮތީ އަންނަ އޮކްޓޫބަރު މަހު 23 އިން ނޮވެމްބަރު ހަތަރަކާ ދެމެދު ގްރޫޕް ސްޓޭޖު މެޗުތައް ކުޅޭ ގޮތަށެވެ. މި ވަގުތު ހަދާފައި އޮތް ޝެޑިއުލަށް ބަލާއިރު، 13 ދުވަހު ތެރޭގައި ހުރިހާ ގްރޫޕް ސްޓޭޖުގެ މެޗެއް ނިމޭނެ އެވެ. ބާކީ ފަސް މެޗު ކޮންމެ ޓީމެއް ނުކުޅެ އޮތްއިރު، ކޮންމެ ދެ މެޗެއްގެ ދެމެދު ދެ ދުވަހުގެ ބްރޭކެއް ލިބޭނެ އެވެ.\nދެކުނު އޭޝިއާ އަށް ހާއްސަ ގްރޫޕްގައި މި ފަހަރު އޮތީ ރާއްޖޭގެ މާޒިޔާ އާއި ޓީސީ ސްޕޯޓްސް ކްލަބްގެ އިތުރުން ބަންގްލަދޭޝްގެ ޗެމްޕިއަން ބަޝުންދުރާ ކިންގްސް އަދި އިންޑިއާގެ ޗެންނާއީ ސިޓީ އެވެ. މާޒިޔާ ގްރޫޕް ސްޓޭޖުން ފުރުސަތު ހޯދީ ކޮލިފައިން ބުރު ކާމިޔާބު ކުރުމަށް ފަހު އެވެ. ޕްރިލިމިނަރީ ބުރުގައި މާޒިޔާ އިން ވަނީ ބަންގްލަދޭޝްގެ ޑާކާ އަބަހާނީގެ މައްޗަށް ކުރިހޯދައިފަ އެވެ. އަދި ޕްލޭއޮފް ބުރުގައި ވަނީ އިންޑިއާގެ ގަދަ ބާރު ބެންގަލޫރު ކަޓުވާލައިފަ އެވެ.\nއޭއެފްސީން މި ވަގުތު އޮތީ މުބާރާތުގެ ގްރޫޕް ސްޓޭޖުގެ މެޗުތައް ހޯސްޓް ކުރުމުގެ ފުރުސަތު މެމްބަރު އެސޯސިއޭޝަންތަކަށް ހުޅުވާލައިފަ އެވެ. އަދި މި މަހުގެ ނިޔަލަށް ބެލުމަށް ފަހު މެޗުތައް ބާއްވާ ގައުމެއް އިއުލާނުކުރާނެ އެވެ.\nއެފްއޭއެމްގެ ކޮންގްރެސް އަށް ފަހު ބޭއްވި ނޫސްވެރިންގެ ބައްދަލުވުމުގައި ވާހަކަ ދައްކަވަމުން އެ އިދާރާގެ ރައީސް ބައްސާމް އަދީލް ޖަލީލް ވިދާޅުވީ މިހާރު އޮތްގޮތަށް ބަލާނަމަ އޭއެފްސީ ކަޕްގެ މެޗުތައް އޮންނާނީ ނިއުޓްރަލް ވެނިއުއެއްގައި ކަމަށާއި ރާއްޖޭގެ ފުޓްބޯޅަ ސީޒަނުގެ ކަލަންޑަރުގެ ކަންތައްތައް ފައިނަލް ވެގެންދާނީ އޭއެފްސީ ކަޕްގައި ވާދަކުރާ ޓީމުތަކަށް ވެސް ލުއިވާނެ ގޮތަކަށް ބެލުމަށް ފަހު ކަމަށެވެ.\nމި ފަހަރުގައި ގްރޫޕް ސްޓޭޖުގައި މިހާތަނަށް ވަނީ ދެ މެޗެއް ކުޅެފަ އެވެ. ރަށުން ބޭރުގައި މާޒިޔާ އިން ވަނީ 2-2 އިން ޗެންނާއީއާ އެއްވަރުވެފަ އެވެ. ޓީސީ ކުޅުނު މެޗުން ބަޝުންދުރާ ދަނޑުގައި އެ ޓީމު އަތުން ބަލިވީ 5-1 އިންނެވެ. ބަޝުންދުރާގެ ކޯޗަކީ ރާއްޖޭގެ ނިއު ރޭޑިއަންޓަށް ކުރިން އިރުޝާދުދިން ސްޕެއިނުގެ ކޯޗު އޮސްކާ ބްރުޒޮން އެވެ.\nއޭއެފްސީ ކަޕްގެ މެޗުތައް ދެން ފަށާއިރު ޓީމުތަކަށް ބަދަލު އައުމުގެ ފުރުސަތު ބޮޑެވެ. އަލުން ކުޅުންތެރިން ރަޖިސްޓްރީކުރުމުގެ ފުރުސަތު ވެސް ދޭން އޭއެފްސީން ނިންމާފައިވާއިރު، ގިނަ ޓީމުތަކެއްގެ ބިދޭސީ ކުޅުންތެރިންނަށް ބަދަލުތަކެއް އަންނާނެ ކަމަށް ބެލެވެ އެވެ. މި ފަހަރުގެ މުބާރާތަށް ބޮޑު ހަރަދުކޮށްފައި ނުކުތް ބަޝުންދުރާ ކިންގްސްގެ އޮފިޝަލަކު ދާދި ފަހުން ބަންގްލަދޭޝްގެ މީޑިއާ އަށް ބުނީ ކޮވިޑް-19ގެ ސަބަބުން ކުރިމަތިވެފައިވާ މާލީ ދަތިތަކުގެ ސަބަބުން ބިދޭސީ ކުޅުންތެރިންނަށް ކުރަން ޖެހޭ ހަރަދު ކުޑަކުރަން ޖެހިފައިވާތީ ގެންނާނީ ބަޖެޓަށް ބަލައިގެން އޭގެ ތެރެއަށް ފެތޭނެ ކުޅުންތެރިން ކަމަށެވެ. ބަޝުންދުރާގެ ކެޕްޓަން ކޮސްޓަ ރިކާ ގައުމީ ޓީމުގެ ފޯވާޑް ޑެނިއަލް ކޮލިންދްރެސް ވަނީ ކޮންޓްރެކްޓް ހަމަވުމުން އެ ޓީމު ދޫކޮށްލައިފަ އެވެ.\nމަހުލޫފް ގެ ޒިންމާ މަހުލޫފަށް އަދާނުކުރެވުނީމަ ދިވެހި ފުޓްބޯޅަ ދުވަހެއް ދުވަހަކަށް ވުރެ ދަށަށް މިދަނީ.\nމާޒިޔާ އަކީ ދިވެހި ފުޓްބޯޅަ ހަލާކު ކުރަށް އުޅޭބައެއް. ބަލިވިންޔާ ރަގަޅީ ހުރިހާ މެޗަކުން. ނިއުރޭޑިޔަންޓް ވުޖޫދުން ފޮހެލަށް އެއްމެފަހުން އެފްއޭއެމް ގެ ނައިބުކަން ވެސް ހޯދީ.\nނިއު އަކީ މާޒީ. ކުޅުވާފަ މުސާރަ ނުދޭ ޓީމެކޭ ނިއު އަކީ.\nނިއުރޭޑިއަންޓަކީ ފުޓްބޯޅަ މިހާރުމިއޮތް ހާލަތަށްވައްޓާލުމަށް ބައިވެރިވި ބައެއް.


އެކަލާނގެ يدقدرة ފުޅުގައި ވެރިކަންވާ ރަސްކަލާނގެ މަތިވެރިވެ ވޮޑިގެންފިއެވެ. އަދި އެކަލާނގެއީ، ކޮންމެކަމެއްގެ މައްޗަށް ކުޅަދުންވަންތަ ރަސްކަލާނގެއެވެ.\nއެކަލާނގެއީ ތިޔަބައިމީހުންކުރެ އެންމެ عمل ރަނގަޅީ ކާކުތޯ امتحان ކުރެއްވުމަށްޓަކައި، މަރުވުމާއި، ދިރިހުރުން، އުފެއްދެވި ރަސްކަލާނގެއެވެ. އަދި އެކަލާނގެއީ، عزيز ވަންތަ، ގިނަގިނައިން ފާފަފުއްސަވާ ރަސްކަލާނގެއެވެ.\nއެކަލާނގެއީ، މަތިމައްޗަށް ހަތްއުޑު ހެއްދެވި ރަސްކަލާނގެއެވެ. رحمن ވަންތަ ރަސްކަލާނގެ (އެތަކެތި) ހެއްދެވުމުގައި އެއްވެސްކަހަލަ އުނިކަމެއް ތިބާޔަކަށް ނުފެންނާނެތެވެ. ފަހެ، تكرار ކޮށް نظر ހިންގައި ބަލާށެވެ! އެއްވެސްކަހަލަ خلل އެއް ތިބާޔަށް ފެނޭހެއްޔެވެ؟\nދެންވެސް تكرار ކޮށް ދެފަހަރަށް نظر ހިންގައި ބަލާށެވެ! އޭރުން ދެރަވެ، ނިކަމެތިވެގެންވާ حال ގައި (ތިބާގެ) نظر އެނބުރި ތިބާގެގާތަށް އަންނަހުށްޓެވެ.\nހަމަކަށަވަރުން، ތިމަންރަސްކަލާނގެ ބައްތިތަކަކުން އެންމެކައިރި އުޑު زينة ތެރިކުރެއްވީމެވެ. އަދި شيطان ންނާ ދިމާޔަށް އުއްކަވާ ގިނިހިލަތަކެއް ކަމުގައި އެތަކެތި ލެއްވީމެވެ. އަދި ތިމަންރަސްކަލާނގެ އެ شيطان ންނަށް ނަރަކައިގެ عذاب ތައްޔާރުކުރެއްވީމެވެ.\nއަދި އެއުރެންގެ ވެރިރަސްކަލާނގެއަށް كافر ވި މީހުންނަށް ނަރަކައިގެ عذاب ހުށްޓެވެ. އަދި އެއީ ހާދަހާ ނުބައިވެގެންވާ ނިމިދިޔުމެކެވެ.\nއެ ނަރަކައިގެ ތެރެޔަށް އެއުރެން އެއްލައިލައްވާހިނދު، އެ ނަރަކަ ކެކިގަންނަ حال ގައި، އެތެރެޔަށް ދަމައިލާއަޑު އެއުރެންނަށް އިވޭނެތެވެ.\nއެ ނަރަކަ އަންނަރުޅިން ކުދިކުދިވެދާން ކައިރިވެދެއެވެ. (كافر ންގެ) فوج އެއް އެ ނަރަކަޔަށް އެއްލަވާ ކޮންމެފަހަރަކު، އެތާނގެ ބަނޑޭރިން އެއުރެންނާ سؤال ކުރައްވާނެތެވެ. إنذار ކުރައްވާ رسول އަކު ތިޔަބައިމީހުންގެގާތަށް ވަޑައެއް ނުގަންނަވާހެއްޔެވެ؟\nއެއުރެން ދަންނަވާނެތެވެ. އެހެންނަކުންނޫނެވެ. ހަމަކަށަވަރުން، ތިމަންމެންގެގާތަށް إنذار ކުރައްވާ رسول އަކު ވަޑައިގަތެވެ. ދެން ތިމަންމެން ދޮގުކުރީމުއެވެ. އަދި ތިމަންމެން ބުނީމުއެވެ. اللَّه، އެއްވެސް އެއްޗެއް ބާވައެއް ނުލައްވަތެވެ. ތިޔަބޭކަލުން ބޮޑުވެގެންވާ ފުރެދުމެއްގައި މެނުވީ ނުވަމުއެވެ.\nއަދި އެއުރެން ބުނާނެތެވެ. ތިމަންމެން އަޑުއަހާކަމުގައިވީނަމަ، ނުވަތަ ވިސްނައި فكر ކުރާކަމުގައިވީނަމަ، ނަރަކައިގެ أهل ވެރިންގެ ތެރެޔަކު ތިމަންމެން ނުވީހެވެ.\nފަހެ، އެއުރެން، އެއުރެންގެ ފާފަތަކަށް اعتراف ވާނެތެވެ. ފަހެ، ނަރަކައިގެ أهل ވެރިންނަށް رحمة ން ދުރުކުރެއްވުން ހުށްޓެވެ.\nހަމަކަށަވަރުން، ނުފެންނަތާނގައި އެއުރެންގެ ވެރިރަސްކަލާނގެއަށް ބިރުވެތިވާމީހުން (ދަންނާށެވެ!) ފާފަފުއްސެވުމާއި، ބޮޑުވެގެންވާ ދަރުމަ، އެމީހުންނަށް ހުށްޓެވެ.\nތިޔަބައިމީހުން ބުނާއެއްޗެއް ސިއްރުކުރާށެވެ! ނުވަތަ އެ ފާޅުކުރާށެވެ! ހަމަކަށަވަރުން، އެކަލާނގެއީ، ހިތްތަކުގައި ވާހާކަމެއް، މޮޅަށް ދެނެވޮޑިގެންވާ ރަސްކަލާނގެއެވެ.\n(ހުރިހާ ތަކެއްޗެއް) ހެއްދެވި ރަސްކަލާނގެ (އެތަކެތި) ދެނެވޮޑިގެން ނުވާނޭހެއްޔެވެ؟ އަދި އެކަލާނގެއީ، އޯގާވަންތަކަންބޮޑު، މޮޅަށް ދެނެވޮޑިގެންވާ ރަސްކަލާނގެއެވެ.\nއެކަލާނގެއީ، ތިޔަބައިމީހުންނަށްޓަކައި، ފަސޭހަތަނެއް ކަމުގައި ބިންގަނޑު ލެއްވި ރަސްކަލާނގެއެވެ. ފަހެ، އެތާނގެ ކަންކޮޅުތަކުގައި ތިޔަބައިމީހުން ހިނގައި ދަތުރުކުރާށެވެ! އަދި އެކަލާނގެ ދެއްވި رزق ން ކާށެވެ! އަދި އަލުން ދިރުއްވައި ފޮނުއްވުންވަނީ، އެކަލާނގެ حضرة އަށެވެ.\nނުވަތަ އުޑުގައިވާ ކަލާނގެ (އެބަހީ: މަތިވެރިވެގެންވާ ރަސްކަލާނގެ) ތިޔަބައިމީހުންގެ މައްޗަށް ހިލައިގެ ވާރޭ ފޮނުއްވައިފާނޭކަމާމެދު (ބިރެއްނެތި) أمان ކަމުގައި ތިޔަބައިމީހުން ތިބީހެއްޔެވެ؟ ފަހެ، ތިމަންރަސްކަލާނގެ إنذار ކުރެއްވުންވަނީ، ކޮންފަދައަކުންކަން ނިކަންހުރެ ތިޔަބައިމީހުންނަށް އެނގޭނެތެވެ.\nހަމަކަށަވަރުން، އެއުރެންގެކުރިން އުޅުނުމީހުންވެސް (رسول ން) ދޮގުކުރޫއެވެ. ފަހެ، ތިމަންރަސްކަލާނގެ عقوبات ދެއްވުންވީ ކޮންފަދައަކުން ހެއްޔެވެ؟\nފިޔަތައް ދަމާލައިގެންނާއި، އަދި ފިޔަތައް ލައްޕާލައިގެން، އެއުރެންގެ މަތީގައި (އުދުހި) އުޅޭ ދޫނިތަކަށް އެއުރެން ނުބަލަނީ ހެއްޔެވެ؟ رحمن ވަންތަ ރަސްކަލާނގެ މެނުވީ، އެތަކެތި (ވެއްޓުނަނުދީ) ނުހިފަހައްޓަވަތެވެ. ހަމަކަށަވަރުން، އެކަލާނގެއީ، ހުރިހާއެއްޗެއް މޮޅަށް ބައްލަވާވޮޑިގެންވާ ރަސްކަލާނގެއެވެ.\nނުވަތަ رحمن ވަންތަ ރަސްކަލާނގެ ފިޔަވައި ތިޔަބައިމީހުންނަށް نصر ދޭނޭ لشكر އެއް ކަމުގައިވަނީ ކޮންބަޔެއްހެއްޔެވެ؟ ހެއްލުމެއްގެތެރޭގައި މެނުވީ كافر ންނުވެއެވެ.\nނުވަތަ އެކަލާނގެ رزق ދެއްވުން ހުއްޓަވައިފިނަމަ، ތިޔަބައިމީހުންނަށް رزق ދޭނޭ މީހަކީ އެއީކާކުހެއްޔެވެ؟ އަދި ކިއެއްތަ! އެއުރެންވަނީ كبر ވެރިކަމާއި حق ން އެއްކިބާވުމެއްގައެވެ.\nފަހެ، ތެދުމަގު ލިބުންބޮޑީ، މޫނުވަތަށް ވެއްޓެމުން ހިނގައިދާ މީހާހެއްޔެވެ؟ ނުވަތަ ސީދާވެގެންވާ ތެދުމަގެއްގައި، ތެދަށް ހިނގައިދާ މީހާ ހެއްޔެވެ؟\nކަލޭގެފާނު ވިދާޅުވާށެވެ! އެކަލާނގެއީ، ތިޔަބައިމީހުން އުފައްދަވައި، ތިޔަބައިމީހުންނަށް އިވުމާއި، ފެނުމާއި، ހިތްތައް، ލެއްވި ރަސްކަލާނގެއެވެ. ތިޔަބައިމީހުން شكر ކުރަނީ ވަރަށްވެސް މަދުންނެވެ.\nކަލޭގެފާނު ވިދާޅުވާށެވެ! އެކަލާނގެއީ ތިޔަބައިމީހުން ބިމުގައި އުފެއްދެވި ރަސްކަލާނގެއެވެ. އަދި (قيامة ދުވަހުން) ތިޔަބައިމީހުން އެއްކުރައްވާހުށީ އެކަލާނގެ حضرة އަށެވެ.\nކަލޭގެފާނު ވިދާޅުވާށެވެ! (އެކަން) ދެނެވޮޑިގަތުން ވާކަންކަށަވަރީ، اللَّه ގެ حضرة ގައެވެ. އަދި ތިމަންކަލޭގެފާނު ވާކަންކަށަވަރީ، ބަޔާންވެގެންހުރި، إنذار ކުރައްވާ ބޭކަލަކު ކަމުގައެވެ.\nފަހެ، އެއުރެންނަށް އެ وعد، ކައިރިން ފެނިއްޖެހިނދު، كافر ވިމީހުންގެ މޫނުތަކަށް ހިތާމަވެރިކަން ލިބިގެންދާނެތެވެ. އަދި އަންގަވާނެތެވެ. މިއީ ތިޔަބައިމީހުން އެދިގޮވާކަމުގައިވި ކަންތަކެވެ.\nކަލޭގެފާނު ވިދާޅުވާށެވެ! ތިޔަބައިމީހުން ނިކަން خبر ދީބަލާށެވެ! اللَّه ތިމަންކަލޭގެފާނާއި، ތިމަންކަލޭގެފާނާ އެކުގައިވާ ބަޔަކު ހަލާކުކުރެއްވި ނަމަވެސް، ނުވަތަ ތިމަންމެންނަށް رحمة ލެއްވިނަމަވެސް، ފަހެ، ވޭންދެނިވި عذاب ން، كافر ން ސަލާމަތްކޮށްދޭނީ ކާކުހެއްޔެވެ؟\nކަލޭގެފާނު ވިދާޅުވާށެވެ! ތިޔަބައިމީހުން ނިކަން خبر ދީބަލާށެވެ! ތިޔަބައިމީހުންގެ (ބޭނުންކުރާ) ފެން އަޑިޔަށް ހިނދިއްޖެނަމަ، ހިނގަހިނގާ ހުންނަ ފެނެއް ތިޔަބައިމީހުންނަށް ގެނެސްދޭހުށީ ފަހެ ކާކުހެއްޔެވެ؟


An'bimeehaa Dheke Loabivaa Firiehge Faraathun Fehnaane Sifathah\nއޮކްޓޯބަރ 21, 2018 301 0\nއަނބިމީހާ ދެކެ ލޯބިވާ ފިރިއެއްގެ ފަރާތުން ފެންނާނެ ސިފަތައް\nލޯތްބަކީ ކުރެވޭ އިހުސާސެކެވެ. އެ އިހުސާސް އަނެކާއަށް ފޯރުކޮށްދެނީ އަމަލުންނެވެ.\nއަނބިމީހާ ދެކެ ލޯބިވާ ފިރިއެއްނަމަ، އަނބިމީހާއާ ދޭތެރޭ ކަންތައް ބަހައްޓާނީ، އެ ލޯބި އިހުސާސްވާ ފަދައަކުންނެވެ.\n1. އަބަދުވެސް އިސްކަންދޭނެ:\nއަނބިމީހާ ދެކެ ލޯބިވާ ފިރިއެއްނަމަ އޭނާގެ ރައްޓެހި ރަހުމަތްތެރިންނަށްވުރެ އަނބިމީހާއަށް އިސްކަން ދޭނެއެވެ. އޭގެ މާނައަކީ އަނބިދަށުވެފައި ހުރި މީހަކަށް އޭނާ ވުމެއް ނޫނެވެ. ކައިވެންޏަށްފަހު އެންމެ ފުރަތަމަ އިސްކަންދޭންޖެހޭނީ ހަޔާތުގެ ބައިވެރިޔާއަށެވެ.\n2. އަނބިމީހާގެ އުފާވެރިކަމަކީ ފިރިމީހާގެވެސް އުފާވެރިކަން:\nއަނބިމީހާގެ ތުންފަތުން ހިނިތުންވުން ފެންނާނެ ކަމެއް ކުރަން އަބަދުވެސް ފިރިމީހާ އިސްކަންދޭނަމަ އޭނާ އަކީ އަނބިމީހާ ދެކެ ލޯބިވާ ފިރިއެކެވެ. މީގެ މާނައަކީ އަބަދު އަގުބޮޑެތި ހަދިޔާ ދިނުމެއް ނޫނެވެ. އެކުގައި ހޭދަކުރާ ވަގުތަކީވެސް އަނބިމީހާއަށް އުފާވެރިކަން ގެނެސްދޭ ވަގުތަކަށްވާނެއެވެ.\nއަނބިމީހާއާ ދިމާއަށް އެހެން މީހުން ބުނާ ނުރަނގަޅު ވާހަކަތަކުން އޭނާ ދިފާއުކޮށްދީ ލިބެން އުޅޭ ގެއްލުމަކުން ސަލާމަތްކޮށް ރައްކާތެރިކޮށްދިނުމަކީ ފިރިމީހާގެ ވާޖިބެކެވެ. އަނބިމީހާ ގޯސް ގޮތަކަށް އުޅޭތޯ ބަލައި، އަބަދުވެސް ރަނގަޅު މަގަށް މަގުދައްކައި، ނަސޭހަތް ދިނުމަކީ ލޯބިވާ ފިރިއެއްގެ ފަރާތުން ފެންނާނެ ސިފައެކެވެ.\nގޭތެރޭގެ މަސައްކަތާ، ދަރިންގެ މަސައްކަތަކީ ހަމައެކަނި އަނބިމީހާ ކުރަންޖެހޭ ކަމެއްކަމަށް ނުބަލައި މި ހުރިހާ ކަމެއްގައި އަނބިމީހާއަށް އެހީވެދީ ހަދާނީ އަނބިމީހާއަށް ގަދަރުކުރާ، އަނބިމީހާދެކެ ލޯބިވާ ފިރިންނެވެ. މިފަދަ މީހުންނަކީ އަނބިދަށުވެފައި ތިބޭ މީހުންނެއް ނޫނެވެ. އެއީ ދިރިއުޅުމުގެ އަގުވަޒަން ކުރަން އެނގޭ މީހުންނެވެ.\n5. ހިތްހަމަ ޖައްސައިދޭން މަސައްކަތް ކުރާނެ:\nދެމަފިރިން އެކުގައި ވަގުތު ހޭދަކުރުމަށް އިސްކަން ދިނުމާ، ދެމީހުން އެކުގައި ބޭރަށް ގޮސްލައި ހަދަން ޕްލޭންތައް ކުރުމަކީ ހަމައެކަނި އަނބިންގެ ސިކުނޑިން ވިސްނަންޖެހޭ ކަންތަކެއް ނޫނެވެ. އަނބިމީހާއަށްޓަކައި ފިރިމީހާއަށްވެސް މިފަދަ ޕްލޭންތައް ކުރެވިދާނެއެވެ.


ACC Ah Kurimathli Memberunge Nanthah Majileehah Fonuvaifi އެސީސީއަށް ކުރިމަތިލި މެމްބަރުންގެ ނަންތައް މަޖިލީހަށް ފޮނުވައިފި – Huvadhoo News ACC Ah Kurimathli Memberunge Nanthah Majileehah Fonuvaifi Huvadhoo News\nއެސީސީއަށް ކުރިމަތިލި މެމްބަރުންގެ ނަންތައް މަޖިލީހަށް ފޮނުވައިފި\nއެންޓި ކޮރަޕްޝަން ކޮމިޝަން (އޭސީސީ)ގެ ހުސްވެފައިވާ މަގާމްތަކަށް ކުރިމަތިލުމުގެ ފުރުސަތު ހުޅުވާލުމުން ކުރިމަތިލެއްވި ބޭފުޅުންގެ ތެރެއިން ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހުއަށް ފެނިވަޑައިގަންނަވާ ނަންތައް ރައްޔިތުންގެ މަޖިލީހަށް ފޮނުއްވައިފިއެވެ.\nރައީސް އޮފީހުގެ ތަރުޖަމާނު މަބްރޫކް އަޒީޒު ވިދާޅުވީ، އޭސީސީއަށް އައްޔަން ކުރަން ފެންނަ މީހުންގެ ނަންތައް މަޖިލީހަށް ފޮނުވާފައި ކަމަށާއި، އެނަންތައް ހާމަކުރާނީ މަޖިލީހުން ކަމަށެވެ.\nއޭސީސީގެ މެންބަރުން އިސްތިއުފާ ދެއްވާފައި ވަނީ އެމެންބަރުން މަގާމުން ވަކި ކުރުމަށް ރައްޔިތުންގެ މަޖިލީހުން މަސައްކަތް ފެށުމުންނެވެ. އޭސީސީއަށް މެމްބަރުން އައްޔަން ނުކޮށް ލަސް ކުރާތީ އިދިކޮޅު ފަރާތްތަކާއި ބައެއް އާންމުންގެ ފާޑުކިޔުން ސަރުކާރަށް އަމާޒުވިއެވެ. އެއާގުޅިގެން އޭސީސީގެ ހުސްވެފައިވާ މަގާމްތަކަށް ކުރިމަތިލުމުގެ ފުރުސަތު ހުޅުވާލާފައިވަނީ މިދިޔަ ޖެނުއަރީ މަހުގައެވެ.\nއޭސީސީގެ މެންބަރު ކަމަށް ބޭފުޅުން އައްޔަން ކުރުމަށް މަޖިލީހުގެ ރުހުން ހޯދުމަށް މަޖިލީހަށް ނަންތައް ފޮނުވާފައި މިވަނީ ގާނޫނުގައި އެކަން ކުރަން ބުނެފައިވާ މުއްދަތުގެ ފަހުންނެވެ.


Aa sarukaaraai eku Israel in Gaza ah bon alhan fashaifi\nއިޒްރޭލުން ގާޒާއަށް ދިން ހަމަލާއެއްގެ މަންޒަރު\nއާ ސަރުކާރާއެކު އިޒްރޭލުން ގާޒާއަށް ބޮން އަޅަން ފަށައިފި\n16 ޖޫން 2021 - 11:20:04\nއިޒްރޭލުގެ އިދިކޮޅު ފަރާތްތަކުން އާ ސަރުކާރެއް އެކުލަވާލިތާ ކުޑަދުވަސްކޮޅެއް ނުވަނީ އަނެއްކާވެސް ގާޒާއަށް ހަމަލާދޭން ފަށައިފިއެވެ.\nއިޒްރޭލުން ވައިގެ މަގުން ގަޒާއަށް ހަމަލާދޭން ފަށައިފައި މިވަނީ އިރުމަތީ ގުދުސްގައި އެގައުމުގެ ސަރުކާރުގެ ހުއްދައާއެކު ޔަހޫދީންގެ ބޮޑު ހިނގާލުމެއް ބޭއްވުމުން އެކަމާ ނުރުހުންފާޅުކޮށް މުޒާހަރާ ކުރަމުން އަންނަ ދަނޑިވަޅެއްގައެވެ. މި ހިނގާލުމަކީ 1967 ވަނަ އަހަރު އަރަބި އިޒްރޭލު ހަނގުރާމައަށް ފަހު ޔަހޫދީން އިރުމަތީ ގުދުސް އަށް ވެރިވެގަތް ދުވަސް ފާހަގަ ކުރަން ބާއްވާ ހަރަކާތެކެވެ. އެ ހިނގާލުމުގައި ޔަހޫދީ ހަރުކަށި ފިކުރުގެ މީހުން ވަނީ އަރަބިން މަރަން ގޮވައި ކީރިތި ރަސޫލާ مُحَمَّدُ صَلَّى اللهُ عَلَيْهِ وَسَلَّمَ އަށް ވެސް ފުރައްސާރަކޮށްފައެވެ.\nއަލްޖަޒީރާއިން ރިޕޯޓްކުރާގޮތުގައި ބުދަ ދުވަހު ދަންްވަރު ވަގުތެއްގައި އިޒްރޭލުން ވަނީ ގާޒާއަށް ހަމަލާދޭން ފަށާފައެވެ.\nއިޒްރޭލުގެ އަސްކަރިއްޔާ އިން ބުނީ ހަމަލާދޭން ފެށީ އިޒްރޭލުގެ 20 ކޮމްޕައުންޑެއްގައި، ފަލަސްތީނު މީހުން ފޮނުވާ އަލިފާން ފުއްޕާހަމުގެ ސަބަބުން ރޯވެފައިވާތީ ކަމަށެވެ.\nއިޒްރޭލުން ދިން ހަމަލާތަކުގައި އަނިޔާވި މީހުންގެ ތަފްސީލެއް އަދި ނުލިބެއެވެ.\nބޮޑުވަޒީރު ނަފްތާލީ ބެނެޓުގެ ސަރުކާރަށް އަދި ހަފްތާއެއް ނުވެ އުޅެނިކޮށް ގާޒާއަށް ވަރުގަދަ ހަމަލާދޭން ފަށާފައިވާއިރު ނަފްތާލީ އަކީ ކުރީގެ ބޮޑުވަޒީރު ނަތަންޔާހޫއަށް ވުރެ ހަރުކަށި މީހެއް ކަމަށް ރިޕޯޓްތައް ބުނެއެވެ.\nއެންމެ ފަހުން ރަމްޟާން މަހުގެ ފަހު ދިހައިގެ ދުވަސް ތަކުގެ ތެރޭގައި އިޒްރޭލުން ދިން ހަމަލާތަކުގައި، ފަލަސްތީނުގެ 256 މީހަކު ޝަހީދުކޮށްލާފައިވާއިރު އޭގެތެރޭގައި 66 ކުޑަކުދިން ހިމެނެ އެވެ.\nހަމަލާތަކުގައި އިޒްރޭލުގެ 12 މީހުން މަރުވިއިރު އޭގެތެރޭގައި ހިމެނެނީ ދެ ކުޑަކުދިންނެވެ. އިޒްރާއީލުގެ ރަހުމެއް ނެތް ހަމަލަތަކުގައި ފަލަސްތީނުގެ ކުށެއް ނެތް އެތައް ބަޔަކު ޒަހަމުވެ، އެތައް ބައެއްގެ ގެދޮރު ނެތި ގޮސް، މަގުމަތިވެފަ އެވެ.\nރަމަޟާން މަހުގެ ފަހު ދިހައިގެ ދުވަސްތަކުގެ ތެރޭގައި ދޭން ފެށި ހަމަލާތައް އީދު ދުވަހު ވެސް ކުރިއަށް ދިޔައެވެ.\nސޮފްޓްވެއާއެއް ބޭނުންކޮށްގެން ޖާސޫސް ކުރަނީ\nނަތަންޔާހޫގެ ބަރަހަނާ ބުދެއް އިޒްރޭލު މަގުމަތީގައި!\nއިޒްރޭލުން ހިންގި ޖަރީމާތަކުގެ ތަހުގީގު ފަަށައިފި\nނަތަންޔާހޫގެ ޝަރީއަތް ފަށައިފި


MMPRC ge faisaa Launder kuree dollar Network eh ge therein\nއެމްއެމްޕީއާރުސީގެ ފައިސާ ލޯންޑާ ކުރީ ޑޮލަރު ނެޓްވޯކަކުން\nއެމްއެމްޕީއާރުސީގެ ފައިސާ އެމްބެޒުލް ކުރުމުގައި ބައިވެރިވި، އެސްއޯއެފްގެ އެމްޑީ، މޮހޯ.\nއެމްއެމްޕީއާރުސީގެ ތެރެއިން 1.3 ބިލިއަން ރުފިޔާ އެމްބެޒުލްކުރީ ފަނަރަ ވަރަކަށް މީހަކު އިސްވެ ތިބެ ހިންގި ޑޮލަރު ނެޓްވޯކެއް މެދުވެރިކޮށްގެން ކަމަށް އެ ހިޔާނާތާ ގުޅޭ ގޮތުން އޭސީސީއިން ހިންގި ތަހުގީގު ރިޕޯޓްގައި ބުނެފި އެވެ.\nއެތައް ދުވަހަކަށް ފަހު އޭސީސީއިން މިއަދު އާންމު ކުރި ތަހުގީގު ރިޕޯޓްގައި ބުނީ، އެމްއެމްޕީއާރުސީއަށް ލިބުނު އެތައް މިލިއަން ޑޮލަރެއް އެސްއޯއެފްގެ ނަމުގައި ބީއެމްއެެލްގައި އޮންނަ ޑޮލަރު އެކައުންޓަކަށް ޖަމާކޮށް އެއަށް ފަހު ޑޮލަރު ވިޔަފާރި ކުރުމަށް 20 އާންމު ފަރާތަކަށް ވަނީ އެ ޑޮލަރުތައް ޓްރާންސްފާ ކޮށްފަ އެވެ. އަދި އެ ފަރާތްތަކުން އެ ޑޮލަރު ވިއްކުމަށް ފަހު އޭގެ ތެރެއިން ބައެއް ފައިސާ އެސްއޯއެފްގެ ދިވެހި ރުފިޔާއެއްގެ އެކައުންޓަކަށް ޖަމާކޮށްފައިވާ ކަމަށް ރިޕޯޓްގައިވެ އެވެ.\nއެގޮތުން އެސްއޯއެފް އިން އެންމެ ގިނަ އަދަދެއްގެ ޑޮލަރު ޖަމާކޮށްފައިވަނީ، ސ. ފޭދޫ އަބްދުﷲ ރަޝީދު ކިޔާ މީހަކަށެވެ. އޭނާއަށް އެސްއޯއެފްއިން އެކި ފަހަރުމަތިން 4.1 މިލިއަން ޑޮލަރު ޖަމާކޮށްފައިވާ ކަމަށް ރިޕޯޓްގައިވެ އެވެ. އަދި އޭނާއަށް އާންމުކޮށް ޑޮލަރު ޖަމާކޮށްފައި ހުރީ، ފަހަރަކު 15،000 ޑޮލަރު މަގުން ކަމަށް ވެސް ރިޕޯޓްގައިވެ އެވެ. މީގެ އިތުރުން އެ ރިޕޯޓްގައި ބުނީ، އެ ފަރާތުން އެމެރިކާ ޑޮލަރުގެ ވިޔަފާރިކޮށް އެ ފައިސާ އެ މީހުންގެ ކައުންޓްތަކަށް ޖަމާވި ނަމަވެސް، އެ ފައިސާ އަނބުރާ އެސްއޯއެފްގެ އެކައުންޓަށް އަނބުރާ ޖަމާކޮށްފައި ހުރި ކަމަށް ނުދައްކާ ކަމަށެވެ.\nއޭނާ އޭސީސީގެ ތަހުގީގަށް ދިން ބަޔާނުގައި ބުނެފައި ވަނީ، އެސްއޯއެފްއިން އެންމެ މަދުން ވެސް ވިއްކަނީ 100،000 ޑޮލަރު ކަމަށެވެ. އަދި އޭނާއަކީ އަބަދުވެސް ޑޮލަރު ވިއްކުމުގެ ވިޔަފާރި ކުރާ މީހެއް ކަމަށާއި އެސްއޯއެފްގެ ޑޮލަރު އޭނާއާ ވިއްކަން ހަވާލު ކުރަނީ، އެސްއޯއެފްގެ އިސްފާހު ނަމަކަށް ކިޔާ މީހެއް ކަމަށް ވެސް އޭނާ ތަހުގީގަށް ވަނީ ބުނެފަ އެވެ. އަދި ޑޮލަރުތައް ވިއްކުމަށް ފަހު އެއަށް ލިބޭ ދިވެހި ރުފިޔާ ނަގުދު ފައިސާއިން އިސްފާހުއާ ހަވާލު ކުރަމުން ދިޔަ ކަމަށް ވެސް އޭނާ ވަނީ ބުނެފަ އެވެ. އަދި އޭނާ ތަހުގީގަށް އިއުތިރާފްވެފައިވާ ގޮތުގައި އެސްއޯއެފްގެ ޑޮލަރު ވިއްކުމުގައި އުޅުނު ބައެއް އެހެން މީހުން ވެސް އޭނާއަށް އެނގެ އެވެ. އެކަމަކު އޭނާއަށް އެސްއޯއެފްއަކީ ކީއްކުރާ ކުންފުންޏެއްކަން ނޭނގޭ ކަމަށް ވަނީ ބުނެފަ އެވެ.\nމީގެ އިތުރުން، އެމްއެމްޕީއާރުސީގެ އިން އެސްއޯއެފްއަށް ޓްރާންސްފާ ކުރާ ޑޮލަރުތައް ވިއްކުމުގައި އުޅެނީ، އަލީ މުޖާހު، މ. މެދުފަޅު އާއި އަހުމަދު ޝިމާލް ކަރަންކާގެ، ތ. ވިލިފުށި އާއި އަހުމަދު ފަޒީލް، ކަހެކްޝާންދެކުނުބައި، މާލެ އާއި މުހައްމަދު ޖަޒީލް ކަރަމާގެ، މާލެ އާއި އަލީ މުހާޒަލް ބަހާރުގެ، ރ. މަޑުއްވަރީ އެވެ.\nއެމްއެމްޕީއާރްސީ އެމްއެމްޕީއާރުސީ އޮޑިޓު ރިޕޯޓް\nޗަމްޕާ ބްރަދާސްއަށް މަނީ ލޯންޑާގެ ތުހުމަތު


Allied ge addu offihun hidhumayi dheyn fashaifi\nއެލައިޑުގެ އައްޑޫ އޮފީހުން ހިދުމަތް ދޭން ފަށައިފި\nއެލަަައިޑް އިންޝުރަންސް، އައްޑޫ ބްރާންޗް -- ފޮޓޯ: އެލައިޑް\nކޮވިޑް-19 އާ ގުޅިގެން ދެ މަސް ދުވަހު ބަންދު ކުރުމަށް ފަހު އެލައިޑް އިންޝުއަރަންގެ އައްޑޫ އޮފީސް ހުޅުވައިފި އެވެ.\nއެލައިޑުން އެ މައުލޫމާތު ދެމުން ބުނީ ކޮވިޑްއާ ގުޅިގެން މާޗު 19 ގައި އައްޑޫ ބްރާންޗް ބަންދު ކުރި ކަމަށެވެ. އަދި ދެ މަހަށް ފަހު އަލުން އޮފީސް ހުޅުވާ މިހާރު ހިދުމަތް ދޭން ފަށާފައިވާ ކަމަށް ބުންޏެވެ. އެލައިޑު އައްޑޫ އޮފީސް ހުޅުވާފައި ހުންނާނީ ހެނދުނު 9:00 އިން ފެށިގެން މެނދުރު ފަހު 2:00 އާ ހަމައަށެވެ.\nމިދިޔަ މަހުގެ 28 ވަނަ ދުވަހު ލޮކްޑައުންއަށް ލުއިތަކެއް ސަރުކާރުން ދިނުމާއެކު ބައެއް އަމިއްލަ ކުންފުނިތަކުގެ އޮފީސްތައް ވަނީ ރައްކާތެރި ކަމުގެ ފިޔަވަޅުތަކާއެކު ހުޅުވާފަ އެވެ.\nމެދުކެނޑުމަކަށް ފަހު އޮފީސް ހުޅުވި ނަމަވެސް ހިދުމަތް ހޯދާ ފަރާތްތަކުން އެޗްޕީއޭގެ މިންގަނޑުތަކާ އެއްގޮތަށް މާސްކް އެޅުމާއި ގައިދުރުކަން ދަމަހައްޓާ އަދި ސެނިޓައިޒާ ފަދަ ތަކެތި ބޭނުން ކުރުމަށް ސަމާލުކަން ދިނުމަށް އެ ކުންފުނިން ވަނީ އިލްތިމާސް ކޮށްފަ އެވެ.\nއެ ކުންފުނީގެ ހިދުމަތް ދެމުން އަންނަ ހަމައެކަނި ރީޖަނަލް އޮފީހަކީ އައްޑޫގައި ހުރި އޮފީހެވެ. އައްޑޫގައި އެލައިޑުން ހިދުމަތް ދޭން ފަށާފައި ވަނީ 2008 ގަ އެވެ. ކޮވިޑް އާ ގުޅިގެން އެ ކުންފުނީގެ ގިނަ ހިދުމަތްތަކެއް އޮންލައިން އެޕްލިކޭޝަން މެދުވެރިކޮށް ލިބޭނެ ގޮތް ވަނީ ހަމަޖައްސާފަ އެވެ.\nއެލައިޑުން އިންޝުރަންސް އާ ގުޅޭ ވެބިނާ ސީރީޒް އެއް\nއެލައިޑްގެ ހިދުމަތްތަކަށް ބޮޑު ބަދަލެއް


Enme nurakkalee khudhumukhthaaru verikan dhamahattan ulhun: Anara - vNews.mv\nއެންމެ ނުރައްކަލީ ޚުދުމުޚުތާރު ވެރިކަން ދަމަހައްޓަން އުޅުން: އަނާރާ\nޝިފްޒާ މުޞްޠަފާ 29 August 2018, 23:40\nރައީސް ޔާމީންގެ ސަރުކާރުން ކުރި އެންމެ ނުރައްކާތެރި ކަމަކީ ގާނޫނުތަކަށް ބަދަލުގެނެސްގެން ޚުދުމުޚުތާރު ވެރިކަމެއް ދަމަހައްޓަން މަސައްކަތް ކުރުން ކަމަށް ރައްޔިތުންގެ މަޖިލީހުގެ މަކުނުދޫ ދާއިރާގެ މެމްބަރު އަނާރާ ނައީމް ވިދާޅުވެއްޖެއެވެ.\nއެކަމަނާ މިހެން ވިދާޅުވީ ގުޅިފައިވާ ޕާޓީތަކުން މިރޭ ކުނޫޒުގައި ކުރިއަށްގެންދާ ޖަލްސާގައެވެ.\nއަނާރާ ވިދާޅުވީ އަނިޔާވެރިކަމާއި ކޮރަޕްޝަނާއި ފަސާދަ ރައްޔިތުން ބޭނުންނުވާ ކަަމަށެވެ. ކޮރަޕްޝަނާ ލައިގެން ކުރާ ތަރައްގީއެއް ރައްޔިތުން ބޭނުންނުވާ ކަމަށާއި ތަރައްގީ ބޭނުންވަނީ ކޮރަޕްޝަނާ ނުލައި ކަމަށެވެ. ރައްޔިތުން މިއަދު ތަހަންމަލް ކުރަމުންދަނީ ވަރަށް ހިތްދަތި އިހުސާސްތަކެއް ކަމަށާއި އެއިހުސާސްތައް އުފާވެރިކަމަށް ބަދަލުކުރުމުގެ ފުރުސަތު އެބައޮތް ކަމަށް އަނާރާ ވިދާޅުވިއެވެ.\nއަނާރާ ވިދާޅުވީ ދީނީގޮތުން ބަލާއިރު ވެރިއެއްގެ އެންމެ މުހިންމު ދެ ސިފައަކީ ތެދުވެރިކަމާއި އަމާނާތްތެރިކަން ކަމަށާއި ގުޅިފައިވާ ޕާޓީތަކުގެ ރިޔާސީ ކެންޑިޑޭޓާއި ރަނިންމޭޓަކީ އެސިފަތައް ހުރި ދެބޭފުޅުން ކަމަށެވެ. އިބްރާހީމް މުހައްމަދު ސޯލިހާއި ފައިސަލް ނަސީމާ އެކު ރައޔްިތުންގެ މަޖިލީހުގައި ގިނަ ދުވަސްތަކެއް ވަންދެން މަސައްކަތް ކުރައްވާފައިވާކަން ފާހަގަކުރައްވައި އަނާރާ ވިދާޅުވީ އެދެބޭފުޅުންނަކީ ވަރަށް އިޚުލާސްތެރި ދެބޭފުޅުން ކަމަށެވެ. އަދި އިބްރާހީމް މުހައްމަދު ސޯލިހަކީ އަބަދުވެސް އެހެން މީހުންގެ ބަސް ހޯއްދަވައިގެން މަޝްވަރާއާއެކު ކަންކަން ކުރައްވާ ބޭފުޅެއްކަން މާޒީގައި ވެސް އެމަނިކުފާނު ދައްކުވައިދެއްވާފައިވާ ކަމަށް އަނާރާ ވިދާޅުވިއެވެ.\nއަނާރާ ވިދާޅުވީ މިސަރުކާރުން ކޮށްފައިވާ އެންމެ ނުރައްކާތެރި ކަމަކީ ގާނޫނުތަކަށް ބަދަލުގެނެސްގެން ޚުދުމުޚުތާރު ވެރިކަމެއް ދަމަހައްޓަން މަސައްކަތް ކުރުން ކަމަށެވެ. ހުރިހާ ބާރެއް ވަނީ ރައީސް ޔާމީންގެ މުށުތެރެއަށް ލައްވާފައި ކަމަށާއި އެއީ ދިވެހިން ބޭނުންވާ ގޮތް ނޫން ކަމަށެވެ. ދިވެހިން ބޭނުންވަނީ ބާރުތައް ވަކިވެފައިވާ ނިޒާމެއް ކަމަށާއި ދިވެހިން ބޭނުންވަނީ ރައްޔިތުންގެ ބަސް ވިކެން ކަމަށެވެ. ނަމަވެސް އެންމެ ފަރުދަކު ބޭނުންވާ ގޮތަށް ގައުމުގެ ކަންކަން ކުރުމަށް ރައްޔިތުން ބޭނުންނުވާކަން ގައުމުގެ ތާރީޚުން ވެސް އެނގޭ ކަމަށް އަނާރާ ވިދާޅުވިއެވެ. އެކަމަނާ ވިދާޅުވީ ދިވެހިންނަކީ މިނިވަންކަމަށް ލޯބިކުރާ އަދި އިސްލާމްދީނަށް ވެސް ވަރަށް ލޯބިކުރާ ބައެއް ކަމަށެވެ. އެހެންކަމުން ރާއްޖޭގައި އިސްލާމްދީން އޮތީ ވަކި މީހަކު ވެރިކަމުގައި ހުރެގެން ނޫން ކަމަށް އަނާރާ ވިދާޅުވިއެވެ.\n"ރާއްޖެ އިސްލާމް ވިތާ އެތައް ސަތޭކަ އަހަރެއް ވެއްޖެ. އޭރަކު ނެތް ރައީސް ޔާމީނެއް. އަދި އޭރަކު ނެތް ޑރ.ޝަހީމެއް ވެސް. އެކަމަކު އިސްލާމްދީން އޮތް ރާއްޖޭގައި. އެހެންވީމަ ކޮންމެ ރައީސަކު އަޔަސް އެހެން ދީނަކަށް ދިވެހިން ފުރުސަތު ނުދޭނެކަން ޔަގީން" އަނާރާ ވިދާޅުވިއެވެ.\nއަނާރާ ވިދާޅުވީ ގުޅިފައިވާ ޕާޓީތަކުގެ މެނިފެސްޓޯގައި ހިމެނުމަށް ޕާޓީތަކުގެ މެދުގައި ވާހަކަދެކެވިފައިވާ އެންމެ މުހިންމު ކަމަކީ ވެސް އިސްލާމީ އުސޫލުތަކާ އެކު ރާއްޖޭގައި އިސްލާމްދީން ދެމެހެއްޓުން ކަަމަށެވެ. އެހެންކަމުން ގުޅިފައިވާ ޕާޓީތަކުގެ ވެރިކަމެއްގައި ރާއްޖޭގައި އިސްލާމްދީން ނޫން ދީނެއް ނޯންނާނެކަމުގެ ޔަގީންކަން އަނާރާ ދެއްވިއެވެ.\nއަނާރާ ވިދާޅުވީ ގައުމުގެ މިނިވަންކަމަށް ވެސް ގުޅިފައިވާ ޕާޓީތަކުން ވަރަށް ބޮޑަށް އިސްކަން ދޭނެ ކަމަށެވެ. ބޭރު މީހުންނަށް ރާއްޖެއިން ބިން މިލްކުކުރެވޭ ގޮތަށް ގާނޫނު ހެދުމަކީ ވަރަށް ކަންބޮޑުވާ ކަމެއް ކަމަށާއި ގައުމުގެ މިނިވަންކަމާއި އިސްތިގުލާލު ދެމެހެއްޓުމަށް ގުޅިފައިވާ ޕާޓީތަކުން ބޭނުންވާ ކަމަށެވެ. އިއްތިހާދުގެ ވެރިކަމެއްގައި މިނިވަންކަމާއި އުފާފަގަތިކަންމަތީ ދިރިއުޅެވޭނެ ގޮތް ރައްޔިތުންނަށް ފަހިކޮށްދޭނެ ކަމަށް އަނާރާ ވިދާޅުވިއެވެ.


vnews - Enme reethi adhi enme hih'gaimu 10 malakee kobaa?\nއެންމެ ރީތި އަދި ހިތްގައިމު 10 މަލަކީ ކޮބާ؟\n18 އޭޕްރިލް 2018\nމާމެލާމެއްޔަކީ ވަރަށް ގިނަ ކަންކަމުގައި ބޭނުންކުރެވޭ އެއްޗެކެވެ. ދުނިޔޭގެ އެކި ކަންކޮޅުތަކުގައި އެކި ބޭނުންތަކުގަ އެވެ. ބައެއް ގައުމުތަކުގައި، ބައެއް ވައްތަރުތަކުގެ މަލަކީ ކެއުމަށް ބޭނުންކުރާ އެއްޗެކެވެ. އަދި ބޭސް ފަރުވާއަށް ބޭނުންކުރާ އެއްޗެކެވެ. މަލަކީ ތަފާތު މާނަތަކެއް ވެސް ރަމްޒުކޮށްދޭ އެއްޗެކެވެ. ނަމަވެސް ހުރިހާ ގައުމެއްގައިވެސް އެއްގޮތް އެއް ކަމެއް އެބައޮތެވެ. އެއީ މަލަކީ އެންމެންނަށްވެސް އުފާވެރިކަމާއި ހިތްހަމަޖެހުން ގެނުވައިދޭ އެއްޗެއް ކަމެވެ. އެހެންކަމުން މިހާ ހިސާބުން މިބަލާލަނީ ދުނިޔޭގެ އެންމެ ރީތި 10 މަލުގެ ގޮތުގައި އެންމެ ގިނަ ބަޔަކަށް ކަމުދާ 10 މަލަށެވެ.\nމަލުގެ ބަގީޗާއެއްގައި އެންމެ މަތީ ދަރަޖަ ދެވިފައިވާ މަލަކީ ފިނިފެންމަލެވެ. ދުނިޔޭގެ އެންމެ ރީތި މާތަކުގެ ލިސްޓުން އެއްވަނަ މަގާމު ގެންދާ ފިނިފެންމަލުގެ ތަނޑުގައި ކަށި ހުއްޓެއް ކަމަކު މިމަލުގެ ވަހާއި، ރަހަ އަދި އުފެދިފައިވާ ގޮތަށް ބަލާލި ކަމުގައި ވިޔަސް މިއީ ކޮންމެ މީހެއްގެ ހިތަށް އުފާވެރިކަން ގެނެސްދޭ މަލެކެވެ. ފިނިފެންމަލުގެ އެކި ކުލަތަކުން ދޭހަ ކޮށްދެނީ އެކި މާނަ އެވެ.\nއަޒުމްގެ ރަމްޒެއްގެ ގޮތުގައި ބައެއް ފަރާތްތަކުން ދެކޭ ޓިއުލިޕް މާ އޮތީ ލިސްޓުގެ ދެވަނައިގަ އެވެ. ރީނދޫ، ރަތް، ފިޔާތޮށި، އޮރެންޖު އަދި ދަނބުކުލައިގައި ހުންނަ މިމަލަކީ އޭގެ ހަ ފިޔަ އެއްފިޔަ އަނެއްފިޔައާއި މުޅިން ވަކިވެފައިވާ މަލެކެވެ. ޝާހީވަންތަކަމާވެސް ގުޅުން ހުންނަ މިމަލުގެ ރަތް ކުލައިން ދޭހަކޮށްދެނީ ފުން ލޯތްބެވެ.\nދިވެހިންގެ ގިނަ ބަޔަކަށް ރީތިވާ އޯކިޑް އޮތީ ލިސްޓުގެ ތިންވަނައިގަ އެވެ. ދުނިޔޭގައި އޯކިޑްގެ 250،000 ބާވަތް ވަނީ އެކި ކަންކޮޅުތަކަށް ފެތުރިފަ އެވެ. މީހަކާ މެދު ގަޔާވާކަމާއި އެމީހަކަށް ހަމްދަރުދީވާއިރު އެންމެ އާންމުކޮށް ދީ އުޅެނީ އޯކިޑް މަލެވެ.\nދުނިޔޭގެ ހަތަރުވަނައަށް އެންމެ ރީތި މަލުގެ މަގާމު ލިބިފައިވަނީ އެންމެންވެސް ވަރަށް ގަޔާވާ ސަންޕްލާވާ މަލަށެވެ. ދެކުނާއި މެދުތެރޭ އެމެރިކާގައި އެންމެ ފުރުތަމަ ހައްދަންފެށި ސަންފްލާވާ މަލަކީ ޒީނަތްތެރިކަމުގެ އިތުރުން ކާބޯތަކެތި ތައްޔާރުކުރުމަށާއި ތެޔޮ އުފައްދަން ބޭނުންކުރާ މަލެކެވެ.\nމައުސޫމުކަމާއި ގުޅިލާމެހިފައިވާ ލިލީ މާ ވަނީ މިލިސްޓުގެ ފަސް ވަނައިގަ އެވެ. ދުނިޔޭގެ ބައެއް ކަންކޮޅުތަކުގައި ލިލީ މާ ރަމްޒުކޮށްދެނީ ރަހްމަތްތެރިކަމުގެ ގުޅުމުގެ އިތުރުން މާލީ ތަނަވަސް ކަމެވެ.\nމާބަގީޗާތަކަށް ބަލާލާއިރު އެންމެ ހިތްގައިމު މަލެއް ކަމުގައި ގަބޫލުކުރެވޭ ޑެފޮޑިލްސް އޮތީ ލިސްޓުގެ ހަވަނައިގަ އެވެ. މި މަލަކީ އާފެށުމެއްގެ މާނަ ރަމްޒުކޮށްދޭ މަލަކަށް ވީއިރު، މާޔޫސްވެ ދެރަވެފައިވާ މީހެއްގެ ހިތް އުފާ ކޮށްދިނުމަށް ވެސް ޑެފޮޑިލްސް ބޭނުންކުރެ އެވެ.\nމެރީގޯލްޑް ނަމަކަށް ކިޔާ މިމާ އޮތީ ލިސްޓުގެ ހަތްވަނައިގަ އެވެ. މެރީގޯލްޑަކީ އެދެވޭ މާނައެއް ދެވޭ މަލެއް ކަމަށް ބައެއް މީހުން ބުނެއުޅޭއިރު އަނެއް ބަޔަކު މި މާ ގުޅުވަނީ އަނިޔާވެރިކަމާއި ހަސަދަވެރި ކަމަށެވެ.\nއެންމެ ރީތި މާތަކުގެ ލިސްޓުގެ އަށްވަނަ މަގާމު ލިބިފައިވާ މަލަކީ ދިވެހިންވެސް ވަރަށް ގަޔާވާ އަދި ރަށްޓެހި ލޮޓަސް މަލެވެ. މިމަލަކީވެސް ތަފާތު މާނަތަކެއް ދޭހަވާ މަލެކެވެ. އެއް ބަޔަކު ގަބޫލުކުރާ ގޮތުގައި މި މަލުން ރަމްޒުކޮށްދެނީ ސާފުތާހިރު ކަމެވެ. އަނެއް ބަޔަކު ގަބޫލު ކުރާ ގޮތުގައި ވަކިވުން ވެސް މިމަލުން ރަމްޒުކޮށްދެ އެވެ.\nލިސްޓުގެ ނުވަވަނަ މަގާމު ގެންދަނީ މެކްސިކޯގެ ގައުމީ މާ، ޑާލިއާ އެވެ. މިމަލަކީ ތަފާތު އަދި ނުސީދާ މެސެޖްތަކެއްވެސް ދޭ މަލެކެވެ. މިގޮތުން ނުރައްކަލުގެ އިންޒާރެއް ދިނުމާއި ނުވަތަ ބޭވަފާތެރިކަމާއި ޑާލިއާ ގުޅުވާލެވޭ ކަމަށް ބުނެ އުޅެ އެވެ.\nދުނިޔޭގެ އެންމެ ރީތި މާތަކުގެ ލިސްޓުގެ 10 ވަނައިގައި ހިމެނޭ ގްލާޑިއޯލަސްއަކީ އެއް ތަނޑިއެއްގައި ބައިވަރު މާ ހެދޭ އެއްޗެކެވެ. އަދި ކޮންމެ ތަނޑިއެއްގައި އާންމު ގޮތެއްގައި ހަތަރު ފޫޓުގެ ދިގުމިން ހުރެ އެވެ. ހުދު، ރީންދޫ، ފިޔާތޮށި އަދި ދަނބުކުލައިގަ ގްލާޑިއޯލަސް މާ ލިބެން ހުރެ އެވެ.\nމެންބަރު އަލީ ނިޒާރަށްވެސް މަޖިލީހުގެ އިންތިޚާބު ގެއްލިއްޖެ\nއަނަސްއަށް ނާކާމިޔާބު، ނަޝީދު، ހަސަން އަދި ނިޔާޒަށް ކާމިޔާބު\nނާޒިމް، ދީދީ އަދި ކަރީމަށް އެމްޑީޕީގެ ޕްރައިމަރީ ނާކާމިޔާބުވެއްޖެ\nޖާބިރުގެ ދެކަނބަލުންނަށް ޕްރައިމަރީގައި ނާކާމިޔާބު!\nމަޖިލީހުގެ ގޮނޑިތަކަށް ކުރިމަތިލުމަށް ހުރިހާ ބަޔަކާ ވާހަކަ ދައްކަން ތައްޔާރު: ގާސިމް\nކެނދިކުޅުދޫ ދާއިރާގެ އެމްޑީޕީ ޓިކެޓް ކުރީގެ މެންބަރު އީސަ އަށް!\nހުޅުމާލޭގައި ޒުވާން އަންހެން ކުއްޖަކު މަރުވެފައި އޮއްވާ ފެނިއްޖެ\nރައީސުލްޖުމްހޫރިއްޔާ ކޮމިޝަނަށް ހާޒިރުކުރަން ޖެހިއްޖެނަމަ އެކަންވެސް ކުރާނަން: އަސްއަދު\nއިންޑޮނޭޝިޔާ އަންހެނަކު ގެންގުޅުނު ކިނބުލެއް އަންހެންމީހާ މަރާލުމަށްފަހު ހަށިގަނޑުން ބައެއް ކާލައިފި\nޕްރައިމަރީގައި ވަކި ކެންޑިޑޭޓަކަށް ވޯޓުދޭން ލީޑަރު އެދުމަކީ ޑިކްޓޭޓާޝިޕް: ގާސިމް


އެންމެ އިސްކަންދެނީ ބަލި މީހުންގެ އިތުބާރު ބޮޑުވާނެ ގޮތަކަށް ޚިދުމަތްތައް ބައްޓަންކުރަން: ޑރ. ސޯލިހް\nއިންދިރާގާނދީ މެމޯރިއަލް ހޮސްޕިޓަލުގައި (އައިޖީއެމްއެޗް) ރަނގަޅު ކުރައްވަންޖެހޭ ގިނަ ކަންތައްތަކެއް އެބަހުރިކަން ގަބޫލުކުރައްވާ ކަމަށާއި އެގޮތުން އެންމެ ބޮޑު އިސްކަމެއް ދެއްވަނީ ބަލި މީހުންގެ އިތުބާރު ބޮޑުވާނެ ގޮތަކަށް ހޮސްޕިޓަލުގެ ޚިދުމަތްތައް ބައްޓަން ކުރައްވަން ކަމުގައި އައިޖީއެމްއެޗުގެ އާ އެކްޓިން ޑިރެކްޓަ ޖެނެރަލް ޑރ. މުހައްމަދު ސޯލިހު މިއަދު ވިދާޅުވެއްޖެ އެވެ.\nއަލަށް މަގާމާ ހަވާލުވެވަޑައިގެންނެވުމަށް ފަހު ހަވީރަށް ދެއްވި ޙާއްސަ އިންޓަވިއުއެއްގައި ޑރ. ސޯލިހު މިއަދު ވިދާޅުވީ އާންމުނަށް ހޮސްޕިޓަލުން ޚިދުމަތް ހޯދުމުގައި އެންމެ ބޮޑަށް ދަތިވާ ކަންތައްތަކަށް އަވަސް ހައްލެއް ގެންނެވުމަށް ވަރަށް ބޮޑަށް މަސައްކަތް ކުރައްވާނެ ކަމަށެވެ.\n"އެ ގޮތުން އިމަޖެންސީ ޚިދުމަތްތައް ހަރުދަނާކުރުމަކީ އެންމެ އިސްކަންދޭ އެއް ކަންތައް. ލުއި ގޮތަކަށް ޚިދުމަތް ލިބޭނެ ގޮތްތަކެއް ރާވަމުން މި ގެންދަނީ. އެ ގޮތުން އެފަދަ ހާލަތްތަކުގައި ފަސޭހައިން ބޭސް ލިބޭނެ ގޮތްތަކެއް ރޭވުމަށްޓަކައި އެސްޓީއޯއާ ވެސް މަޝްވަރާ އެބަކުރަން،" ޑރ. ސޯލިހު ވިދާޅުވި އެވެ.\nކެޝުއަލްޓީގެ ޚިދުމަތްތަކުގެ އިތުރުން އެޕޮއިންޓްމަންޓްގެ ނިޒާމު ވެސް އިތުރަށް ހަރުދަނާ ކުރައްވައި، ފަސޭހަ ކުރައްވާނެ ކަމަށް އޭނާ ވިދާޅުވި އެވެ.\n"އެބަހުރި މިހާރުން މިހާރަށް ބަދަލު ގެންނަން ޖެހޭ ކަންތައްތަކާއި ދުރު މުސްތަގުބަލުގައި ކާމިޔާބުކުރަން ޖެހޭނެ ކަންތައްތަކެއް ވެސް. އެ ހުރިހާ ކަންތައްތަކެއް ވެސް ރާވާނީ ބަލި މީހުންގެ އިތުބާރު ލިބޭނެ ގޮތަކަށް ޚިދުމަތްތައް ދިނުމަށް،" އޭނާ ތަފްސީލް ދެއްވި އެވެ.\nކަސްޓަމާ ރިލޭޝަންސްގެ ކަންތައްތައް ހަރުދަނާ ކުރެއްވުމާއި ޚިދުމަތްދެއްވާ ބޭފުޅުންގެ އިހުމާލުން ދިމާވާ ކަންތައްތައް ބަލައި ފިޔަވަޅު އެޅުމަކީ ވެސް ކުރަންޖެހޭ ކަމެއް ކަމަށް ވަރަށް ބޮޑަށް ގަބޫލުކުރެއްވޭ ކަމަށް އޭނާ ވިދާޅުވި އެވެ.\n"ހޮސްޕިޓަލެއްގެ މައިބަދަ އަކީ ކްލިނިކަލް ނޮލެޖް ހުރި، ކަމަށް ގާބިލް މެޑިކަލް އޮފިސަރުންތަކެއް ތިބުން. އެކަން ހާސިލް ކުރުމަށްޓަކައި ކުރަންޖެހޭ ކަންތައްތަކަށް ވަރަށް ބޮޑު އިސްކަމެއް އަޅުގަނޑު ދޭނަން،" ޑރ. ސޯލިހު ވިދާޅުވި އެވެ. "މަޑުމަޑުން އެފަދަ ބަދަލުތައް އަންނަމުންދާނެ."\nއަދި ބޭރުގެ އެހެން ހޮސްޕިޓަލުތަކާ ގުޅިގެން އައިޖީއެމްއެޗުގެ ފަރުވާގެ ހިދުމަތް ފުޅާކޮށް ހަރުދަނާ ކުރުމަށް މިހާތަނަށް ކުރެވިފައިވާ މަސައްކަތްތައް ފުޅާކުރައްވާނެ ކަމަށް ވެސް އޭނާ ވިދާޅުވި އެވެ.


Neymar adhives Real matchun fenidhaane-PSG coach - Vaguthu\nރެއާލް އާއި ދެކޮޅަށް ނޭމާރއަށް އަދިވެސް ކުޅެވިދާނެކަމަށް ޕީއެސްޖީގެ ކޯޗު ބުނެފި\nޗެމްޕިއަންސް ލީގުގެ ގަދަ 16އިގައި ސްޕެއިންގެ ރެއާލް މެޑްރިޑާއި ފްރާންސްގެ ޕީއެސްޖީ ބައްދަލުކުރާ މެޗުން ޕީއެސްޖީގެ އަދި މުޅި ދުނިޔޭގެވެސް އެންމެ އަގުބޮޑު ކުޅުންތެރިޔާ ނޭމާރ ފެނިގެންދިޔުމުގެ ކުޑަ ފުރުސަތެއް އެބަ އޮތްކަމަށް ޕީއެސްޖީގެ ކޯޗު އުނައި އެމެރީ ބުނެފިއެވެ. މިދިޔަ އާދީއްތަ ދުވަހު ޕީއެސްޖީއާއި އޮލިމްޕިކް މާސެއިލް ފްރާންސްގެ ލީގު 1 ގައި ބައްދަލުކުރި މެޗުގައި ނޭމާރގެ ފައިގެ މެޓަޓާރސެލްގައި ވަނީ ރެނދު އަޅައިފައެވެ. މި އިންޖަރީއާއި ބެހޭގޮތުން ވާހަކަދައްކަމުން ޕީއެސްޖީގެ ކޯޗު އުނައި އެމެރީ ވަނީ މި އިންޖަރީގެ ސަބަބުން ނޭމާރ ސާރޖަރީ ހައްދަން ނުޖެހޭނޭކަމަށް ހާމަކޮށްފައެވެ.\nއުނައި އެމެރީ ވަނީ ނޭމާރ އަކީ ކޮންމެ މެޗެއްވެސް ކުޅެން ބޭނުންވާ ކުޅުންތެރިޔެއްކަމަށާއި އަދި ރެއާލްގެ މެޗަށް އޭނާ ދަނީ ތައްޔާރުވަމުންކަމަށް ބުނެފައެވެ. ރެއާލް މެޑްރިޑާއި ބައްދަލުކުރާ މެޗުން ނޭމާރ ފެނުމުގެ ހަނި ފުރުސަތެއް އަދިވެސް އެބަ އޮތްކަމަށް އެމެރީ ވަނީ މި އިންޓަވިއުގައި ބުނެފައެވެ. ނޭމާރ އަކީ ޕީއެސްޖީއިން 200 މިލިއަނަށް ބާސެލޯނާއިން ގެނައި އެކުލަބުގައި ހުރި އެންމެ މުހިންމު ކުޅުންތެރިޔާއެވެ.\nޕީއެސްޖީއާއި ރެއާލް މެޑްރިޑުގެ ފުރަތަމަ ލެގުގެ ބައްދަލުވުން ރެއާލްއިން 3-1ން ކާމިޔާބުކުރިއިރު ރެއާލް މެޑްރިޑުގެ ކޯޗު ޒިނެދީން ޒިދާންވެސް ވަނީ މި މެޗަށް ވާންވާއިރަށް ނޭމާރ ފިޓުވުމަށް އެދޭކަމަށް ބުނެފައެވެ. މިދިޔަ އޯގަސްޓު މަހު ނޭމާރ ބާސެލޯނާއިން ޕީއެސްޖީއަށް ބަދަލުވިފަހުން އޭނާ ވަނީ ޕީއެސްޖީއަށް 30 މެޗު ކުޅެދީ 29 ލަނޑު ކާމިޔާބުކޮށްދީފައެވެ.


ކޮނޑޭ ފުޓްސަލް ދަނޑު ތަރައްޤީ ކޮށްދޭނެ ފަރާތެއް ހޯދުމަށް\nގއ. ކޮނޑޭ ސްޕޯޓްސް އެރީނާ ފުޓްޞަލް ދަނޑު މިހާރައްވުރެ ބޮޑުކޮށް މިކައުންސިލުން ދޭ މަޢުލޫމާތާއި، ކުރެހުމާއި، އެއްގޮތަށް ތަރައްޤީ ކޮށްދޭނެ ފަރާތެއް ހޯދަން ބޭނުންވެއެވެ.\nވީމާ، މިމަސައްކަތް ކުރުމަށް ޝައުޤުވެރިވާ ފަރާތްތަކުން 18 ޖޫން 2019 ވަނަ ދުވަހުގެ 13:00 އަށް ކޮނޑޭ ކައުންސިލް އިދާރާއަށް ވަޑައިގެން މަޢުލޫމާތު ސާފު ކުރެއްވުމައްފަހު 25 ޖޫން 2019 ވަނަ ދުވަހުގެ 13:00 އަށް ކޮނޑޭ ކައުންސިލް އިދާރާއަށް އަންދާސީ ހިސާބް ހުށަހެޅުއްވުން އެދެމެވެ.\nމަޢުލޫމާތު އޮންނަ ގަޑައަށް ޙާޒިރު ނުވާ ފަރާތްތަކާއި އަނދާސީ ހިސާބު ބަލައިގަތުމަށް ބަޔާންކޮއްފައިވާ ގަޑިޖެހިގެން ހާޒިރުވާ ފަރާތްތަކުގެ އަންދާސީ ޙިސާބް ބަލައިނުގަނެވޭނެއެވެ. އަދި މަޢުލޫމާތުދޭ ބައްދަލުވުމާއި އަންދާސީ ހިސާބު ހުށަހެޅުމުގެ ފުރުޞަތު ދެވޭނީ ކުންފުނިތަކާއި ފަރުދުންގެ ވިޔަފާރި އަދި ޖަމުޢިއްޔާ ޖަމާއަތްތަކަށް އެކަނި ކަމުގައި ދަންނަވަމެވެ.\nމަޢުލޫމާތު ދޭ ބައްދަލުވުމަށާއި އަންދާސީ ހިސާބު ހުށަހެޅުމަށް ހާޒިރުވާއިރު އެފަރާތުގެ އައި.ޑީ ކާޑު ހުށަހަޅަން ވާނެއެވެ.


Kuruvaahaka: Aafeshumeh - One Online\nޒަމްރާ ސައިކަލަށް އަރައި ކޯޓާ ދިމާއަށް މިސްރާބުޖެހީ އޭނާ އެކަމަކަށް އިންތިޒާރު ކުރަމުން އައިކަންތައް ކާމިޔާބުވުމުގެ ވަގުތު ކުޑަތަންވެފައިވާތީއެވެ. ކޯޓަށް ދަރިފުޅު ހޯދަންދާން ނިންމައި ފޯމު ހުށަހެޅި ހިސާބުން އޭނާގެ ފުރާނަފަދަ ދަރިފުޅު ފެނިފައި ނުވުމުން އޭނާގެ ހިތް އެދި ރޮނީ އެމައުސޫމް މޫނު ދެކިލުމަށެވެ. މާޒީގެ ކަޅު ސަފުހާތައް އޭނާގެ ހިތުގައި އަދިވެސް ފަނޑުނުވެ ރައްކާކުރެވިފައިވަނީ އޭނާގެ ކާމިޔާބީގެ ސިއްރަކީ އޭނަގެ މާޒީކަމަށް ވާތީއެވެ.\nސްކޫލް ދައުރު ނިންމުމަށްފަހު މަތީ ތައުލީމު ހާސިލްކުރުމަށް ލިބުނު ފުރުސަތުތައް ނަގައިލުމަށްފަހު މީހަކާ އިނދެވުނުކަމީ ޒަމްރާގެ އެންމެ ބޮޑު ނާކާމިޔާބީކަމަށް އޭނާ ދެކެއެވެ. އަށާރަ އަހަރު ފުރި މަސް ދުވަސް ނުވަނީސް ދާނިޝް އާއި އޭނާ ކައިވެނި ކުރީ ކައިވެންޏަށް ފަހު ކިޔަވަން އެތައް ފުރުސަތުތަކެއް ލިބޭނެއޭ ބުނީމަ އެވެ. ދާނިޝްދެކެ ވީ ލޯތްބަކީ އޭނާގެ ހަލާކުކަމަށް އޭނާދެކެއެވެ.\nދާނިޝްއާ ކައިވެނި ކުރިއިރު ޒަމްރާ އުއްމީދުކޮށްގެން ހުރީ ކައިވެންޏަށް ފަހު ވަޒީފާގެ އަދި ގޭތެރޭގެ ކަންކަން ހަމައަކަށް އެޅުމުން އަލުން ކިޔަވަން ފަށާށެވެ. ނަމަވެސް ކައިވެންޏަށް ހަމަސްވެސް ނުވަނީސް ޒަމްރާ ބަނޑުބޮޑުވިއެވެ. މިކަންވީ ދުނިޔެއާއި ޒަމްރާ އެކަހެރި ކުރުމަށް ދާނިޝްއަށް ލިބުނު ރަނުގެ ފުރުސަތަކަށެވެ.\nބަނޑުބޮނޑުވުމުން ދަރިފުޅަށް އެންމެ ރަނގަޅުވާނީ ޒަމްރާ އަރާމު ކުރިވަރަކަށް ކަމަށް އޭނާއަށް ވިސްނައިދިނުމަށް ފަހު އޭނާ ވަޒީފާއިން ވަކިވުމަށް އެދުނެވެ. ކަނު ލޯތްބެއްގައި އޭރު ބަނދެވިފައިހުރި ޒަމްރާއަށް ހީވީ ދާނިޝްގެ މި އެދުމަކީ އޭނާދެކެ ލޯބިވާ ވަރުން އެދުނު އެދުމެއް ކަމަށެވެ. މަޑުމަޑުން އޭނާގެ އެކުވެރިންނާއި ދުރުކުރަމުން ދިޔައިރު ޒަމްރާ ދާނިޝް ބުނާ ކޮންމެ ކަމަކަށް ބޯލަނބަމުން ދިޔައީ ދާނިޝްގެ މައްޗަށް އޮތް އިތުބާރެއްގެ ސަބަބުންނެވެ.\nދާނިޝްގެ ދަލުގައި ޖެހިފައިވި ޒަމްރާއަށް ކަމެއް ގޯސްކަން ފުރަތަމަވެސް ރޭކާލީ އޭނާ ވިހޭފަހުންނެވެ. ދެމީހުންގެ ދަރިފުޅު ވިހަން ޒަމްރާ ހޮސްޕިޓަލަށް ގެންދިޔައީއްސުރެ ޒަމްރާގެ ހުރިހާ ކަމެއްގައިހެން އުޅުނީ އޭނާގެ ބަލި މަންމައެވެ. އެންމެ ފަހަރަކު ޒަމްރާ ވިހެއީތޯ ބަލައިލަން ނޫނީ ދާނިޝްގެ ހަބަރެއް ނުވެއެވެ. ނަމަވެސް އޭރުވެސް ދާނިޝް ގުޅީ ވަޒީފާގައި އަވަދިނެތި އުޅެންޖެހިގެން ނާދެވިގެންއުޅެ ކަމުގެ ބަހަނާ އިއްވުމަށެވެ. ކުޑަ މިނުން ދާނިޝްގެ އާއިލާގެ އެކަކުވެސް އެއުފަލުގައި ޝާމިލް ވުމަށް ނައީތި ޒަމްރާގެ ހިތުގައިޖެހުނެވެ.\nހަގީގަތުގައިވެސް އޮފީހުގައި ބުރަކޮށް އުޅުމުން ދާނިޝްއަށް ނާދެވުނީކަމަށް ބަލައި އެދުވަހު ޒަމްރާ ހިތްހަމަ ޖައްސާލިއެވެ. ނަމަވެސް ދެން ފެންނަން ފެށި ކަންކަމުން ހިތްހަމަޖައްސާލައިގެން ހުންނަން އޭނާއަށް ދަތިވިއެވެ. ދަރިފުޅު އުފަންވުމާއެކު ދާނިޝް މުޅިން އެހެން މީހަކަށް ބަދަލުވިއެވެ. ހަގީގަތުގައި ބަދަލެއް ނައިނަމަވެސް ޒަމްރާއަށް ކަންކަން ފާހަގަވާން ފެށީ ދަރިފުޅު ވިހެއިފަހުންނެވެ.\nދަރިފުޅުގެ ކަންކަމަމުގައި ދާނިޝް އެއްވެސް ވަރަކަށް އެހީ ނުވާތާ ގޭތެރޭގެ ކަމަކުވެސް ދާނިޝް އެހީތެރިއެއް ނުވެއެވެ. ޒަމްރާ ކޮންމެ ހާލެއްގައި އުޅުނަސް ޝަކުވާއަކާ ނުލައި ދާނިޝްގެ ހުރިހާ ކަމެއް ފުރިހަމަވާން ޖެހެއެވެ. ދާނިޝްގެ ކަމަކަށް އުނިކަމެއް އަތުވެއްޖެ ނަމަ ޒަމްރާއަށް އޭނާ ނުގޮވާ އެއްޗެއް ނެތެވެ. އަދި ޒަމްރާގެ އެކުވެރިންނަކީ އޭނަގެ ހަލާކުކަމަށް ބުނެ ބަހަނާ ދައްކަމުން އެންމެ ފަހުން ރަހުމަތްތެރިންނާއި އޮތް ގުޅުން ކަނޑައިލުމަށް ދާނިޝް އަމުރު ކުރިއެވެ.\nދާނިޝްގެ ކުދިކިއުންތަކާއި، ބޭކާރު ޒުވާބުތަކާއި އަދި އޭނާގެ އަމަލުތައް ޒަމްރާ ތަހައްމަލު ކުރަމުން އައީ ދަރިފުޅަށް ބައްޕަގެ ލޯބި ހޯދައިދިނުމަކީ މުހިއްމު ކަމެއްކަމަށް ދެކޭތީއެވެ. އަދި ކައިވެންޏެއްގައި އެފަދަ މައްސަލަ ޖެހޭނެކަމާއި އެއީ ހައްލުވާނެ ކަންކަން ކަމަށް އޭނާ ދެކޭތީއެވެ. ޝަކުވާއެއް ނެތި ޒަމްރާ ދާނިޝްއާއެކު ތިން އަހަރު ހޭދަކުރީ އެ އުއްމީދުގައެވެ.\nޒަމްރާގެ ހުވަފެނީ ދުނިޔެއިން އޭނާ ހަމަ ބިމަށް ގެނުވީ އޭނާގެ މަންމަ ނިޔާވި ދުވަހުއެވެ. ބައްޔަކާ ނުލައި މަންމަ ކުއްލިގޮތަކަށް ދުނިޔެއާ އަލްވަދާއުކީއިރު ހަތަރު އަހަރަށްދާ އޭނާގެ ކުޑަކުޑަ އައިދީން ގޮވައިގެން މަންމަގެ ޖަނާޒާގެ ކަންކަމުގައި އޭނާ އަވަދިނެތި އުޅުނު އިރު، މަންމަގެ މޫނު ބަލައިލަންވެސް ދާނިޝް ނުދެއެވެ. ކުޑަމިނުން ޖަނާޒާގެ ހަރަދަށްވާ ލާރި ހޯދުމަށް ދާނިޝްގާތު އެހުމުން އޭނާ އެކަމަށް އިންކާރު ކުރިއެވެ.\nއެންމެފަހުން މަންމަގެ ޖަނާޒާގެ ކަންކަމުގައި އޭނާއަށް އެހީވީ އޭނާގެ ސްކޫލް ދައުރުގެ އެންމެ ގާތް އެކުވެރިޔާ ޝާނާ އެވެ. ޝާނާގެ ފިރިމީހާ މައިސަންއަކީ ދާނިޝްއާއެކު މަސައްކަތްކުރާ މީހެއްކަމުން އޭނާއަށް ޒަމްރާ މަންމަ ނިޔާވި ހަބަރު ލިބިގެން ކުރީގެ އެކުވެރިޔާއަށް އެހީވުމަށް އައީއެވެ. އަދި ޝާނާގެ ކިބައިން ދާނިޝްގެ ހަގީގަތް ޒަމްރާއަށް އެނގިގެންދިޔައެވެ. އޮފީސް ދަތުރުތަކަށް ކަމަށް ބުނެ ދާނިޝް ދަނީ އެހެން އަންހެނުންނާއެކު ކަމަށާއި ދާނިޝް އޭނާއަށް ބޭވަފާތެރިވާވަރު ޝާނާ ކިޔައިދިނީ ލިބުނު ފުރުސަތުގެ ބޭނުން ރަނގަޅަށް ހިފުމުގެ ގޮތުންނެވެ. ޒަމްރާ އަމިއްލައަށް ހިޔާރު ކުރި ފިރިމީހާއަށް ވުރެ ދޫކޮށްލި އެކުވެރިންވެސް އޭނާއަށް މާބޮޑަށް ހެޔޮކަން އެދުވަހު ޒަމްރާއަށް އިހުސާސްވިއެވެ.\nއެދުވަހު ގެއަށް ދިއުމަށްފަހު ޒަމްރާ އޭނާއާއި ދަރިފުޅުގެ ހުރިހާއެއްޗެއް ފޮއްޓަށްއެޅިއެވެ. އަދި ވީހާވެސް އަވަހަށް ދާނިޝްގެ ގެއިން ނިކުމެގެން އޭނާ މަންމަ ދިރިއުޅުނު ކޮޓަރިއަށް ގެންދިޔައެވެ. އާންމުކޮށް ދާނިޝް އަބަދުވެސް ލަހުން ގެއަށް އަންނަކަމީ އެނާގެ ނަސީބުކަމުގައި އެދުވަހު ޒަމްރާއަށް ގަބޫލު ކުރެވުނެވެ. ޝާނާ އާއި މައިސަންގެ އެހީތެރިކަމާއެކު ހުރިހާ އެއްޗެއް މަންމަގެ ކޮޓަރިއަށް ގެންދިޔައެވެ.\nދާނިޝް ކައިރިން ވަރިވުންވީ އޭނާ ހީކުރިވަރަށްވުރެވެސް އުނދަގޫ ކަމަކަށެވެ. ކޯޓުގައި މައްސަލަ އެތައް ދުވަހަކު އޮތްއިރު ދާނިޝް ޒަމްރާ ވަރިކުރަން ދެކޮޅުހެދިއެވެ. ކޯޓުންވެސް ފުރަތަމަ ދެމީހުން އެކީ އުޅުމަށް ނަސޭހަތްތެރިވިއެވެ. ދާނިޝް ކޯޓުގައި ބުނަމުން ދިޔައީ މަންމަ ނިޔާވުވުން އެކަމުގެ ހިތާމައިގައި ޒަމްރާ އޭނާކައިރިން ވަކިވާން އުޅެނީ ކަމަށެވެ. އެންމެފަހުން ވަރި ކުރާނީ އައިދަން ދާނިޝްއާ ހަވާލުކުރުުމުން ކަމަށް ދާނިޝް ޝަރުތުކުރިއެވެ.\nޒަމްރާ އެދުވަސްކޮޅު އަލުން އެނބުރި ވަޒީފާއަށް ދާންފެށީ ދަރިފުޅު އޭނާއަށް ލިބޭނީ އާމްދަނީއެއް ލިބޭނަމަ ކަމަށް ބަލައިފައެވެ. ދާނިޝް ގެއިން ނިކުތްފަހުން މަންމަ ރައްކާކޮށްފައި ހުރި ލާރި އަދި ޝާނާގެ އެހީތެރިކަމާއެކު އޭނާގެ ޅަފުރާ ހޭދަކުރި ކުލީ ކޮޓަރީގައި ދިރިއުޅުނު ކަމުގައި ވިޔަސް އެއީ އަބަދު އުޅެވޭނެ ގޮތެއް ނޫންކަމަށް ބެލިއެވެ.\nނަމަވެސް މައްސަލަ ނިމިގެން ދިޔައީ އޭނާ އުއްމީދު ކުރި ގޮތަކަށް ނޫނެވެ. ދާނިޝް އޭނާ ވަރިކުރި ނަމަވެސް ކޯޓުން ދާނިޝްއާއި ޒަމްރާގެ ދަރިފުޅު ހަވާލު ކުރިއެވެ. ކިރިޔާވެސް ހިތްހަމަޖެހުމެއް ލިބުނީ ޝާނާއާއި މައިސަން އައިދަން ހޯދަން އަދިވެސް ޒަމްރާއަށް މަސައްކަތް ކުރާނެ ފުރުސަތު އޮތްކަމަށް ބުނެ ދިން ހިތްވަރުންނެވެ.\nދާނިޝްކައިރިން ޒަމްރާ ވަރިވިފަހުން މިހާރު ދެއަހަރު ވެއްޖެއެވެ. އޭނާގެ އޭލެވެލް އަދި އޯލެވެލްގެ ނަތީޖާ ރަނގަޅުވުމުން އޭނާއަށް ރަނގަޅު ވަޒީފާއެއް ހަމަޖެހުނެވެ. ޝާނާއާއި މައިސަންގެ އެހީތެރިކަމާއެކު ހޯދި އެވަޒީފާއަށް ދަމުން އޭނާ ތައުލީމު ހާސިލްކުރީ ދާނިޝްއަށް ވުރެ ކާމިޔާބު މީހަކަށް ވުމުގެ އަޒުމުގައެވެ. ދާނިޝްއަށް ވުރެ ކާމިޔާބު ވެއްޖެނަމަ އޭނާގެ ދަރިފުޅު އަލުން ލިބޭނެ ކަމުގެ އުއްމީދުގައެވެ.\nމިހާރުވެސް މަހަކު އެއްފަހަރު ޒަމްރާއަށް އައިދަންއާ ބައްދަލު ކުރުމުގެ ފުރުސަތު ލިބެއެވެ. ކުޑަކުޑަ އައިދަންގެ ބޮލަށް އޭނާއާއި ދެކޮޅަށް ދާނިޝް ޒަހަރުލަމުން ދިޔަ ނަމަވެސް އައިދަން އޭނާގެ މަންމަދެކެ އިންތިހާއަށް ލޯބިވާ ކަމީ ޒަމްރާގެ ނަސީބެވެ. ލިބޭ ކޮންމެ ފުރުސަތެއްގައި ވީހާވެސް އަވަހަކަށް މަންމަ ކައިރިއަށް ގެންނާނެ ކަމަށް ވައުދު ވަނީ އެހެންވެއެވެ.\nފެމެލީ ކޯޓުން ނިކުތް ޝާނާއާއި މައިސަންގެ މޫނުމަތިން ފެންނަނީ ހިތްހަމަ ޖެހުމުގެ ކުލަވަރެވެ. އެދެމީހުންގެ ފަހަތުން ނިކުތް ޒަމްރާގެ ހިނިތުންވުން އެއަށްވުރެވެސް ބޮޑެވެ. އޭނާގެ އުނގުގައި އެއިނީ އޭނާގެ ހައަހަރަށްދާ ކުޑަކުޑަ އައިދަންއެވެ. މަންމަގެ އުނގުގައި އިން އިރު އައިދަންގެ މޫނުމަތިން ފެންނަނީ އުފާވެރިކަމެވެ.\nޝާނާއާއި މައިސަންގެ އެހީތެރިކަމަށް ޝުކުރު އަދާކުރަމުން އެގެއަށް ރޭގަނޑުގެ ކެއުމުގެ ދައުވަތު ދިނުމަށް ފަހު ޒަމްރާ އައިދަން ގޮވައިގެން ސައިކަލަށް އެރި ވަގުތަކީ ކޯޓުން ދާނިޝް ނިކުތް ވަގުތެވެ. ޒަމްރާގެ މައްޗަށް އޭނާއަށް ބާރު ފޯރުވެން ހުރި ހަމައެކަނި ހަތިޔާރު ކަމަށް އޭނާ ދުށް އައިދަން އޭނާއަތުން ބީވުމުން އޭނާގެ މޫނުމަތިން އެކަމުގެ ރުޅި ފާޅުވާން ހުއްޓެވެ.\nނަމަވެސް މިއަދު ޒަމްރާގެ ފަރުވާލެއް ނެތެވެ. އޭނާގެ އުއްމީދު ހާސިލުވީއެވެ. އޭނާއަށް އައިދަންގެ ފުރިހަމަ ބެލެނިވެރިކަން އެހާ ފަސޭހައިން ލިބުނީވެސް ދާނިޝް އައިދަންއަށް އިހުމާލުވެފައިވާތީއެވެ. އެހެންކަމުން އަލުން ދާނިޝްއަށް އޭނާގެ ދަރިފުޅު އަތުލުމަކީ އުނދަގޫ ކަމެއްކަން އޭނާއަށް އެނގެއެވެ. އިތުރަށް ހިތްހަމަޖެހުން ގެނުވީ ދަރިފުޅާއެކު އޮތް މުސްތަގުބަލު ހަނދާންވުމުންނެވެ. އޭނާގެ ވަޒީފާއިން ފަހިވި ފުރުސަތާއެކު ދަރިފުޅާއެކު ރާއްޖެއިން ބޭރަށް، ދާނިޝްގެ ނުފޫޒާ ދުރަށް ދިއުމަށް މިއަދު އޭނާއަށް ލިބުނު ފުރުސަތު ހަނދާން ވުމުން ހެއްދެވި ފަރާތައް ހިތާހިތުން ޝުކުރު ދެންނެވިއެވެ. ހިނިތުންވެ ހުރެ ސައިކަލު ދުއްވާލީ ދަރިފުޅާއެކު ދިރިއުޅުމުގެ މުޅިން އާ ބާބެއް ފެށުމަށެވެ.


SunOnline: Ingireysi parliament suspend kuree gaanoonaa hilaafah: Scotland ge court\nއިނގިރޭސި ޕާލިމެންޓް ސަސްޕެންޑު ކުރީ ގާނޫނާ ހިލާފަށް: ސްކޮޓްލޭންޑުގެ ކޯޓު\nރުގިއްޔާ މުހައްމަދު މޫސާ 11 Sep 2019, 19:46\nއިނގިރޭސި ބޮޑުވަޒީރު ބޮރިސް ޖޯންސަން ޕާލިމެންޓް އުވާލެއްވީ ގާނޫނާ ހިލާފަށް ކަަމަށް ސްކޮޓިޝް ކޯޓުން ބުނި -- ފޮޓޯ: ގެޓީ\nލަންޑަން (ސެޕްޓެމްބަރު 11): އިނގިރޭސިވިލާތުގެ ބޮޑުވަޒީރު ބޮރިސް ޖޯންސަން އެގައުމުގެ ޕާލިމެންޓް ސަސްޕެންޑު ކުރެއްވީ ގާނޫނާ ހިލާފަށް ކަމަށް ސްކޮޓްލޭންޑުގެ އެންމެ މަތީ މަދަނީ ކޯޓުން ނިންމައިފި އެވެ.\nސްކޮޓްލޭންޑުގެ ކޯޓް އޮފް ސެޝަންއިން އެފަދައިން ނިންމީ އިއްޔެ އިނގިރޭސި ޕާލިމެންޓު ސަސްޕެންޑު ކުރުމާ ގުޅިގެން 70 މެމްބަރުން ކޯޓަށް ހުށަހެޅުއްވި މައްސަލައަކާ ގުޅިގެންނެވެ. ޖޯންސަން ޕާލިމެންޓް ސަސްޕެންޑު ކުރަން ނިންމެވިކަން އިއުލާން ކުރެއްވީ މިދިޔަ މަހުގެ 28ގަ އެވެ. އަދި އެމައްސަލަ ފުރަތަމަ ކޯޓަށް ހުށަހެޅުމުން ކޯޓުން ނެރުނު އަމުރުގައިވާ ގޮތުން ޖޯންސަން އެފަދައިން ނިންމެވުމުގައި ގާނޫނާ ހިލާފުވާ ކަމެއް ނެތެވެ.\nނަމަވެސް ކޯޓް އޮފް ސެޝަންއިން މިއަދު އެ ހުކުމް އުވާލުމާ ގުޅިގެން އިނގިރޭސި ސަރުކާރުން ވަނީ އެމައްސަލައިގެ އިސްތިއުނާފަށް ސުޕްރީމް ކޯޓަށް ހުށަހަޅާނެ ކަމަށް ބުނެފަ އެވެ.\nއިނގިރޭސި ސަރުކާރާ އިދިކޮޅު ބައެއް މެމްބަރުން ވަނީ ޖޯންސަން ޕާލިމެންޓު ސަސްޕެންޑު ކުރެއްވީ އެގައުމުން އެއްބަސްވުމަކާ ނުލައި ޔޫރަޕިއަން ޔޫނިއަން (އީޔޫ)އިން ވަކިވުމުގެ ފުރުސަތު ބޮޑު ކުރުމަށް ކަމަށް ވިދާޅުވެފަ އެވެ.\nއިނގިރޭސިން އީޔޫއިން ވަކިވާން ކަނޑައަޅާފައި އޮތް ތާރީހަކީ އަންނަ މަހުގެ 31 އެވެ. އަދި ޕާލިމެންޓުގެ މަސައްކަތް ދެން ފަށަން ހަމަޖެހިފައި ވަނީ އަންނަ މަހުގެ 14އިގައި ކަމުން، އީޔޫއިން ވަކިވުމާ ބެހޭ އެއްބަސްވުމެއް ފާސް ކުރަން ދަތިވާނެ ކަމަށް މެމްބަރުން ވިދާޅުވި އެވެ. އެހެންކަމުން މިދިޔަ ހަފްތާގައި ޕާލިމެންޓުން ވަނީ އީޔޫއިން ވަކިވުމާ ބެހޭ އެއްބަސްވުމެއް އަންނަ މަހުގެ 19އިގެ ކުރިން ފާސްނުވެއްޖެ ނަމަ އީޔޫއިން ވަކިވާ ތާރީހު ފަސް ކުރަން ޖެހޭނެ ކަމަށް ބުނާ ބިލެއް ފާސްކޮށްފަ އެވެ.\nނަމަވެސް ޖޯންސަން ވަނީ އާ ސަރުކާރެއް ގާއިމު ކުރުމަށް ފަހު ޕާލިމެންޓް ސަސްޕެންޑު ކުރުމަކީ އާއްމު ކަމެއް ކަމަށް ވިދާޅުވެ، އޭނާގެ ނިންމުން ދިފާއު ކުރައްވާފަ އެވެ.\nއިނގިރޭސިވިލާތް އީޔޫއިން ވަކިވުމާ ބެހޭ ގޮތުން ކުރީގެ ބޮޑުވަޒީރު ތެރީސާ މޭ ހެއްދެވި އެއްބަސްވުމަށް ރުހުން ދޭން ޕާލިމެންޓުން ވަނީ ތިން ފަހަރަކު ދެކޮޅު ހަދާފަ އެވެ. އަދި މިދިޔަ ޖުލައި މަހު މޭ އިސްތިއުފާ ދެއްވީވެސް އެމައްސަލައިގެ ސަބަބުންނެވެ.\nލަންޑަނުގެ މިސްކިތެއްގައި ވަޅިން ހަމަލާ ދީފި\nރާނީގެ ފުރަތަމަ މެއިލް ފޮނުވަން އެހީތެރިވި މީހާ މަރުވެއްޖެ\nރާއްޖޭގައި ގަވާއިދާ އެއްގޮތަށް ހެދުންއަޅަން ޔޫކޭއިން އެދެފި


ރިޔަލު ދޯންޏެއްގައި މާލެއާ ތޮއްޑުވާ ދެމެދު ދަތުރުކޮށްލުމުގެ ނަސީބު ނުވަތަ ބަދުނަސީބު އަޅުގަނޑަށް ލިބުނެވެ. މި ޒަމާނުގައި އެންމެ 45 މިނިޓުން މި ދެމެދު ބައްދައިލެވުނަސް، އެ ޒަމާނުގެ އެ ދަތުރަށް ތިންރޭ ތިން ދުވާ ހޭދަވިއެވެ. މޫސުމުގެ ފުރޮޅުންތަކުގެ ސަބަބުން، ރިޔަލަށް ވައި ނުލިބުމާއި، އޮޔާއި ވަޔަށް އައި އެނބުރުންތަކާ ހުރެ، ދަތުރު ނިންމައިލެވުނީ އެތައް ތަ\nތޮއްޑުވަށް އެރި ބޭރި\n| 27 ސެޕްތެމްބަރ 2013\nރިޔަލު ދޯންޏެއްގައި މާލެއާ ތޮއްޑުވާ ދެމެދު ދަތުރުކޮށްލުމުގެ ނަސީބު ނުވަތަ ބަދުނަސީބު އަޅުގަނޑަށް ލިބުނެވެ. މި ޒަމާނުގައި އެންމެ 45 މިނިޓުން މި ދެމެދު ބައްދައިލެވުނަސް، އެ ޒަމާނުގެ އެ ދަތުރަށް ތިންރޭ ތިން ދުވާ ހޭދަވިއެވެ. މޫސުމުގެ ފުރޮޅުންތަކުގެ ސަބަބުން، ރިޔަލަށް ވައި ނުލިބުމާއި، އޮޔާއި ވަޔަށް އައި އެނބުރުންތަކާ ހުރެ، ދަތުރު ނިންމައިލެވުނީ އެތައް ތަނެއްގައި ބަނދަރު ކޮށްގެނެވެ. ސީދާ މިސްރާބު އޮޅި، އެހެން ރަށެއްގެ ފަރުބޭރަށް ފަނާ ލައިގެންނެވެ. އެތައް ފަހަރަކު އަނބުރާ ހޭރިޔާކޮށްގެނެވެ. ކުޑަކުއްޖަކަށްވީތީ ދުވާލުގެ ގަދަ އަވީގައްޔާއި ރޭގަނޑުގެ ގަދަ ފިނީގައި އަޅުގަނޑު ގިނައިން އިނީ އައްތޮށިން ހަދައިފައިވާ ހިޔާގަނޑުތެރޭގައެވެ.\nނިންޖަކުން ހޭލެވުނު އިރު، ބާ އައްތޮށިގަނޑެއްގެ ދެ ވަތްދޭތެރޭން ފަތިހެއްގެ ދޯދިތައް ކަނިލައެވެ. އެ ތަންވަޅު ހިޔާގަނޑުގެ ބޭރުން، [ހޭލައިފި]އޭ [ވަތް އެނގެން ފަށައި] އޭ ގޮވާލާ އަޑެއް އިވުނެވެ. އަވަސް ހަރަކާތުގައި ހިޔާގަނޑުތެރޭން ބޭރަށް ދެމިގެންފީމެވެ. [އެ އޮތީ ދޯ އެ ސައިތާނު ދިޔަތަން؟ ނިކަން ދެކިބަލަ! ގާތައް ވެސް އެ އޮތީ ފުރޮޅައި އެއްފަރާތަކަށް ފުންޏަކަށް ޖަހައިފައި] އެކަކު މިހެން ބުނާ އަޑު އިވުނެވެ. އަޅުގަނޑަށް ވެސް އެ ބުނާ ތަނަކާ ދިމާޔަށް ކަޅި އެއްލިއްޖެއެވެ. ތެދެކެވެ. ތޮށިމަތީން ހެދިފައިވާ އޮޅެއްހެން ފެންނަ، ގަލެއް ނެތް ރީތި މަގެއް އޮތެވެ. އެ މަގުގެ ދެ ފަރާތުން އޮތީ ރޯ މުޑުހިރިތަކާއި ހަތައިތަކާއި މުރަކަތަކުން ފުރިގެންވާ ބޮޑު ފަރެވެ. 'ނޯނޭ ތިޔައީ ބޭރި ދިޔަ މަގެއް ނޯން. ތިޔައީ މި ރަށުން ކަށިވިދުރި ބޭލި މަގު' ފުރަތަމަ މީހާގެ ބުނުން ނަފީކޮށް ދެވަނަ މީހާ ކަށަވަރު ކޮށްދިނީ އެއީ ބޭރި އެރި މަގު ނޫންކަމެވެ. އެއީ ކަށިވިދުރި ބޭލިތަނުގެ ނިޝާންކަމެވެ.\nއިރުކޮޅެއްގެ ތެރޭގައި އޮޑި ފަޅަށްވަދެ ފައްތިޔަލުގައި ހިފައިފިއެވެ. ދަތުރު ނިންމައި އެއްގަމަށް ފޭބިއްޖެއެވެ. އުމުރުން ހަގުކަމާ އެކު ވެސް މިހެން އިވޭ އަޑުތަކުގެ އެ ކޮޅު މި ކޮޅު ހޯދުމަށް އަޅުގަނޑުގެ ކިބައިގައި ހުންނަނީ މާ ބޮޑު ދަހިވެތިކަމެކެވެ. އެހެންވީމާ، [ބޭރި] މިއީ ކޮން އެއްޗެއްތޯ ހޭރިގެން ވެސް ބަލައިލާ ހިތްވެއްޖެއެވެ. އެ މަގަކީ އެއީ ބޭރި އެރިކަމުގެ ބުރުހާނެއް ކަމަށް ވަންޏާ، އެ ބޭރިއެއް އެރި ތަނަކާއި، ކުރި ކަމެއް ވެސް އޮންނާނެތާއެވެ. ފައިބައިގެން ދިޔަ ގޮތެއް ވެސް ސަބަބެއް ވެސް އޮންނަން ވާނެތާއެވެ.\nއުމުރުން 83 އަހަރުވެފައިވާ މީހަކާ ސުވާލު ކޮށްލީމެވެ. އޭނާ އަކީ ރަށުގެ މިސްކިތެއްގެ މުދިމު ވެސްމެއެވެ. އަދި އޭނާ ނޫނަސް އުމުރުން ދުވަސްވީ ފަސް، ހަ މީހަކު ކުރެން މި ވާހަކަ އަހައިލީމެވެ. އޭގެ ތެރޭގައި ދެ އަންހެނަކު ވެސް ހިމެނެއެވެ.\nވާހަކަތަކުގެ ޚުލާޞާއަކީ މި އެވެ. ސަލާމާއި ޞަލަވާތްލެއްވި ކީރިތި މާތް ރަސޫލާގެ ޢީދު މީލާދު ފާހަގަކުރުމަށް ދިވެހިން ބާއްވައި އުޅުނު އެންމެ ޚާއްޞަ އިޙްތިފާލަކީ ރަބީޢުލްއައްވަލު މަހު 12 ވިލޭރޭގެ ބޮޑުމާލޫދެވެ. މި ކަމަށްޓަކައި ދިވެހިން ތައްޔާރުވާން ފަށަނީ ވަރަށް ކުރީންނެވެ.\nރަބީޢުލްއައްވަލު މަހު 11ވަނަ ދުވަހަކީ މަސައްކަތުގެ އެންމެ ފަހު ދުވަހެވެ. ހެނދުނު ހޭލައިގެން ކޭން ކެއްކުމުގެ ތައްޔާރީތައް އޮންނާނެއެވެ. ކުކުޅު ހިފައި ކަތިލައި ނޮޅަން ފަށާނެއެވެ. ހަރުގެ އަޅެމުގެ މަސައްކަތް ހިނގަމުންދާނެއެވެ. ރަށުތެރެ ކުނިކަހައި ދޮންވެލިލައި ޒީނަތްތެރި ކުރެވޭނެއެވެ. އިރު އޮއްސިގެން އަންނަ އިރު މުޅި ރަށުތެރެ ހީވާނީ ފަރުވާތެރިކަމާއެކު ބެލެހެއްޓޭ ޒިޔާރަތެއްގެ އެތެރެހެންނެވެ. ސާފުކަމާއި ތަރުތީބުކަމެވެ. ހިތާ ހަށި ފުރޭ ފަދަ މީރުމީރު ދުންވަހެވެ. އުނި މަލާއި ކަށިމަލުގެ އާރޯ ހުވަނދުކަމެވެ. ހަމަ ހިމޭންކަމެވެ. މަޑުވެފައިވާ ހިތްތަކުގެ ރޫޙާނީ ޖަޒުބާތެވެ. ފުރަ މާތް ޠާހާގެ ލޮބުވެތި ޒިކުރާގެ ކަރާމާތާއި ހައިބަވެތިކަމުގެ އިޙްސާސެވެ. ހަމަ އެހެންމެ ފުޅިބައްތީގެ އަލިކަން ފިޔަވައި އެހެން އަލިކަމެއް ނެތް އެ ޒަމާނުގައި، ރުއްގަސް ބޯ މާ ރަށެއްގައި އޮންނާނެ ލޮލަށް އިނގިލި ގޯޅާލިޔަސް ނޭނގޭނެ ކަނު އަނދިރީގެ ނާމާން ބިރުވެރިކަމެވެ.\nމައުލޫދަށް ހަރުގެ އަށް އެރުވޭ ކޭންތަކަށް ތަފާތު ނަންތައް ކިޔެއެވެ. ކުކުޅުލާކޭމެވެ. ރިހަބަތް ކޭމެވެ. ބޮނޑިބަތް ކޭމެވެ. ސައިކޭމެވެ. ފުރަތަމަ ރެޔަކީ ކުކުލާ ކޭން އޮންނަ ރެއެކެވެ. ޢިޝާނަމާދުން ފޭބި އިރު އޮތީ ހަރުގެއަށް ދުރުވުމަށް އެންމެހައި ބޭކަލުންނަށް ކިޔައިފައެވެ. އެހެންކަމުން ރަށުގެ ހުރިހައި ފިރިހެނުންހެން އެ ގޮވާލުމަށް އިޖާބަދީފިއެވެ. އެ ބޭކަލަކާ އެކަށީގެންވާ ގޮތުގެ މަތީން އެ ބޭކަލެއްގެ ޖާގައިގައި، ހުރިހައި ބޭކަލުންމެ ހަރުގެތެރޭ އިށީނދެ ލައްވައިފިއެވެ. ޅެންވެރީން (މާލޫދުޅެންބައި ކިޔާ މީހުން) ޅެންވެރީންގެ ސަނދުވާ ދަށުގައެވެ. މަސްވެރީން މަސްވެރީންގެ ސަނދުވާ ދަށުގައެވެ. ރާވެރީން ރާވެރީންގެ ސަނދުވާ ދަށުގައެވެ. އެ ނޫން މީހުން އެ މީހުންނަށް މުނާސަބު މަހައްލުތަކުގައެވެ.\nމާލޫދު ފެށުމުގެ ކުރިން ދެކަމެއް އޮންނާނެއެވެ. ޞަލަވާތް ފާތިޙާ ކިޔެވުމެވެ. އިމާމާގެ އިޝާރާތަށް ކޭންތައް މޮހައި ކޭން ކެއުމެވެ. އެ އަށް ފަހު [لقد جاء] ނިންމައި [بِشَهرٍ] ފެށުމުން މާލޫދު ފެށުނީ އެވެ. ޅެންވެރީން ފިޔަވައި ދެން ތިބީން، ހަރުގެއިން ފައިބަންނަވާނެއެވެ.\nމި ރެޔަކު ކަންވީ މުޅީން ތަފާތު ކޮށެވެ. ޞަލަވާތް ފާތިޙާ ނިންމައި ކެއިން މޮހަން ތައްޔާރުވެލިތަނާ ހަރުގޭ ކުކުޅަވަހިން ބޯ ދިއްކޮށްލީ މާ އާދަޔާ ޚިލާފު އިފުރީތެކެވެ. އިންސާނަކު ދުވަހަކު ދުށް ވައްތަރެއްގެ ދާއްބައެއް ނޫނެވެ. އޭގެ ނުބައި ފަރުހަކި ވަހާއި، ނުރައްކާތެރި ސޫރަޔާއި، ބިރުވެރި އަޑަށް ގަންނާކުރެއްވި ބިރުން ހަމަ ވަގުތުން އެތައް ބަޔަކު ޚަބަރު ހުސްވެގެން ހަރުގެތެރެ އަށް ދެމިއްޖެއެވެ. ދެންތިބި މަދު ބަޔަކު ދުލަށް އައިހައި ހެޔޮ އެއްޗެއް ކިޔޭތޯ އުޅެތެވެ. ތުރުތުރު އަޅަމުންނެވެ. ރޮވެމުންނެވެ. ދެންމެ ދެންމެ ރޮލުންކައިފާނެޔޭ ހީވާ ހާލުގައެވެ.\nރަށުގެ އޭރުގެ މާ މުދިމަކީ ސަމާސާ ބޭކަލެއް ނޫނެވެ. އޭނާގެ ފަންޑިތަވެރިކަމަކީ މުޖައްރިބު އެއްޗެކެވެ. ސާބިތުކަމާއެކު އޭނާ މީހުންނަށް ނަސޭހަތްތެރިވެލެއްވީ ހިމޭންވުމަށެވެ. ބިރު ނުގަތުމަށެވެ. މައްސަލަ ޙައްލު ކުރެވޭނެކަމުގެ ޔަޤީންކަން އޭނާ އަށް އޮތީ ޢިރާޤު ހަނގުރާމަ ކާމިޔާބުކުރެވޭނެކަމުގެ ޔަޤީންކަން ޖޯޖް ޑަބްލިޔު ބުޝް އަށް އޮތް ފަދައިންތޯއްޗެކެވެ.\nރޯމީހުން ރޮއި ނަގައެވެ. ޚަބަރު ހުސްވެފައިވާ މީހުން އެ ތިބިގޮތަށް [ތަންޑާވެފައި] އެ ތިބީ އެވެ. ހޭވެރިކަމުގައި ތިބި މީހުން ހެޔޮ އެއްޗެއް ކިޔޭތޯ އުޅޭ އުޅުމުގައި މޮޔަގޮވާ މީހުން ވެސް މަދެއް ނޫނެވެ. [މަތީ ރަށްފުޅު] [މެދު ޒިޔާރަތް] [ޢަންމާ ފޮތް] ފަދަ ހެޔޮއެއްޗެހި ދުލުން ކިޔޭ މީހުން ވެސް ތިބޫއެވެ.\nމުދިންބެ ހަތިޔާރު ނެންގެވިއެވެ. ފެށްޓެވި ކިޔެވެލީގައި ފުރަތަމަ ވެސް ބޭރި ސިފަ ހިއްޕައިލިއެވެ. ނަތީޖާ އަކަށް ވީ އެއްވެސް އަތަކަށް ފިރާނުލެވި މުދިންބޭ ކުރައްވާނެ ކަމެއް ކުރައްވަންދެން، އެ ބޭރި ތަންހަރު ވެފައި ހުންނަން ޖެހުމެވެ. މުދިންބެ އޭނާގެ ހަމަލާ ކުރިޔަށް ގެންދެވިއެވެ. ބޭރީގެ ރޫ ހަރުގެތެރޭ ހުރި ބޯކެޔޮ މުޑިއެއްގައި ކުރަހައިލެއްވިއެވެ. އެ އަށްފަހު ކިޔެވެލި ވަރުގަދަ ކުރެއްވިއެވެ. އެންމެ ފަހުން ބޭރިޔަށް ޖެހުނީ އޭގެ ބިޔަ ހަށިގަނޑު މުދިންބެ ބުނުއްވި ކުޑަބޮޑުމިނަކަން ކުޑަކުރާށެވެ. އެކި ފަހަރު އެކި އިސްމު ކިޔަވަމުން، ފުމެމުން ގޮސް އެންމެ ފަހުން ތޯލާ ފުޅިއަކަށް ވަދެވޭ ވަރަށް ބޭރި ކުޑަވެގެންފިއެވެ. ހަމަ އެހެންމެ އާޚިރު ނަތީޖާގައި މުދީންބޭގެ އަމުރަށް އެ ފުޅީގެ ތެރެއަށް ވަންނަން މަޖުބޫރުވެ އެ ކަން އެ ގޮތަށް ކޮށްފިއެވެ.\nއެ ވަގުތު ފުޅީގެ މަތިޖަހައި ރަނގަޅަށް ބަންދު ކޮށްލައިފިއެވެ. ހަމަ އެހެންމެ ހަމަހޭވެރިކަން ގެއްލިފައި ތިބި މީސްތައް ވެސް ހޭ އަރުވައިފިއެވެ. އެ އަށްފަހު، ބޭރި ލީ ފުޅި ރަށުގެ އުރަފަށަށް ކަނޑުފެއްތުނެވެ. އަދި އަދަށް ދަންދެން ވެސް އެ ބޭރީގެ ވެސް ނުވަތަ އެ ނޫން ބޭރިއެއްގެ ވެސް ނުރައްކަލެއް ތޮއްޑުއަށް ފޯރިކަމަކަށް ނުވެއެވެ.\nވާހަކަ ކިޔައިދިން މީހުންކުރެ އިބުރާހީމްބެ ކުރެން އަހައިލީމެވެ. އިބުރާހީމްބެ އެރޭ ކޮބައިހެއްޔެވެ؟ ޖަވާބު ގައި ބުނީ ތިމަންނަ އެ ކަން ހިނގި ހަނދާނެއް ނުހުރެ އެވެ. އެއީ ތިމަންމެންގެ ތަންކޮޅެއް ކުރީގެ ކަމެކެވެ. އެކަމަކު ހަރުގެއަށް ޖަހައިފައި ހުރި މުޑިއާއި، އެ މުޑީގައި ކުރެހި ކަމަށް އެ ބުނާ ރޫ ތިމަން ވެސް ދުށީމެވެ.\nއިބްރާހީމްބެ ގަބޫލުކުރާ ގޮތުގައި މި ވާހަކަ އަކީ ނާޑުކަތާ އެކެވެ. އޭނާ އިތުރަށް ސާފުކޮށްދިން ގޮތުގައި ބޭރި އެރި ދިމާގެ ގޮތުގައި އެ ދެއްކުނީ ރަނގަޅުތަނެއް ނޫނެވެ. ބޭރި އެރި ދިމާއަށް ކިޔަނީ ބޭރި އެރި ނެރެވެ. އެއީ ބޭނުން ނުކުރާ ފަޅު ނެރެކެވެ. އެތާނގެ ގާތައް އޮންނާނީ ފުރޮޅިފައެވެ. ނަމަވެސް އަޅުގަނޑަށް އެ ފެނުނު މަގަކީ ކަށިވިދުރި ބޭލި ދިމާގެ ލިސާންކަމަށް ބުންޏެވެ. ކަށިވިދުރި ބޭލި ވާހަކަ ވެސް އެއީ މި ފަދަ އެހެން ވާހަކައެކެވެ.\nކޮންމެއަކަސް ބޭރީގެ ވާހަކަ ކިޔައިދިން މީހުންގެ އުމުރާއި އެ މީހުން އެ ބަޔާންކުރި ކަންކަމާ އަޅައި ބަލާއިރު ތޮއްޑޫގައި އެ ބުނާ ބޭރީގެ ހާދިސާއެއް ހިނގި ނަމަ، ހިނގި ގޮތަކަށް، ހިނގައިފައި ވާނީ މީގެ 150 ނުވަތަ 200 ވަރަކަށް އަހަރު ކުރީން\nމިއީ ފަންވަތް ޑޮޓް އިންފޯގައި އާދަމް ނަސީރު ލިޔުއްވާފައިވާ ލިޔުމެކެވެ.


ޢާއިލީ ޒިންމާތަކުން ރެކުމުގެ ފުރުޞަތެއް ނެތް! ޒިންމާ އުފުލައިފިނަމަ ދެއްވަވާ ނިޢްމަތްތައް ގުނާ އަދަދު ވެސް ނުކުރެވޭނެ!: މުފްތީ މެންކް\nކޮންމެ މީހަކީވެސް ޚިޔާލު ތަފާތު މީހެކެވެ. މިޒާޖުވެސް ތަފާތު މީހެކެވެ. އަދި އަޚްލާޤީ ގޮތުންވެސް ތަފާތު މީހެކެވެ. އެހެންކަމުން ރުޅި ގަދަ މީހުންނާއި ހަރުކަށި މީހުން ވެސް ތިބޭނެއެވެ. އަޚްލާޤީ ގޮތުން ދަށުދަރަޖައިގެ މީހުންވެސް ތިބޭނެއެވެ. އަމިއްލަ މައިން ބަފައިންގެ ތެރޭގައިވެސް ތިބޭނެއެވެ. އަޚުންނާއި އުޚުތުންގެ ތެރޭގައިވެސް ތިބޭނެއެވެ. އަނބިން، ފިރިން އަދި ދަރިންގެ ތެރޭގައިވެސް ތިބޭނެއެވެ.\nމިހުރިހާ ކަންކަން އެންމެ މޮޅަށް ދެނެވޮޑިގެންވާ ﷲ ތަޢާލާ ކީރިތި ޤްރްއާނުގައި ވަޙީ ކުރައްވަވާފައި ވަނީ، އަހަރެމެން އެންމެންނަށް އަމުރުފުޅު ކުރައްވަވާފައިވަނީ މައިން ބަފައިންނަށް ހެޔޮކޮށް ހިތުމަށެވެ. އަނބިދަރިންނަށް އޯގާތެރިވުމަށެވެ. ރަޙިމުގެ ގުޅުން ދެމެހެއްޓުމަށެވެ. ވީމާ މިއިން އެއްވެސް ކަމެއް ނުކޮށް ދޫކޮށްލެވޭނެ ހަމަ އެއްވެސް ގޮތެއް ނެތެވެ.\nއަބަދުވެސް ބުނާ ފަދައިން އަހަރެމެންގެ މައިން ބަފައިން ކަނޑައަޅަނީ އަހަރެމެންނެއް ނޫނެވެ. ޢާއިލާގެ މީހުން ކަނޑައަޅަނީ އަހަރެމެންނެއް ނޫނެވެ. އަދި ދަރިން ކަނޑައަޅަނީވެސް އަހަރެމެންނެއް ނޫނެވެ. އަހަރެމެންނަށް ކަނޑައެޅެނީ ހަމައެކަނި އަނބިމީހާ ކަމަށް ބުނެވިދާނެއެވެ. ވީމާ އަނބިމީހާ ކަމު ނުދާނަމަ ދޫކޮށްލުމުގެ އިޚްތިޔާރުވަނީ ދެއްވަވައިފައެވެ. ނަމަވެސް ދަރިންނާއި މައިންބަފައިންނާއި ޢާއިލާގެ މީހުންނަކީ ދޫކޮށްލެވެން ތިބި ބައެއް ނޫނެވެ. ސަބަބެއް ކަމަށް އަހަރެން ދެކެނީ އެއީ އަހަރެމެންނާއިއެކުގައިވުމަށް ﷲ ތަޢާލާ ކަނޑައަޅުއްވަވާފައިވާ ބައަކަށްވުން ކަމަށެވެ.\nމީސްތަކުންނޭވެ! އާއިލާގައި ހިތްހަމަ ނުޖެހޭ މީހުން ތިބޭނެއެވެ! ޢާއިލާގެ މީހަކާއިމެދު ހިތްހަމަ ނުޖެހޭތީ ރަޙިމުގެ ގުޅުން ނުކަނޑާށެވެ! ދެމެހެއްޓެން އޮތް ގޮތަކަށް ގުޅުން ދަމަހައްޓާށެވެ! މައިން ބަފައިންނަކީ ކޮންމެ މިޒާޖެއްގެ ބައެއް ނަމަވެސް، އަދި ތިބާ އާއިމެދު ކޮންމެ ގޮތަކަށް އަމަލުކޮށްފައިވާ ބައެއް ނަމަވެސް އަޅައިނުލާށެވެ. އެމީހުންގެ ޙައްޤުތައްވެސް އަދާކުރާށެވެ! ދަރިންގެ ޙައްޤުތަކަކީ އަމުދުން ނެއްޓެވޭނެ ޙައްޤުތަކެއް ނޫނެވެ.\nއެމީހުންނަށް ނުބަލާށެވެ! ތިބާގެ ވާޖިބާއި މަސްއޫލިއްޔަތު ތިބާ އަދާކުރާށެވެ! ތިބާ އެކަން ކުރި ގޮތް ﷲ ތަޢާލާ ބައްލަވައިވޮޑިގެންވެއެވެ! އެކަމަށް ޙައްޤު ޖަޒާ ﷲ ތަޢާލާ ދެއްވަވާނެތެވެ. ރަނގަޅުގޮތުގައި އެކަންކަން ދަމަހައްޓައިފި ނަމަ ދެއްވަވާނެ ނިޢްމަތްތައް ގުނައި އަދަދު ވެސް ނުކުރެވޭނެކަން އަބަދުވެސް ހަނދާނުގައި ބަހައްޓާށެވެ!


Midhiya aharakee Raajje ah iguthisaadhee gothun kaamiyaabu ahareh: Governor | Mihaaru\nވިޔަފާރި / ކުރީގެ ގަވަރުނަރު އަހުމަދު ނަސީރު\nމިދިޔަ އަހަރަކީ ރާއްޖެ އަށް އިގުތިސާދީ ގޮތުން ކާމިޔާބު އަހަރެއް: ގަވަރުނަރު\nއެމްއެމްއޭގެ ގަވާނާ އަހުމަދު ނަސީރު، އޭނާ ވިދާޅުވީ މިދިޔަ އަހަރަކީ އިގުތިސާދީ ގޮތުން ކާމިޔާބު އަހަރެއް ކަމަށް. ފައިލް ފޮޓޯ\nރާއްޖޭގެ އިގުތިސާދަށް މިދިޔަ އަހަރު ބޮޑު ކުރިއެރުމެއް ލިބުނު ކަމަށް މަރުކަޒީ ބޭންކްގެ ގަވަރުނަރު އަހުމަދު ނަސީރު ވިދާޅުވެއްޖެ އެވެ.\nމަރުކަޒީ ބޭންކް (އެމްއެމްއޭ)ގެ 2018 ވަނަ އަހަރުގެ އަހަރީ ރިޕޯޓް ނެރުމަށް ފަހު އެ ރިޕޯޓާ ބެހޭ ގޮތުން ނޫސްވެރިންނާ ވާހަކަ ދައްކަވަމުން ނަސީރު ވިދާޅުވީ މިދިޔަ އަހަރު ރާއްޖެ އަށް ލިބުނީ ސަރަހައްދީ ގައުމުތަކުގެ އިތުރުން ދުނިޔޭގެ އެހެން ގައުމުތަކާ އަޅާ ބަލާއިރު ވެސް ރަނގަޅު ކުރިއެރުމެއް ކަމަށެވެ.\n"ދެހާސް އަށާރަ ވަނަ އަހަރަކީ ދިވެހިރާއްޖޭގެ އިގުތިސާދުގައި ވަރަށް ކާމިޔާބު ބޮޑެތި ބަދަލުތަކެއް އައިސްފަ، ޓޫރިޒަމުގެ ދާއިރާއިންނާއި ކޮންސްޓްރަކްޝަން ދާއިރާއިންނާ އަދި އަދި ރިއަލް އެސްޓޭޓްގެ ދާއިރާއިން ބޮޑެތި ކުރިއެރުންތަކެއް ލިބި އަދި އިގުތިސާދީ ކުރިއެރުން ވެސް ހަމަ އަޅުގަނޑުމެންގެ މިސަރަހައްދުގެ ގައުމުތަކާ އަޅާބަލާފަ އަދި ދުނިޔޭގެ އެހެން ގައުމުތަކާ އަޅާ ބަލާފަވެސް ރަނގަޅު ކުރިއެރުމެއް ލިބިގެން ދިޔަ އަހަރެކޭ،" ނަަސީރު ވިދާޅުވި އެވެ.\nވަކިވަކި ދާއިރާތަކުން ލިބުނު ކުރިއެރުންތަކާ ބެހޭ ގޮތުން ވާހަކަ ދައްކަވަމުން ނަަސީރު އެންމެ ބޮޑަށް ފާހަގަކުރެއްވީ ޓޫރިޒަމްގެ ދާއިރާ އިން ލިބުނު ކުރިއެރުމެވެ. އެގޮތުން ރާއްޖެ އަށް ޓޫރިސްޓުން އަންނަ ޔޫރަޕްގެ މާކެޓް ތަކުން މިދިޔަ އަހަރު ކުރިއެރުން ލިބުނުކަމަށް އޭނާ ވިދާޅުވި އެވެ.\nއެމްއެމްއޭގެ އަހަރީ ރިޕޯޓްގައި ބުނެފައިވާ ގޮތުގައި މިދިޔަ އޮކްޓޯބަރު މަހުގެ އަންދާޒާތައް ދައްކާ ގޮތުން ރާއްޖެއަށް މިދިޔަ އަހަރު ރާއްޖޭގެ އުފެއްދުންތެރިކަން ކުރިއަރާ މިންވަރު މިދިޔަ އަހަރު 7.6 ޕަސެންޓަށް ހަލުވި ވި އެވެ. ނަމަވެސް 2017 ވަނަ އަހަރު އިގުތިސާދު ކުރިއަރާފައި ވަނީ 6.9 ޕަސެންޓަށެވެ.\nމިދިޔަ އަހަރު ރާއްޖެއަށް އެންމެ ބޮޑު ކުރިއެރުމެއް ލިބުނީ ޓޫރިޒަމްގެ އިތުރުން އިމާރާތްކުރުމުގެ ދާއިރާއިންނެވެ. އެގޮތުން ރާއްޖެއަށް އައި ޓޫރިސްޓުންގެ އަދަދު ކުރީ އަަހަރާ އަޅާ ބަލާއިރު ހަތް ޕަސެންޓް އިތުރުވި އެވެ. އަދި ޓޫރިޒަމް އިންޑަސްޓްރީން ލިބުނު އާމްދަނީ 10 ޕަސެންޓް އިތުރުވެ އޮކިއުޕަންސީ ރޭޓް 62 ޕަސެންޓަށް އިތުރުވި އެވެ.\nޓޫރިޒަމް ދާއިރާއިން އެވަރުގެ ކުރިއެރުމެއް ލިބުނީ ރިޕޯޓްގައި ބުނެފައިވާ ގޮތުން ރާއްޖެއަށް ޓޫރިސްޓުން ރާއްޖެއަށް ޓޫރިސްޓުން އަންނަ ގައުމުތަކުގެ އިގުތިސާދު ރަނގަޅު ވުމާއި ރާއްޖެއަށް ކުރާ ވައިގެ ދަތުރުތައް އިތުރުވުމުގެ ސަބަބުންނެވެ.\nރިސޯޓެއްގެ ފަޅު ތެރޭގައި ޓޫރިސްޓުންތަކެއް ފަތަނީ. މިދިޔަ އަހަރު އެންމެ ބޮޑު ކުރިއެރުމެއް ލިބުނީ ޓޫރިޒަމް އިންޑަސްޓްރީއަށް\nދެން އެންމެ ބޮޑު ކުރިއެރުމެއް ލިބުނު އިމާރާތް ކުރުމުގެ ދާއިރާ ކުރިއެރި ސަބަބެއް ކަމަށް ރިޕޯޓްގައި ބުނެފައި ވަނީ ސަރުކާރުން ހިންގި ބޮޑެތި އިންފްރާސްޓްރަކްޗާ މަޝްރޫއުތަކާއި ޓޫރިޒަމް އިންޑަސްޓްރީ ފުޅާކުރަން ހިންގި މަޝްރޫއުތަކެވެ. އެގޮތުން އާ ރިސޯޓްތަކާއި ގެސްޓްހައުސްތައް އަޅަން ހިންގި މަޝްރޫއުތަކުން އެ ދާއިރާއަށް ކުރިއެރުން ލިބުނެވެ.\nރިޕޯޓްގައިވާ ގޮތުން މިދިޔަ އަހަރު ހީނަރުވީ މަސްވެރިކަމުގެ އިންޑަސްޓްރީ އެވެ. އެގޮތުން ރާއްޖޭގެ ކުންފުނިތަކުން މަސްކިރުވި މިންވަރާއި ރާއްޖޭން މަސް އެކްސްޕޯޓް ކުރި މިންވަރު ވަނީ ކުރީ އަހަރަށް ވުރެ ދަށް ވެފަ އެވެ.\nއެމްއެމްއޭގެ އަހަރީ ރިޕޯޓްގައި އަންދާޒާކޮށްފައިވާ ގޮތުގައި މިއަހަރު ރާއްޖޭގެ އިގުތިސާދު ކުރިއަރާ މިންވަރު މިދިޔަ އަހަރަށް ވުރެ ދަށް ވާނެ އެވެ. އެއީ ސަރުކާރުން ހިންގި ބޮޑެތި ގިނަ މަޝްރޫއުތަކެއް ނިމުމާއި ދައުލަތުން ކުރަން ޖެހޭ ހޭދަ ބޮޑުވުމުގެ ސަބަބުންނެވެ.\nއިގްތިސާދު ކޮންސްޓްރަކްޝަން ދާއިރާ ޓޫރިޒަމް އެމްއެމްއޭ ކުރީގެ ގަވަރުނަރު އަހުމަދު ނަސީރު ރާއްޖޭގެ އިގްތިސާދު\n6 ކޮމެންޓް, 18 ރިއެކްޝަންސް\nޚޮންމެ މަހަކު ނެރެމުން ދިޔަ އިގްތިސާދީ ރިވިއު ކޮބާ!\nރާއްޖޭގެ އިޤްތިސޯދު ކުރިއަރަން،އޮތީ 10ރުފިޔާއަށް ޑޮލަރެއްވެގެން. މިކަންވާނީ ރައްޖޭގެބޭންކުގެ ޕޭމަންޓްގޭޓްވޭ ނޫން އެހެން ބޭންކްތަކުގެ ބޭނުންކުރާފަރަތްތަކަށް ފިޔަވަޅުއެޅިގެން. އެއިރުން ތެޔޮ އަގުހެޔޮވަނީ 30 ޕަރސަންޓުން އެއިރުން މަސް އެކްސްޕޮޓް މަތިވަނީ ދުނިޔެއިން މަސް އެންމެ އަގުހެޔޮ ކޮލިޓީމަސް ލިބޭނީ މިތަނުން އިމްޕޯޓް ކުރާތަކެތި30ޕަރސަންޓުން ހެޔޮވާނެ\nކާމިޔާބު ވާނެއޭ. ކަންކަން ކުރަން ދަންނަ މީހުނޭ މިދިޔަ އަހަރު ތިބީ. ބަލަން ތިބޭތި މިއަހަރު ވާގޮތް. ހާވާ ހަޑި.\nعلي وحيد ٢٠١٨\nإنشاء الله 2018 ގަވަރުނަރު ތިއެއްބަސްވީ ހަމަ حق ތެދުބަސް ކެރިހުރެ ތިވާހަކަ ހާމަކޮށްދެއްވީތީ ﷲއަށް سكر އަދާކުރާ حال އެމްޑީޕީގެ ގަވަރުނަރު އަށް مرحبا\nއެހެންވީމާ އެގުނީ މަސްވެރިކަމުގެ ދާއިރާއިން ޔޫރަޕަށް އެކުސްޕޯރޓް ކުރުމުގައި ހުރަސްތަކެއްވާކަން. މިހާރު ޑިމޮކްރެޓިކް އުސޫލުތަށް ނަގަހައްޓާ ސަރުކާރެއް އައުމުން ރާއްޖޭގެ އެކުސްޕޯރޓް ކުރިއަރުވަން ފަސޭހަވާނެ. އެއީ ދުނިޔޭގައި އެއްމެ އުފެއްދުމެއް އުފައްދާގައުމަކީ ރާއްޖެއަށްވާތީ، ހާއްސަ ކޮންސެޝަންސް ލިބޭނެތީ.\nހުރިހާ ދޯނިފަހަރު މަސްބާނައިގެން ޔޫރަޕަށް މަސްކިރަން ދާންވީ. ހާދަލާރިއެއް ލިބޭނޭ އޭރުން.


އަލްއުސްތާޛު މައުމޫން ޢަބްދުލްޤައްޔޫމް ރައީސުލްޖުމްހޫރިއްޔާކަމުގެ މަޤާމާ ހަވާލުވެވަޑައިގަތުމުގެ ރަސްމީ ޖަލްސާގައި، ރައީސުލްޖުމްހޫރިއްޔާކަމުގެ ހުވާކުރެއްވުމަށްފަހު، ޤައުމާ މުޚާޠަބުކުރައްވައި ދެއްވި ތަޤްރީރު - The President's Office\n11 ނޮވެންބަރު 1978، ރިފަރެންސް: MAG/1978/1\nاَلحَمْـدُ لِلّـهِ الذَّى هدانا لهذا، وما كنَّا لنهتدى لولا أن هدانالله.\nއެންމެހައި ނިޢްމަތްތަކުގެވެރި، ކުޅަދުންވަންތަ މާތްﷲގެ ކިބައަށް ޙަމްދާއި ޝުކުރުކުރަން. އެއަށްފަހު އަޅުގަނޑުމެންގެ ކީރިތި ރަސޫލާ مُحَمَّـد صـلّى الله علـيـه وسـلّم މި މާތް ނަބިއްޔާއަށް ޞަލަވާތާއި ސަލާމް ލެއްވުމަށް އެދި ދުޢާކުރަން.\nއާދެ، މިރޭގެ މި މުހިންމު ޖަލްސާގައި ރައްޔިތުންގެ މަޖިލީހުގެ ކުރިމަތީގައި ރައީސުލްޖުމްހޫރިއްޔާ ކަމުގެ ޤާނޫނީ ހުވާކުރުމަށްފަހު، އަޅުގަނޑުގެ ފުރަތަމަ ވާޖިބެއްކަމަށް ދެކެނީ، ދިވެހިރާއްޖޭގެ ރައްޔިތުން އަޅުގަނޑަށް ދެއްވި މަތިވެރި އިތުބާރާއި ތާއީދަށްޓަކައި އިޚްލާޞްތެރިކަމާއެކު ރާއްޖޭގެ އެންމެހައި އަޚުންނާއި އުޚްތުންނަށް ޝުކުރު އަދާކުރުން. އަދި ބަރަކާތްތެރި އަޟްޙާޢީދުގެ ހެޔޮއެދުމާއި ތަހުނިޔާ ތިޔަ ހުރިހާ ފަރާތްތަކަކަށް ރައްދުކުރުން.\nހަމައެއާއެކު، އަޅުގަނޑުމެންގެ މި ޖުމްހޫރިއްޔާގެ ބާނީ، އަދި ދުވަހަކުވެސް އެ ނަންފުޅުގެ ކުލަ ފަނޑުވުމެއްނެތް ޒަޢީމު ސުމުއްވުލްއަމީރު އިބްރާހީމް ނާޞިރު ރަންނަބަނޑޭރި ކިލެގެފާނު، ނިޝާން ޣާޒީގެ ޢިއްޒަތްތެރި ވެރިޔާއަށް ޝުކުރާއި ތަޢުރީފު އަދާކުރުމަކީ، މިފުރުޞަތުގައި އަޅުގަނޑަށް ދޫކޮށްލެވޭފަދަ އުފަލެއްނޫން. ޝައްކެއްނެތް، މެދުކެނޑުމެއްނެތް 21 އަހަރެއްހާ ދުވަހުގެ ދިގުމުއްދަތެއް، ޤައުމީ ޚިދުމަތުގައި ހޭދަކުރެއްވުމަށްފަހު، މިރޭ އެކިލެގެފާނު ދިވެހި ދައުލަތުގެ ވެރިކަމުން ދުރުވެވަޑައިގަތީ، ޑިމޮކްރެސީ އުސޫލުގެ ވަރަށް ރީތި ނަމޫނާއެއް ދައްކަވަމުން. ޤާނޫނަށް ޙުރްމަތްތެރިކޮށް ހިތްތެވުމާއި، އަދި ޤައުމަށް ތެދުވެރިވެވަޑައިގަތުމުގެ ވަރަށް ފުރިހަމަ މިސާލެއް ހާމަކުރައްވަމުން.\nއެއްވެސް އޮޅުމެއްނެތް، ދިވެހިރާއްޖެއަށް ސިޔާސީ އަދި އިޤްތިޞާދީ މިނިވަންކަން ހޯއްދަވައި ދެއްވީ އެކިލެގެފާނު. އަދި ރާއްޖެ އެކިއެކި ރޮނގުރޮނގުން މިއަދު މިއޮތް ފެންވަރަށް އުފުލިގެންދިޔައީވެސް އެކިލެގެފާނުގެ ސިޔާސީ އަދި އިޤްތިޞާދީ ރޭއްވެވުމާއި ޙަރަކާތްތެރިކަމުގެ ސަބަބުން. ވީމާ، މި ކުލަގަދަ ލާމަސީލު ޚިދްމަތްތަކަށްޓަކައި، ސުމުއްވުލްއަމީރު އިބްރާހީމް ނާޞިރު ރަންނަބަނޑޭރިކިލެގެފާނަށް، އިޚްލާޞްތެރި ދިވެހި ދަރިއެއްގެ ހައިސިއްޔަތުން އަޅުގަނޑު ނުހަނު އިޙްތިރާމާއެކު ޝުކުރު އަދާކުރަން. އަދި ހިތުގެ އިޚްލާޞްތެރި ހެޔޮއެދުންތައް ރައްދުކުރަން.\nއާދެ، އަޅުގަނޑު ތެދުވެ މިހުރީ މި ޢިއްޒަތްތެރި މަޖިލީހުގައި، ހަމަ ދެންމެއަކު ރައީސުލްޖުމްހޫރިއްޔާ ކަމުގެ ޤާނޫނީ ހުވާކުރުމާ ވިދިގެން. ދިވެހިރާއްޖޭގެ ވެރިކަމުގެ ބުރަ މަސްއޫލިއްޔަތު ކޮނޑުގައި އަޅައިގެން، މިކަމުގެ މުހިންމުކަމާއި އަދި ޚުޠޫރަތްތެރިކަން އަޅުގަނޑަށް ރަނގަޅަށް އިޙްސާސް ކުރެވޭ. އަދި އަޅުގަނޑުގެ ލިޔާޤަތުގެ ފެންވަރުވެސް އަޅުގަނޑަށް ރަނގަޅަށް ވަޒަންކުރެވޭ. ނަމަވެސް، މިއީ ދިވެހިރާއްޖޭގެ ރައްޔިތުން އަޅުގަނޑާ ހަވާލުކުރެއްވި ކަމަކަށްވީތީ، ކީރިތިވަންތަ މާތްﷲގެ ޙަޟްރަތުން ތައުފީޤު އެދިހުރެ، ރައީސުލްޖުމްހޫރިއްޔާކަމުގެ ވާޖިބުތައް އަދާކުރަން މިފަށަނީ، ނުހަނު ސާބިތުކަމާއެކުގައި. މިމަޤާމުގައި ހުއްޓާ އަޅުގަނޑަށް ކުރިމަތިވެދާނެ އެއްވެސް ނުރައްކަލަކާމެދު، އަޅުގަނޑު ކުޑަކޮށްވެސް ޖެހިލުމެއްނުވޭ. އަޅުގަނޑު ވާގިއެދޭހުށީ ގަދަކީރިތިވަންތަ މާތްﷲގެ ޙަޟްރަތުން. [وما توفيقى إلّا باالله عليه توكّلت وإليه أنيب].\nމިރޭ މި ގަޑީގައި ރައްޔިތުންގެ މަޖިލީހުގެ ޢިއްޒަތްތެރި މެންބަރުންނާއި، އަދި އާންމުކޮށް ރާއްޖޭގެ ހުރިހާ ރައްޔިތުންނާ މުޚާޠަބުކޮށް، އަޅުގަނޑު ފުރަތަމަ ދަންނަވަން ބޭނުން އެއްޗަކީ، ރާއްޖޭގެ ވެރިކަން ހިންގުމަށް މިއައި ބަދަލަކީ، ހަމަމުޅީންމެ ޤާނޫނާއި ގަވާއިދާ އެއްގޮތަށް، ޤާނޫނީ ހަމަތަކުގެ މަތިން އޮމާންކަމާއެކު އައި ބަދަލެކޭ. ވުމާއެކު، އަޅުގަނޑުމެން އެންމެންވެސް ޤާނޫނާއި ގަވާއިދަށް ޙުރްމަތްތެރިކޮށްހިތުންމަތީ ދެމިތިބުމަކީ މިދަނޑިވަޅުގައި ކޮންމެހެން ބޭނުން ކަމެއް ކަމަށް ދަންނަވަން. ހަމައެއާއެކު، ތިޔަ ހުރިހާ ފަރާތެއްގެ އިތުބާރާއި ތާއީދު މިހާތަނަށް އަޅުގަނޑަށް ސާބިތުކޮށްދެއްވި ފަދައިން، ކުރިއަށް އޮތް ތާނގައިވެސް އަޅުގަނޑަށް އިތުބާރު ކުރެއްވުން އެދެން. ދިވެހިރާއްޖޭގެ އެންމެހައި އަފުރާދުންގެ މިނިވަންކަމާއި ޙައްޤުތަކާމެދު ރައްކާތެރިވެ، ޞުލްޙަވެރިކަމާއި ހަމަހިމޭންކަންމަތީ ދެމިތިއްބެވުން އެދެން. ޤައުމުގެ މިނިވަންކަމާއި ރީތިނަމަށްޓަކައި ޤައުމުގެ ސަލާމަތާއި އާންމު މަޞްލަޙަތަށް ރައްކާތެރިވެ، ވެރިކަމުގެ ފަރާތަށް ކިޔަމަންތެރިކަން އަދާކުރެއްވުން އެދެން. އާދެ، ޤައުމުގެ ރައީސްގެ ހައިސިއްޔަތުން ދިވެހި ޤައުމަށް އަޅުގަނޑު ފުރަތަމަ ކުރާ އިލްތިމާސަކީ، ހަމަ މިރޭގެ މިވަގުތުން ފެށިގެން ހަމަހިމޭންކަމާ ހަމަޖެހުމާއެކު އަޅުގަނޑުގެ ފަހަތުގައި ސާބިތުވެ ތިއްބެވުން.\nޝައްކެއްނެތް، މިރޭގެ މި ޢިއްޒަތްތެރި މަޖިލީހުގައި، ދިވެހިރާއްޖެއާ ޑިޕްލޮމެޓިކް ގޮތުން ގުޅިފައިވާ ބައެއް ޤައުމުތަކުގެ ވަކީލުން ބައިވެރިވެވަޑައިގަތްކަމީ، ތާރީޚަށްޓަކައި އަޅުގަނޑުމެން އުފާކުރަންޖެހޭނެ ކަމެއް. ތިޔަބޭފުޅުންނަށްވެސް އެނގިވަޑައިގަންނަވާނޭ ފަދައިން، ޤައުމުގެ އެންމެމަތީ ވެރިކަމަށް ބަދަލު އައި ވަގުތުގައި، އަޅުގަނޑުމެންގެ އެކުވެރި ބައެއް ޤައުމުތަކުގެ ފަރާތުން މިރޭ އެ ސާބިތުކޮށްދެއްވަނީ ވަރަށް ވަރުގަދަ އެއްޗެއް. އެއީ ދިވެހިރާއްޖެއާއި ދިވެހި ރައްޔިތުންނާމެދު، އެ ޤައުމުތަކުގައި އުފެދިފައިވާ އެއްބަނޑުއެއްބަފާކަމާއި އެކުވެރިކަމުގެ ޝުޢޫރުގެ މަތިވެރިކަން. އާދެ، ދިވެހިރާއްޖޭގެ ޚާރިޖީ ސިޔާސަތު ބިނާވެގެންވަނީ ޙައްޤާއި ޢަދާލަތުގެ ފަރާތަށް ބުރަވުމާއެކު، ބޭރުގެ ޤައުމުތަކާ އެކުވެރިކަން ދަމަހައްޓައި އާލާކުރުމުގެ މައްޗަށް. ބައިނަލްއަޤްވާމީ ޤާނޫނުތަކާއި އުސޫލުތަކަށް ތަރުޙީބު ދިނުމުގެ މައްޗަށް. ދިވެހިރާއްޖެއަށް ފުރިހަމަ މިނިވަންކަން ލިބުނީއްސުރެ، މިރެޔާ ޖެހެންދެން ހުންނެވި ޤައުމުގެ ރައީސް ޢަމަލުކުރައްވަމުން ގެންދެވި ޙިކްމަތްތެރި ސިޔާސަތަކީ މިއީ. އަޅުގަނޑުވެސް އެ ހަރުދަނާ ޚާރިޖީ ސިޔާސަތަށް ބަދަލެއް ނުގެނެސް ޤައުމުގެ މަޞްލަޙަތާއި ތަރައްޤީއަށްޓަކައި، އެގޮތަށް ގެންދެވޭތޯ ބަލާނެ ވާހަކަ ދަންނަވަން. އަދި މި މަޖިލީހުގައި ބައިވެރިވެވަޑައިގެން ތިއްބެވި ބޭރު ޤައުމުތަކުގެ ޢިއްޒަތްތެރިންނަށް ދައުލަތުގެ ނަމުގައާއި ރާއްޖޭގެ ނަމުގައި ވަރަށް ހޫނު މަރުޙަބާއެއް ދަންނަވަން.\nއާދެ، އަޅުގަނޑު މިރޭ ރައްޔިތުންގެ މަޖިލީހުގެ ކުރިމަތީގައި، އަދި އާންމުކޮށް ރާއްޖޭގެ ލޮބުވެތި ރައްޔިތުންގެ ކުރިމަތީގައި މިކުރި ހުވަޔަކީ، އިސްލާމްދީނަށާއި ރާއްޖޭގެ ޤާނޫނުއަސާސީއަށާއި ރައްޔިތުންގެ ޙައްޤުތަކަށް ޙުރުމަތްތެރިކޮށްހިތުމަށާއި އެއިން އެއްވެސް ކަމަކަށް ޚިޔާނާތްތެރިނުވުމަށް ކުރި ހުވައެއް. މި ހުވާގެ ބޮޑުކަން އަޅުގަނޑުގެ ހިތުން އެންމެ ހިނދުކޮޅެއްގައިވެސް ފިލައިގެންނުދާނެ. އަޅުގަނޑުގެ މި ދެތިންބަސް ނިންމާލުމުގެ ކުރިން، ދިވެހިރާއްޖޭގެ ރައްޔިތުން އަޅުގަނޑަށް ދެއްވި ޝަރަފަށްޓަކައި އަދިވެސް އެއްފަހަރު ޝުކުރިއްޔާ ދަންނަވަން. އަޅުގަނޑު މި މަޤާމުގައި ހުރިހާ ދުވަހަކު، ރައްޔިތުންގެ ޙައްޤުތަކަށް ރައްކާތެރިވެ، އަޅުގަނޑުގެ ލިޔާޤަތުހުރި މިންވަރަކުން ޤައުމަށް ޚިދްމަތްކުރުންމަތީ ދެމިހުންނާނެކަމުގެ ޔަޤީންކަން އަރުވަން.\nއަޅުގަނޑުގެ ދުޢާއަކީ، މާތްﷲ އަޅުގަނޑުމެން އެންމެންނަށް ރަޙްމަތް ލެއްވުން. ދިވެހިރާއްޖޭގެ އަމަންއަމާންކަން ދެމެހެއްޓެވުން. ވެރިންނަށާއި ރައްޔިތުންނަށް ހެޔޮވިސްނުމާއި ކެތްތެރިކަން ދެއްވުން. އަދި ހުރިހާ ރޮނގަކުންވެސް ރާއްޖެ ތަރައްޤީވަމުންދާނެ މަގުތައް ފަހިކޮށްދެއްވުން.\nوالسّلام عليــكم ورحـمــةاللّـه وبـركاتـه.


Media Commission ge hiyaalaa medhu media thakun kanbodu vejje | Mihaaru\nއަބުރުގެ ގާނޫނާ ދެކޮޅަށް ނޫސްވެރިންތަކެއް، މަޖިލީސް ދޮށުގައި މީގެ ކުރިން ބޭއްވި މުޒާހަރާއެއްގެ ތެރެއިން.-- ފޮޓޯ: މިހާރު\nމޯލްޑިވްސް މީޑިއާ ކައުންސިލް (އެމްއެމްސީ) އާއި ބްރޯޑްކާސްޓިކް ކޮމިޝަން (ބްރޯޑްކޮމް) އެއްކޮށްލުމަށްފަހު މީޑިއާ ކޮމިޝަނެއް އުފެއްދުމާ ގުޅޭގޮތުން، އެ ދެ އިދާރާ އަދި މީޑިއާތަކުގެ އިސްވެރިންގެ މަޝްވަރާ އާއި ހިޔާލު ހޯދުމަށް، މަޖިލީހުގެ މިނިވަން މުއައްސަސާތަކާ ބެހޭ ކޮމިޓީގެ ސަބް ކޮމިޓީއެއް މިދިޔަ އަހަރު ނެގި އެވެ. ސަބް ކޮމިޓީން ވަނީ ކަމާ ގުޅުންހުރި ފަރާތްތަކާ ބައްދަލުކޮށް، މީޑިއާ ކޮމިޝަން އުފެއްދުމާ ގުޅޭގޮތުން ހިޔާލު ހޯދައިފަ އެވެ. އެއަށް ފަހު، ސަބް ކޮމިޓީ އަށް ފާހަގަވި 10 ކަމެއް މައި ކޮމިޓީއާ ހިއްސާކޮށްފައިވެ އެވެ.\nމިނިވަން މުއައްސަސާތަކާ ބެހޭ ކޮމިޓީން އިއްޔެ ބޭއްވި ބައްދަލުވުމުގައި ވަނީ، މީޑިއާ ކޮމިޝަންގެ ބިލް ޑްރާފްޓް ކުރުމުގެ މަސައްކަތް މި ވަގުތު ކުރަމުން އަންނާތީ ސަބް ކޮމިޓީ އަށް ފާހަގަވި ކަންތައްތައް އެޓާނީ ޖެނެރަލް (އޭޖީ) އޮފީހާ ހިއްސާކުރަން، ބައްދަލުވުމުގައި ބައިވެރިވި މެމްބަރުންގެ އަޣުލަބިއްޔަތުން ފާސްކޮށްފަ އެވެ. އެކަމަށް ވޯޓު ނުދެއްވަނީ ބާރަށު ދާއިރާގެ އެމްޑީޕީގެ މެމްބަރު އަހުމަދު އަބްދުﷲ އެކަންޏެވެ.\nސަބް ކޮމިޓީގެ މުގައްރިރް، ވެލިދޫ ދާއިރާގެ މެމްބަރު މުހައްމަދު އަބްދުﷲ ޝަފީގު ވިދާޅުވީ އެ ކޮމިޓީއަށް ފާހަގަވި ކަންތައްތަކުގެ ތެރޭގައި، އިންފޮމޭޝަން ކޮމިޝަނަރުގެ އޮފީހާއި އެމްއެމްސީ އަދި ބްރޯޑްކޮމް އެއްކޮށްލައި އެ ކޮމިޝަނަށް މަޖިލީހުގެ ލަފާގެ މަތިން ރައީސް ފަސް މެމްބަރުން އައްޔަންކުރުން ހިމެނޭ ކަމަށެވެ. އޭނާ ވިދާޅުވީ އެ ތަންތަނުން ކުރަނީ ގުޅުންހުރި މަސައްކަތަކަށް ވުމުން އެއް ކޮމިޝަން އޮވެގެން އެ ކޮމިޝަންގެ ބެލުމުގެ ދަށުން އެކަން ކުރެވިދާނެ ކަމަށް ފެންނަ ކަމަށެވެ.\nއޭގެ އިތުރުން ކޮމިޝަނަށް މެމްބަރުން އައްޔަންކުރުމާއި ޖަވާބުދާރީ ވާންޖެހޭނީ މަޖިލީހަށް ކަމަށާއި މީޑިއާތަކުގެ ރަޖިސްޓްރީ އާއި ދަފްތަރު ބެލެހެއްޓުމާއި މީޑިއާއެއް އުވާލުމުގެ ބާރު އެ ކޮމިޝަނަށް ލިބިގެންވާ ކަމަށް އޭނާ ވިދާޅުވި އެވެ.\nއޮންލައިން ނޫހާއި ޕްރިންޓް މީޑިއާ މިހާރު ރެގިއުލޭޓުކުރަނީ އެމްއެމްސީންނެވެ. ނޫސްތައް ރަޖިސްޓްރީކުރަނީ ހޯމް މިނިސްޓްރީގަ އެވެ. ބްރޯޑްކޮމްގެ ޒިންމާއަކީ ޓީވީ ސްޓޭޝަންތައް ރެގިއުލޭޓްކުރުމެވެ.\nޝަފީގު ވިދާޅުވީ ހޯމް މިނިސްޓްރީން އެ މަސައްކަތް ކުރާ ގޮތަށް އޮންނާތީ މީޑިއާގެ ކަންބޮޑުވުން ވެސް އޮންނަކަމަށެވެ.\nމީޑިއާ ކޮމިޝަން އުފެއްދުމަށް ފަހު، އެ ކޮމިޝަނަށް ލަފާ ދިނުމަށް ކޮމިޝަންގައި ރަޖިސްޓްރީކޮށްފައިވާ މީޑިއާތަކުގެ މެދުގައި އިންތިހާބުކުރާ ލަފާދޭ ބޯޑެއް އެކުލަވާލުމަށް ފެންނަ ކަމަށް ވަނީ ހިމަނައިފަ އެވެ. ކޮންމެ މީޑިއާއަކުން އެއް މެމްބަރާ އެކު އެ ބޯޑުގައި ތިބޭނީ ހަތް މެމްބަރުންނެވެ. އެ މެމްބަރުންނަށް ލިބޭނީ ސިޓިން އެލަވަންސެއް ކަމަށް ވެސް އޭނާ ވިދާޅުވި އެވެ. ޝަފީގު ވިދާޅުވީ އެގޮތަށް ބޯޑެއް އެކުލަވާލަނީ މީޑިއާ ކޮމިޝަން އުފެދިގެން ދާއިރު ވެސް، މީޑިއާތަކުގެ މެމްބަރުން ތިބޭކަން ޔަގީންކުރުމަށް ކަމަށެވެ.\nއެކަމަށް ހިޔާލު ހުޅުވާލުމުން، އިނގުރައިދޫ ދާއިރާގެ އެމްޑީީޕީ މެމްބަރު ހަސަން އަހުމަދު ވިދާޅުވީ "މީޑިއާތަކުން އަނެއްކާ ވެސް މިކަން ކޮށްފައި ލީމަ، އެ މީހުންގެ ބާރުގެ ދަށަށް އަންނަތަން" ފެނިވަޑައިގަންނަވާ ކަމަށެވެ. މީޑިއާތަކުން މެމްބަރުން ހޮވައި ބައިތިއްބައި ބޯޑުގައި މީޑިއާތަކުގެ މެމްބަރުން ގިނަވެއްޖެނަމަ އެއިން ނުފޫޒު ފޯރާނެ ކަމަށް ގަބޫލުކުރެވޭ ކަމަށް ވިދާޅުވި އެވެ.\nއެ ބައްދަލުވުން ގެންދިޔައީ ސިއްރު ނުކޮށް ކަމުގައި ވިއަސް މައިކް އޮފްކޮށްފައި ގިނަ ވަގުތު ހޭދަވުމުން، ދެން ތިއްބެވި މެމްބަރުންގެ ހިޔާލު ހުރިގޮތެއް ސާފެއް ނުވެ އެވެ.\nވިލިމާލެ ދާއިރާގެ މެމްބަރު އަހުމަދު އުޝާމް ވަނީ، މީޑިއާ ކޮމިޝަންގައި "މިނިވަންކޮށް ހިނގާ ވަކި ލޭޔާއެއް"ގެ ގޮތުގައި އިންފޮމޭޝަން ކޮމިޝަނަރުގެ މަސައްކަތް ހިމެނުމަށް ފަހު ތިން މުއައްސަސާ އެއްކޮށްލުމަށް ހުށަހަޅުއްވައިފަ އެވެ. ކޮމިޓީން ވަނީ، މީގެ ކުރިން ފާހަގަވި ކަންތައްތަކާ އެކު އުޝާމް ފާޅުކުރެއްވި ހިޔާލު ވެސް އޭޖީއާ ހިއްސާކުރަން ފާސްކޮށްފަ އެވެ.\nއެކަމުގެ ކަންބޮޑުވުންތައް ހިއްސާކޮށް، ސަން އޮންލައިންގެ ޗީފް އެޑިޓަރު އަހުމަދު ޒާހިރު (ހިރިގާ) ވިދާޅުވީ ބިލުގައި ކޮމިޓީގެ އެ ހިޔާލުތައް ހިމަނައި ފާސްވެއްޖެނަމަ މިނިވަން މީޑިއާ އަށް ވަރަށް ބޮޑު ހުރަހެއް އެޅިގެންދާނެ ކަމަށެވެ. ނަމަވެސް މަޖިލީހުގެ ކޮމިޓީއެއްގެ ހަނި ވިސްނުމަކަށް ވުރެ މުޅި ސަރުކާރުގެ ވިސްނުން އެއަށްވުރެ ތަސައްވަރު ފުދޭނެ ކަމަށް ގަބޫލުކުރައްވާ ކަމަށް އޭނާ ވިދާޅުވި އެވެ.\n"ތިން ބާރު ވަކިވެފައި އޮންނަނީއޭ ބުނާ ގޮތަށް ހަތަރު ވަނަ ބާރަކީ ވެސް މުސްތަގިއްލު ގޮތެއްގައި ނޫސްވެރިކަމުގެ މިނިވަންކަން، އޭގެ ޒާތުގައި ރައްޔިތުންނަށް ފަހުމްވެ، އެނގޭގޮތަށް ވަކިވެފައި އޮންނަންޖެހޭނީ. ސަރުކާރުން ރެގިއުލޭޓްކުރައްވާފައި، މަަޖިލީހުން ރެގިއުލޭޓް ކުރައްވާފައި ރައީސުލްޖުމްހޫރިއްޔާ އެޕޮއިންޓްކުރައްވާ ބަޔަކު ނުވަތަ މަޖިލީހަށް ޖަވާބުދާރީވާން ބަޔަކު އެ ކޮމިޝަންގައި ތިބެގެން މުޅި މީޑިއާ ޒިންމާދާރުކުރެވޭނެ ކަމަކަށް އަޅުގަނޑު ގަބޫލެއް ނުކުރަން،" ހިރިގާ ވިދާޅުވި އެވެ.\nމިނިވަން މުއައްސަސާތަކާ ބެހޭ ކޮމިޓީން މީގެ ކުރިން ބޭއްވި ބައްދަލުވުމުގައި އެ ކޮމިޓީގެ މެންބަރުން ބައިވެރިވެވަޑައިގަންނަވަނީ -- ފޮޓޯ: ހުސެން ވަހީދު /މިހާރު\nއޭނާ ވިދާޅުވީ މީޑިއާ ރެގިއުލޭޓް ކުރަން އޮތް އެންމެ ރަނގަޅު މޮޑެލަކީ، އެމްއެމްސީގެ ފޯމޭޝަން ކަމަށެވެ.\nވަކި ގާނޫނެއްގެ ދަށުން އުފެއްދި މީޑިއާ ކައުންސިލްގައި ހިމެނެނީ، މީޑިއާތަކުން އަށް މެމްބަރުންނާއި އާއްމުންގެ ތެރެއިން އައްޔަންކުރާ ހަތް މެމްބަރުންނެވެ. އާއްމުންގެ ތެރެއިން ކުރިމަތިލާނެ މެމްބަރުން ހޯދަން ހޯމް މިނިސްޓްރީން އާއްމުކޮށް އިއުލާނުކުރާނެ އެވެ. އެއާއެކު އެކަމަށް ކުރިމަތިލާ ބޭފުޅުންގެ ތެރެއިން 15 ނަމެއް ފޮނުވާނެ އެވެ. އޭގެ ތެރެއިން ކައުންސިލަށް މެމްބަރުން އިންތިހާބުކުރާނީ މީޑިއާތަކުގެ މެދުގައި ނަގާ ވޯޓަކުންނެވެ.\nއެމްއެމްސީ މި ފަހަކަށް އައިސް ރަނގަޅު ނުހިނގުމުގައި މައްސަލަތަކެއް އެބަހުރި ކަމަށާއި އެކަން ވެސް ގަބޫލުކުރައްވާ ކަމަށް ހިރިގާ ވިދާޅުވި އެވެ. އެހެން ދިމާވަނީ، އެމްއެމްސީ އިންތިހާބު އޮންނަނީ ދުވަހުން ދުވަހަށް ހަބަރު ގެންނަ މީޑިއާތަކުގެ ބަދަލުގައި ރަޖިސްޓްރީކޮށްފައިވާ މީޑިއާތަކުގެ މެދުގައި ކަމަށްވުމާއި މެމްބަރުން ތިއްބަވާއިރު، އެ ކައުންސިލް އޮންނަނީ ސަރުކާރަށް ވެސް ކޮންމެ ވެސް ވަރަކަށް ނުފޫޒު ފޯރުވޭ ގޮތަށް ވުމުން ކަމަށް އޭނާ ވިދާޅުވި އެވެ.\nސަރުކާރުން ނުވަތަ މަޖިލީހުން އަތް ބާނައިގެން، ނޫސްވެރިކަމާ ގުޅުންހުރި ކަންކަން ކުރާކަމުގައިވާ ނަމަ އެ ދެވެނީ ފަހަތަށް ކަން ފާހަގަކުރައްވައި ހިރިގާ ވިދާޅުވީ ފާއިތުވި އަހަރުތަކުގެ ތެރޭގައި ބްރޯޑްކޮމްގެ ދައުރު ފެނިގެން ދިޔަ ކަމަށެވެ. މުޅި ކަންތައް ދިޔައީ މަޖިލީހަށް ޖަވާބުދާރީވާންޖެހޭތީ އެއްފަހަރު ތަނެއް ބަންދުކޮށް ނުވަތަ ތަނެއް ޖޫރިމަނާކުރުމުގެ ސަކަރާތުގައި ކަމަށް ވިދާޅުވި އެވެ. އެހެންވެ އެ ތާރީހު އަލުން އިއާދަކުރަން ބޭނުންވާނަމަ އެއީ މިނިވަންކަމަށް އެޅޭނެ ހުރަހެއް ކަމަށް އޭނާ ވިދާޅުވި އެވެ.\nހިރިގާ ވިދާޅުވީ އެމްއެމްސީ އާއި ބްރޯޑްކޮމް އެއްކޮށްލައިގެން ރަނގަޅަށް މަސައްކަތް ކުރެވިދާނެ ކަމަށާއި އެކަމަކު އޭގެ ތެރެއަަށް އިންފޮމޭޝަން ކޮމިޝަނަރުގެ އޮފީސް އެއްކޮށްލުމަކީ ރަނގަޅު ކަމެއް ނޫން ކަމަށެވެ.\n"މިތާ ޖުޑީޝަރީ އަށް ވެސް ރައްޔިތުންގެ މަޖިލިސް. މީޑިއާތައް ރެގިއުލޭޓްކުރަން، މީޑިއާ އަށް ލައިސަންސް ދޭ ބަޔަކަށް ވެސް މި ތިބީ ރައްޔިތުންގެ މަޖިލިސް. އެހެން އެކަންވާ ކަމުގައިވާނަމަ އަޅުގަނޑުމެން ޑިމޮކްރަސީއޭ ކިޔައިގެން މި ދައްކަނީ ލަދުގަންނަންޖެހޭ ވާހަކަ ހަގީގަތުގައި،" ހިރިގާ ވިދާޅުވި އެވެ.\nނޫސްވެރިކަމުގެ ދާއިރާގައި 30 އަހަރު ހޭދަކުރައްވާފައިވާ އަދި މީޑިއާ ކައުންސިލްގެ ރައީސްކަން ވެސް ކުރެއްވި މުހައްމަދު އާސިފް (މޮންދު) ވިދާޅުވީ އެފަދަ ގޮތަކަށް ގާނޫނު ފާސްކޮށްފިނަމަ އެއީ މީޑިއާގެ މިނިވަންކަމަށް ހުރަސް އެޅުން އެކަށީގެންވާ ކަމެއް ކަމަށެވެ. ގާނޫނީ ބާރެއް ނެތި، ހަމައެކަނި ލަފައެއް ދޭ ގޮތަށް މީޑިއާ ތަމްސީލުކުރައްވާ މެމްބަރުން ތިބުމަކީ ބާރު ކެނޑިގެންދާނެ ކަމެއް ކަމަށް ގަބޫލުކުރައްވާ ކަމަށް ވިދާޅުވި އެވެ.\nއޭނާ ވިދާޅުވީ ދެ އިދާރާ އެއްކޮށްލުމާ ގުޅޭގޮތުން އެމްއެމްސީން މީގެ ކުރިން ވަރަށް ރަނގަޅު ޑްރާފްޓުތައް ތައްޔާރުކޮށް ހުށަހެޅި ކަމަށެވެ. އެކަމަކު އެއްވެސް ފަހަރެއްގައި މީޑިއާތަކުން ބޭނުންވި ގޮތަކަށް އެތަން ބައްޓަންކުރެވޭ ގޮތެއް ނުވި ކަމަށް ވިދާޅުވި އެވެ.\nމީޑިއާތައް ތަރައްގީކުރުމުގެ ވާހަކައެއް އެއްވެސް ގޮތަކަށް ނުދައްކާ އަބަދު ވެސް ދައްކަމުން ދަނީ ތަނެއް އެއްކޮށްލާ ނުވަތަ ނައްތާލާ ވާހަކަކަން، މޮންދު ވެސް ފާހަގަކުރެއްވި އެވެ.\n"އަޅުގަނޑުމެން މީޑިއާ ހަމަ މި އޮތް ފެންވަރުގައި ޒިންމާދާރުކަމާ އެކު ކުރިއަށް ގެންދާށޭ ބުންޏަސް އެކަން ނުގެންދެވޭނެ ބައިވަރު ސަބަބުތައް އެބަހުރި. އެކަންކަމާ މެދު ފިކުރު ކުރާ ބަޔަކު ނެތީމަ މިހެން މި ވަނީ،" އަމިއްލަ މީޑިއާއެއްގައި މިހާރު މަސައްކަތް ކުރައްވަމުން އަންނަ މޮންދު ވިދާޅުވި އެވެ.\nހިރިގާއާ އެއްގޮތަށް މޮންދު ވެސް ވިދާޅުވީ މީޑިއާ ކޮމިޝަނަށް އިންފޮމޭޝަން ކޮމިޝަނަރު ވައްދަންޖެހޭ ސަބަބެއް ނެތް ކަމަށެވެ. މީޑިއާގެ މެންޑޭޓާއި އިންފޮމޭޝަން ކޮމިޝަނަރުގެ މަސައްކަތާ މުޅިން ތަފާތުކަމަށް ވިދާޅުވި އެވެ.\nއޭނާ ވިދާޅުވިގޮތުގައި، ކޮމިޝަނަށް ލަފާދޭ ބޯޑެއް އޮތް ކަމުގައި ވިއަސް އެ ބޯޑަކަށް މަސައްކަތް ނުކުރެވޭނެ އެވެ. އެއީ ނަމައަކަށް އުފައްދާ ބޯޑެއް ކަމަށް ވިދާޅުވި އެވެ. މީޑިއާތައް މި ހިސާބަށް އައިސްފައިވަނީ ވެސް މީޑިއާތަކުން އަމިއްލަ އަށް ކުރި މަސައްކަތުން ކަމަށް މޮންދު ވިދާޅުވި އެވެ.\n"އަޅުގަނޑަށް ގަބޫލުކުރެވެނީ ތި ބޮޑީއަކީ ހަމަ ނަމެއްގައި އޮންނާނެ ބޮޑީއެއް ކަމަށް. އެމީހުން ލަފާ ވެސް ދޭނެ. އެ ލަފާ ބޭނުންކުރުމުގެ އިހުތިޔާރު އޮތީ މަޖިލީހަށް،" މޮންދު ވިދާޅުވި އެވެ.\nނޫސްތަކުން ފެންނަ ހަބަރުތަކާއި އިވޭ އަޑުތަކުން، ކުރީގައި މީޑިއާތައް ޖޫރިމަނާކުރުމުގައި އޮތް ސަގާފަތް އަލުން އިއާދަވުން ވަރަށް ގާތްކަން ފެންނަކަމަށާއި މިއީ އުއްމީދުކުރެއްވި ގޮތެއް ނޫން ކަމަށް ވެސް މޮންދު ވިދާޅުވި އެވެ.\nމީޑިއާގެ މިނިވަންކަން ހޯއްދަވައިދެއްވާނެ ކަމުގެ ވައުދާ އެކު ނޮވެމްބަރު 17، 2018 ގައި ވެރިކަމަށް ވަޑައިގަތުމަށް ފަހު ރައީސް އިބްރާހިމް މުހައްމަދު ސޯލިހު އެންމެ ފުރަަތަމަ ތަސްދީގުކުރެއްވީ ވެސް އަބުރުގެ ގާނޫނު އުވާލުވުމުގެ އިސްލާހުގެ ބިލެވެ. އެ ގާނޫނުގެ ދަށުން، އޭރުގެ ސަރުކާރަށް އެންމެ ބޮޑަށް ފާޑުކީ ޓީވީ ސްޓޭޝަންތައް ބޮޑެތި އަދަދުތަކުން ޖޫރިމަނާ ކުރުމުންނެވެ.\nމޮންދު ވިދާޅުވީ ރަނގަޅު ހެޔޮ ބަދަލުތައް ގެނައުމަށްފަހު މިކަހަލަ ހުރަސްތައް އަޅަން ވިސްނުމަކީ، ނޫސްވެރިކަމުގެ މިނިވަންކަމަށް އަބަދު ވެސް ވަކާލާތުކުރާ މީހެއްގެ ހައިސިއްޔަތުން ވަރަށް ދެރަވާ ކަމެއް ކަމަށެވެ.\nއިންފޮމޭޝަން ކޮމިޝަނަރުގެ އޮފީހަކީ، 2014 ވަނަ އަހަރު ފާސްކުރި ގާނޫނުގެ ދަށުން އުފައްދާފައިވާ ވަކި މިނިވަން އޮފީހެކެވެ. އެ އޮފީހުގެ މަސައްކަތްތަކުގެ ތެރޭގައި ރާއްޖޭގެ އާންމު މަސްލަހަތަށްޓަކައި މައުލޫމާތު ހޯދައި ލިބިގަތުމުގެ ހައްގު ނަގަހައްޓައި ދައުލަތުގެ މުއައްސަސާތަކުގެ ހިންގުން ހުޅުވާލެވިފައިވާ ގޮތެއްގައި ހިންގުމަށް ބާރުއެޅުން ހިމެނެ އެވެ.\nމީޑިއާ ރައްޔިތުންގެ މަޖިލިސް މޯލްޑިވްސް ބްރޯޑްކާސްޓިން ކޮމިޝަން މޯލްޑިވްސް މީޑިއާ ކައުންސިލް މިނިވަން މުއައްސަސާތަކުގެ ކޮމިޓީ މުހަންމަދު ޝަފީގު ނޫސްވެރިކަމުގެ މިނިވަންކަން އެޓާނީ ޖެނެރަލްގެ އޮފީސް\nނޫސްވެރިންގެ ނަމުގައި އުޅޭ އެތައް އެކްޓިވިސްޓުންނެއް އުޅޭ. އެފަދަ މީހުން އަބަދުވެސް ބޭނުންވާނީ، ގާނޫނާ ގަވާއިދުގެ ބާރު ނުހިނގާ ގޮތަށް "މިނިވަން ކަމާއެކު" ތިބެން... އެހެނަސް ދައުލަތަކަށް ޖެހޭނީ މުޅި ރައްޔިތުންގެ މަސްލަހަތު ހިމާޔަތް ކުރަން.\nދެ ކަމިޝަން އުވާލާފައި އެއް ކަމިޝަން އުފެއްދުމަކީ ހަމަ ކޮންމެހެންވެސް ކުރަންޖެހޭ ކަމެއް. ޚަރަދުވެސް ކުޑަވާނެ.\nމިހާރު މަޖިލިހަކީ ބޮޑުވަޒީރުގެ އޮފީސްމުޅިސަރުކާރު ހިންގަނީ ބޮޑުވަޒީރުގެއޮފީހުން ރައީސުލްޖުމްހޫރިއްޔާއަކީ,ދައުލަތުގެއިސްވެރިޔާ, ތިޔަބާރުތައް,އެއްވެސްމިންވަރަކައް,މަޖިލިހައް ދޫކޮއްލާފިނަމަ ތިކޮމިސަނުގެ މެމްބަރުން އަބަދުައުޅެންޖެހޭނީ ބޮޑުވަޒީރުއޮފީހުގަކޮންމެސްކަމަކަށް ޖަވާބުދާރީވާން ނުވަތަކޮންމެސްްކަމެއްގެޖުރިމަނާދައްކަން އަދިޓީވީއަކުންފުޅިއެއްގެއިސްތިގާރުދެއްކިއަސްދައްކަންޖެހޭނީވަކިލޭބަލެއްގެފުޅި,ވަކިބުރޭންޑެއް!!\nނޫސްވެރިކަން މިއޮތީ ފިތުނަވެރިކަމަށް ބަދަލުވެފަ ... އިހްލާސްތެރިކަމުގެ ބަދަލުގަ އިސްކުރަނީ އަމިއްލަ އެދުން. މިކަމުގައި ވަކި ނޫހެއް ޓީވީ ޗެނަލެއް އިސްތިސްނާ ކުރެވޭކަށް ނެތް. ދައުލަތުން ހަރަދުކުރާ ފާޑުފާޑުގެ ނަންކިޔާ ބަލެނިވެރިވާ ފާރަވެރިވާ ބޯޑުތަކަށް އެކިގޮތްގޮތުން ނުފޫޒް ފޯރުވައިގެން ވަދެތިބެ އިސްކުރަނީ އަމިއްލަ އެދުން. ހަމައެކަނި ބަލަނީ ފަސޭހައިން ލިބޭ ބޮޑު މުސާރަޔާ މަޤާމުގެ ޖާހަށް.\nތިޔައީ ރާއްޖޭގެ މުޅި މީޑިއާގެ މައްޗަށް ރައްޔިތުންގެ މަޖިލީހާއި ސަރުކާރުގެ ނުފޫޒު އޮންނަ ގޮތަށް ހެދު މަށް ކުރާ މަސައްކަތެއް. އެ މީހުންގެ ވިސްނު މާ އެއްގޮތަށް ނި މިއްޖެއްޔާ ރާއްޖޭގެ މީޑިއާ ތިރީހަކަށް އަހަރު ފަހަތަށް ސިއްސާލާނެކަ މީ ޝައްކެއް އޮތް ކަ މެއް ނޫން. ދެން ކޮން ޑި މޮކްރަސީއެކޭތަ މިކިޔަނީ\nކ.މާލެތެރޭ އެކި ގޭގެއިން ހިންގާ ދެތިން ޓީވީ ޗެނަލަކާ ހަތަރުފަސް ވެބްސައިޓެއްގެ ކަންކަން ބަލަން ފަހުގެ އިނގިރޭސި ނަންނަމުގަ ދިހަބާރަ ކޮމިޝަން އޮންނާކަށްނުޖެހޭ، ޓެކްސް ފައިސާއިން ކުރާނެކަންކަން މަދުވެގެނެއްނޫން މިއުޅެނީ. ތިހުރިހާތަނެއް ހުއްޓަސް އެގެއަކުން ފަތުރާނެ ހަބަރެއް ފަތުރަނީ ވާކަމެއްނޯވޭ.\nބްރޯޑްކާސްޓިން ކޮމިޝަނަކީ މިހާރުވެސް ރައީސުލްޖުމްހޫރިއްޔާ ނަން ފޮނުވައިގެން މަޖްލިސްއިން އައްޔަނުކޮށް ވަކިކުރާ ބައެއް. ޗެނަލްތަކަށް ލައިސަންސް ދިނުމާ ފިޔަވަޅު އެޅުމާ ޖޫރިމަނާ ކުރުމާ ލައިސަންސް ބާތިލް ކުރުމާ މިހުރިހާ ކަމެއް ކުރަނީ މިބުނާ ކޮމިޝަނުން. އެކަމަކު މިހުރިހާ ދުވަހު އެކަންކަން އެހެން އޮތް އިރު ތިޔަ މޮންދު އަކަށްވެސް ހިރިގަލަކަށްވެސް އެކަން އެނގުނުހެން ހިޔެއް ނުވޭ..\nތި ހިރިގާމެން ބުނާހާ ގޮތެއް ހަދަންޖެހޭތަ؟\nހިރިގަލަކީ ޔާމީނުގެ ވެރިކަމުގައި ރ ޓީވީ ވީ ޓީވީ މިލިޔަނުން ޖުރުމަނާކޮށް ހަވީރު ނޫސް އުވާލިއިރު މޮޅުވާހަކަ ދެއްކި މީހެއް ނޫން. ޚަރަދު ކުޑަކުރަން ދެކޮމިޝަން އެއްކޮށްލުން ހެޔޮކަން ބޮޑެވެ. ޒިންމާދާރުވުން މުހިންމެވެ.\n15 މެންބަރުން ތިބޭ ކައުންސިލެކޭ.. އެހާ ބައިވަރު މީހުން ތިބޭއިރު އެއްވެސް ކަމެއް ހައްލެއް ނުވޭ. އެއްވެސް މީޑިއާއެއްގެ މައްސަލައެއް ނުބެލޭ. އެއްވެސް ކޮމިޝަނެއް ބާއްވާކަމަށް ނުފެނޭ\nމީޑިއާގެ ބައިވަރު އިދާރާތަކެއް ހުރުމަށްވުރެ، އެންމެ ތަނެއް އޮތުން ރަނގަޅު.